- JUTI
- <
- 1
- >

PEPA
JUTIMI
PIAMO DOKO
Pii atupa wambao kandapenge
Pepa Jutimi piamo dokonya tenge mupa doko endakali mendapua nyakama tangeme masoo miningi kalyamanona lao sambo lengema dupa kandao wandyuu katapengena lao pia-pyaa. Pepa dake Pitame lapo pyoo piamo dopale joo pia-pyaa. Baame lao pituu, Goteme naima masoo miningi paa mendai iki diamo doko naima tangeme nisoo yanda pyepape lea-pyaa.
Pepa Jutimi piamo dokonya pii lyaa dupa:
1-2 Pii wambao pepanya piamo dupa
3-16 Manapi piipi sambo lengema endakali dupa etatami
17-23 Kitisene dupame kyoto joo masoo minapenge
24-25 Jutimi dupa pii epe lamaiyamo doko
1
1 Namba* Mt 13:55; Ap 12:17 Juti Jisasa Kataisanya kendemane Jemesa kaiminingi dokome Takange Goteme nyakama ipupa latala, baame auu kayao nyakama Jisasa Kataisanya lao setakamaiyoo kalyamo dupanya pepa dake pyao peekelyo. 2 Goteme* 2 Pi 1:2 nyakama etete kondo kayapala etete auu kayao nyakamanya mona doko eteteaka lyuu lasekena.
Wai Pii Epe dokonya yandapipi dupa
3 Mona* 1 Ti 1:18 setenge paluma, Goteme nambapi nyakamapi pyoo nyiamo dokonya lao nambame pepa pyao peatakapu laka lao etete nea kaelyo. Dopaka doko, Goteme naima baanya endakali dupa masoo miningi paa mendai iki diamopa soaka penge doko nisoo yanda pyepale lao nambame indupa nyakama sakatasoo pepa pyao peakapenge jipyanya pyao peekelyo. 4 Endakali* Ga 2:4; 5:13; 1 Pi 2:16; 2 Pi 2:1; 1 Jo 4:1; 2 Jo 10 yangi Gote watao minala naenge dupa elyakandao ipao nyakama-pipa katapala, dupame naimanya Gotenya mona epe palenge doko aloo pyoo mana luiyapae jinya nepao naimanya Kamongo Isingi Akali mendai iki Jisasa Kataisa doko maita mailyamino. Goteme dupa yanu nyoo koyatamina lao baanya pii pepa pyapae singi dokonya wamba waka latea-pyaa.
5 Nyakamame* Eke 12:51; Nam 14:26-35; 1 Ko 10:5; 2 Pi 1:12 datupa masetelyaminoaka doko, deaka masipimi laka lao nambame nyakamanya mona sakatasekelyo: wamba Kamongo dokome Isataele endakali dupa nisiamopa dupame Isipe yuu doko yakinatala pao pituu, maitakao baa lao masoo minala nayamino endakali dupa baame pyao kumasia-pyaa. 6 Dee* Jen 6:1-2; 2 Pi 2:4,9 enjele mendapuame isepenge dupa isala nayamino dupame nyakamanya panda doko yakineami-pyaa. Dupa Goteme ŋili kende siamo singi dupame anjiamosa yuu iminjembatae dokonya anjetae katao yapatamo gii andake doko malisetae kalyamino. 7 Yuu* Jen 19:4-25; Mt 10:15; 2 Pi 2:6,10 taono Sotomapi Gomotapi dee dolaponya taono tengesa singipi dupanya endakali dupame enjele dutupanya mana miniami dopaleaka miniami-pyaa. Dupame kepo kolenge mana watao minatala akali yangolapo elya pingi pyoloo peta enda yangolapo elya pingi pyoloo peta piaminopa Goteme dupa yanu nyoo itate tawaka katenge dokonya anjoo palyiamo dokome naima laitaka pyoo dopa pia-pyaa.
8 Mendai* 2 Pi 2:10 dopaka pyoo indupa kalyamino endakali dutupame kombea pyoo katapala nyakama tangenya yonge dupa koyasinya nepatala Kamongo doko maita maiyoo, enjele tii pipae singi dupa kandao lamba lao kalyamino. 9 Dopaka* Dit 34:6; Dan 10:13,21; 12:1; Sak 3:2; 2 Pi 2:11; Pa 12:7 doko, enjele isingi Maikele lenge dokome akali Mosese kumapeamopa yonge doko apimi nyetape lao Satanepa atete pyoo pii lao pituu, baame Satane kandao luiyamaiyoo lamba lao yapala naya-pyaa. Baame lao pituu, “Kamongome emba pyalanya lenana,” lea-pyaa. 10 Dopaka* 2 Pi 2:12 doko, endakali dutupame opale masala naelyami dupa kandao lamba latala, dupame masilyami doko mona napalenge mena yanapimi masili pilyamino dokonya dupa koyala pelyamino. 11 Dupame* Jen 4:8; Nam 16:1-35; 22:1-35; 31:16; 2 Pi 2:15; 1 Jo 3:12; Pa 2:14 akali Keenenya mana doko watao minao muni nyalanya akali Belamenya mana kopeta dokonya etete pakale peami. Dopa petala dupame wamba akali Kotame piamoli pyoo Gote luiyamaitala kumiamina, dupa tenda koyatami iki lamo.
12 Nyakama* Pot 25:14; Ese 34:8; Ep 4:14; 2 Pi 2:13,17-18 kambu pyao kaiminingi dupa mona setao nee nao pilyaminopa endakali dutupame kambu pingi doko koyasingima. Dupame nyakama-pipa nee nao pituu elya nakayao, dupa tange lao masoo nee nengema. Dupa kopa aiyuu namandenge popotaumi soo wakale puu puu pingi dopalema. Dupa ita mendapuame nyakamanya dii mandipenge gii dokonya namandenge dopalema. Dupa ita pingi-pipa takepae kumingi dopalema. 13 Dupanya* Ais 57:20; 2 Pi 2:17 mana koo elya pipae minapimi dupa endaki buli andake pilyamopa make make mandengeli pyoo panelyamo. Dupa kaitinya bui yangi puu puu pingima dopalema. Goteme dupa yuu koo eteteaka iminjembatae dokonya koteaka lao katama pena lao depa latakamaiya-pyaa.
14 Atamenya* Jen 5:18,21-24; Dit 33:2; Dan 7:9-10; Sak 14:5; Mt 25:31; Pa 5:11 mandipaenya mandipae kalange pyoo akali Inoko dokome pii potopesa joo endakali dutupa watambao lao pituu, “Salapape! Kamongo doko baanya enjele etete epe taosene longo dupa-pipa ipata. 15 Baame endakali pitaka yapalanya ipata. Baa watao minala nayamino dupa pitakame nyakamanya koo tenge dupa pitaka masina lao ipata. Tenge doko dupame Gote watao minala naenya koo tata longo petala, koo pingi endakali dupame pii koo kyoto dupa pitaka lao baa maita maingima dupanya baame dopa pyaanya ipatana,” lea-pyaa. 16 Dupame* Dan 7:8,20; 2 Pi 2:10,18 manapi oapi nyakama-kisa silyamo dupanya mumu lalya lana pyoo mona koo palyoo katengema. Dupame nyipu laka lao masingi mana doko watao miningima. Dupame nyakama tange lalyoo pii andake pyoo latala endakali wakamanya oapi dupa nyakamaiyanya andiki-andiki pingima.
Masoo minapeta kopo lapengena leamo doko
17 Dopaka* 2 Pi 3:2 doko, mona setenge paluma, naimanya Kamongo Jisasa Kataisanya aposele dupame wamba nyakama pii langiamino dupa nyakamame deaka masalapape. 18 Dupame* 1 Ti 4:1; 2 Pi 3:3 nyakama langyuu pituu, “Gii etalanya pitamo dokopa endakali mendapuame Gotenya mana dupa kandao gii kayapala, dupame Gote watao minala nayao nyakama tangenya nyipu laka lao masingi mana dupa watao minatamina,” langiami. 19 Endakali* 1 Ko 2:14 dutupame Gotenya endakali dupa wakale pisingima. Oli Sipitisa doko dupa-kisa naepelyamopa tangenya yongenya mana dupa watao miningima. 20 Dopaka* 1 Ko 3:9-17; Ep 2:20-22; Kl 2:7; 1 Te 5:11 doko, mona setenge paluma, nyakamame masoo minilyamino etete epe dokome nyakama kyoto joo katapala, Oli Sipitisanya pupu lapae dokome loma soo kalyepape. 21 Dopa petala nyakamame Gotenya auu kaenge doko kopyetae katao, naimanya Kamongo Jisasa Kataisanya kondo kaenge dokome nyakama lete etete katenge dokonya laminao penge doko malisetae kalyepape. 22 Nyakamame mona lapoma palenge endakali dupa kondo kayalapape. 23 Nyakamame* Emo 4:11; Sak 3:2-4; Pa 3:4 endakali itatenya patamino dupa pyoo nyoo yapa nyokonyalapape. Dee endakali mendatupa nyakamame paka kayapengeaka doko, kondo kayalapapeaka. Nyakamame dupanya yonge pee mona wambatae dokome kaimala pisetae dupa etete daa laapape.
Gote lao tama piamo doko
24 Goteme* Pl 1:10; 1 Te 5:23; 2 Pi 3:14 nyakama kapa pao lombapae nasalapale lao isoo katapala, baame nyakama-kisa koo tengepi mende nasina lao etete mona yaepasetala, laminao baanya tii pipae dokonya penge. 25 Gote* Lo 16:25-27; 2 Pi 3:18; Pa 5:13 mendai iki doko katapala naimanya Kamongo Jisasa Kataisa-kisa baame naima pyoo nyia. Baa tii pipae Kiŋi Mupa pupu lapae singi doko, dupa pitakanya aiyomba joo katao wamba wambapi kateamoli pyoo, indupapi kalyamona tanga tangapi dopaka pyoo katapenge. Kiniaka.

- JUTI
- <
- 1
- >

*1:1: Mt 13:55; Ap 12:17

*1:2: 2 Pi 1:2

*1:3: 1 Ti 1:18

*1:4: Ga 2:4; 5:13; 1 Pi 2:16; 2 Pi 2:1; 1 Jo 4:1; 2 Jo 10

*1:5: Eke 12:51; Nam 14:26-35; 1 Ko 10:5; 2 Pi 1:12

*1:6: Jen 6:1-2; 2 Pi 2:4,9

*1:7: Jen 19:4-25; Mt 10:15; 2 Pi 2:6,10

*1:8: 2 Pi 2:10

*1:9: Dit 34:6; Dan 10:13,21; 12:1; Sak 3:2; 2 Pi 2:11; Pa 12:7

*1:10: 2 Pi 2:12

*1:11: Jen 4:8; Nam 16:1-35; 22:1-35; 31:16; 2 Pi 2:15; 1 Jo 3:12; Pa 2:14

*1:12: Pot 25:14; Ese 34:8; Ep 4:14; 2 Pi 2:13,17-18

*1:13: Ais 57:20; 2 Pi 2:17

*1:14: Jen 5:18,21-24; Dit 33:2; Dan 7:9-10; Sak 14:5; Mt 25:31; Pa 5:11

*1:16: Dan 7:8,20; 2 Pi 2:10,18

*1:17: 2 Pi 3:2

*1:18: 1 Ti 4:1; 2 Pi 3:3

*1:19: 1 Ko 2:14

*1:20: 1 Ko 3:9-17; Ep 2:20-22; Kl 2:7; 1 Te 5:11

*1:23: Emo 4:11; Sak 3:2-4; Pa 3:4

*1:24: Pl 1:10; 1 Te 5:23; 2 Pi 3:14

*1:25: Lo 16:25-27; 2 Pi 3:18; Pa 5:13

© 1988 BSPNG