- APOSELE
- <
- 22
- >

22
1 “Yangonge* Ap 7:2 takangepi, indupa nambame nyakamanya pii doko yanu pyatoo salapape,” lea-pyaa. 2 Baame Iputu pii lao lamaiyamo doko sepala endakali kateamino dupame pii kukipi mende naleami-pyaa. 3 Dokopa* Ap 5:34; 26:4-5; Lo 10:2; Ga 1:13-14; Pl 3:5-6 Polome lao pituu, “Namba Juta daape. Nambanya endangimi namba yuu Silisia dokonya taono Tasasa lenge dokonya mandea. Namba taono Jetusaleme dakenya katao akali jio. Akali Gamaliele lenge dokome naimanya yumbange dupanya mana makandepi dupa pitaka namba langyokondape pyoo langiamopa mana nyio. Dopa petala nambame mana setapae dupa minao Gote watao nyakama paelyamino dopaka pyoo paelyona lao masoo payo. 4 Enda* Ap 8:3; 9:2; 22:19 akalipi Jisasanya pii manapi watao miniamino dupa wamba nambame kumina lao minao etete koyasio. Nambame dokaita anjetala anjingi andaka pyandewaka. 5 Pitisa mupa dokopi isingi akali dupanya kanjole dupa pitakapimi kalai pio doko kandeamino kapa pao lapenge. Damasakosa yuu dokonya katenge Juta dupa maipi lao pepa pyao namba ditiaminopa Jisasanya pii manapi watao miningi endakali Damasakosa kateamino dupame Jetusaleme dakenya ipupala tanda nyina lao anjoo nyala peo.
Kamongome nambanya mona kapilyekeana lao Polome lao paneamo doko
(Ap 9:1-19; 26:12-18)
6 “Nambame Damasakosa yuu dokonya paanya tengesa joo peopa kotakale pupae lao tii pipae andake mende kaiti-kisa tae ipupala namba-kisa tii piyoko lea. 7 Dopa piamopa namba lombapae soo pituu siopa pii mende leamo dokome, ‘Solo, Solo, embame aipuma namba watao pilipi?’ lea. 8 Dopa* Mt 2:23 leamopa nambame lao pituu, ‘Kamongo, emba apipi?’ lao pisio. Dokopa baame namba langyoo, ‘Namba Jisasa Nasatete tange embame watao pyao kalyeno dokona,’ lea. 9 Akali namba-pipa awapa peamano dupame tii pipae doko kandeami. Dopaka doko, pii mende namba langiamo doko dupame nasiami. 10 Dokopa nambame lao pituu, ‘Kamongo, nambame aipa pyuape?’ leo. Dokopa Kamongome namba langyoo, ‘Emba sakatatala Damasakosa yuu dokonya puu. Dokonya patenopa embame kalai pitina lao nambame masetelyo dutupa pitaka akali mendeme laitaka pyaapomona,’ lea. 11 Tii pipae namba-kisa tii piyoko leamo dokome nambanya lenge auu makeamosa mende kandapenge nanjia. Dokopa akali namba awapa peamano dutupame namba kii minao Damaskosa yuu dokonya mapala peami.
12 “Damasakosa dokonya akali Ananayasa lenge mendeme Gote lao tama pyoo mana setapae dupa watao minao katenge-pyaa. Juta endakali Damasakosa katenge dupa pitakame baa akali auu pipaena lengema-pyaa. 13 Baame namba kateo tengesa dosa ipupala namba langyoo, ‘Kaimia Solo, emba lenge taa!’ lea. Dopa lalu piamopa lenge tapala nambame baa kandeo. 14 Dokopa* 1 Ko 9:16-17 baame namba langyoo pituu, ‘Naimanya yumbangenya Gote dokome baanya masingi doko kandata, akali etete tolatae doko kandata, baame pii langitamo dupa sepa pitinopa lao Goteme emba yapao nyia-pyaa. 15 Tenda* Mt 13:16-17; 1 Ko 9:1; 1 Jo 1:1-3 embame baanya pii doko lao panao pituu kandeleno dupapi silino dupapi dupa endakali dupa pitaka lamaiti. 16 Indupa* Ap 2:21,38 embame aipuma malisilipi? Embame Kamongonya kenge doko lao kaimbu nyepa embanya koo dupa kunanya nepekena lata pyaale emba sakata,’ lea.
Kamongome Polo yuu waka dupanya pena leamo doko
17-18 “Yuu* Ap 9:26; Ga 1:18* Ap 9:29-30 mende namba Jetusaleme dakenya dee ipupala losuu anda andake dokonya loma soo katao lee manimanimi Kamongo doko kandeopa, baame namba langyoo, ‘Embame dakenya katao namba lao paneleno doko dupame nasetami. Embame Jetusaleme yuu dake yapa yakinatala puu,’ lea. 19 Dokopa* Ap 5:40; 8:3; 26:9-11 nambame lao pituu, ‘Kamongo, emba lao masoo miningi endakali dupame namba kandateami. Wamba nambame Jutamanya losuu anda dupa pitakanya pupala dupanya endakali mendapua konjame pyao anjoaka kateo doko masilyamino. 20 Akali* Ap 7:58; 8:1; 26:10 Sitipena dokome embanya lao panao kateamo doko pyao kumasiaminopa nambame tengesa dosa katapala yakana lao masoo katao, pyao kumasoo kateamino akali dupanya yonge pee dupa setakamaiyoo kateopa kandeamiakana,’ leo. 21 Dopa* Ap 2:39; 9:15; 13:2 lewaka doko, Kamongome namba langyoo, ‘Emba puu. Nambame emba yuu etete tependa tange endakali waka kalyamino dupanya puu latona,’ leana,” Polome dopa lea-pyaa.
Polo anjetala pyalanya piamino doko
22 Polome* Ap 21:36; 25:24 pii dutupa lalu piamopa Juta dupame sepala puu lao lao pituu, “Akali dapale dake kapa pao lenge tao yuu dakenya kalya naenalena baa pyao kumasema,” leami-pyaa. 23 Dopa lao imbu kayapala ae lalya lana pyoo yonge pee pia-mino dupa lyokanya pyale lao yuu kungumapi dupa polao ketae pyalyoo kateami-pyaa. 24 Dokopa Polo kandao pii puu lao leamino dokonya tenge doko yanda singi amii isingi mupa dokome sokondape pitoo latala yanda singi dupame Polo laminao nyakamanya andaka pao konjame pyapala pii tenge dupa pisina lea-pyaa. 25 Dopa* Ap 16:37; 23:27 leamopa dupame Polo pyalanya baanya kingi dolapo nyoo kendeme yangi anjanja peteaminopa Polome yanda singi amii isingi amii isingi akali mende tengesale kateamo doko lamaiyoo, “Nyakamame Loma tange akali mendenya kosa sakamaiya naenya, mee kende konjame pyalapape lapae silyape?” lea-pyaa. 26 Dopa leamopa sepala amii isingi dokome amii isingi mupa doko kateamo dokonya pupala baa lamaiyoo, “Akali doko Loma tange lamona embame aipa pilipi?” lea-pyaa. 27 Dokopa amii isingi mupa dokome ipupala Polo lamaiyoo, “Emba Loma tangepe namba langi,” lea-pyaa. Dokopa Polome, “Kiningi, namba Loma tangena,” lea-pyaa. 28 Dopa lateamopa amii isingi mupa dokome lao pituu, “Namba Loma tange jalanya yole longo pakame sambapala Loma tange joo kalyona,” lea-pyaa. Dokopa Polome baa lamaiyoo, “Dopaka doko, namba nambanya endangimi Loma pituu mandeamo dokonya namba Loma tange joo kalyona,” lea-pyaa. 29 Dopa* Ap 16:38; 21:33 leamosa baa kende konjame pyalanya piamino yanda singi dupame yakinalu piami-pyaa. Dokopa amii isingi mupa dokome akali doko Loma tange pyomo nakandenya, anjalone lumu lao masetela paka kaya-pyaa.
30 Dokopa amii isingi mupa dokome Juta dupame Polo-kisa pii tenge aipale setamipi lao taita auu pyoo sotona latala Polo anjiamino kende dupa tata lakamaiya-pyaa. Tata latala pitisa mupa dupapi Jutamanya kanjole dupa pitakapi dupa ipupape lao pii pyasia-pyaa. Taita dopa pyoo dokaita ipao limbateaminopa baame Polo laminao ipupala dupanya enomba dokonya katena lea-pyaa.

- APOSELE
- <
- 22
- >

*22:1: Ap 7:2

*22:3: Ap 5:34; 26:4-5; Lo 10:2; Ga 1:13-14; Pl 3:5-6

*22:4: Ap 8:3; 9:2; 22:19

*22:8: Mt 2:23

*22:14: 1 Ko 9:16-17

*22:15: Mt 13:16-17; 1 Ko 9:1; 1 Jo 1:1-3

*22:16: Ap 2:21,38

*22:17-18: Ap 9:26; Ga 1:18

*22:17-18: Ap 9:29-30

*22:19: Ap 5:40; 8:3; 26:9-11

*22:20: Ap 7:58; 8:1; 26:10

*22:21: Ap 2:39; 9:15; 13:2

*22:22: Ap 21:36; 25:24

*22:25: Ap 16:37; 23:27

*22:29: Ap 16:38; 21:33

© 1988 BSPNG