- MAKE
- <
- 12
- >

12
Getepe ee mende isoo kateamina lao kongali pii leamo doko
(Mt 21:33-46; Lu 20:9-19)
1 Jisasame* Ais 5:1-2 kongali lao pii mende dokaita dapa lamaiya-pyaa: “Akali mendeme getepe ee mende kakopatala pokea-pyaa. Dopa petala baame getepe dii lyao indyalanya yuli mende lakea-pyaa. Dee isoo pititamo anda ketae mende piaka-pyaa. Dopa petala baame akali mendapuame ee doko isakao katena latala, baa yuu londati mendakaita pao katea-pyaa. 2 Dopa petala getepe wambu pingi gii doko ipateamopa, baame baanya kendemane mendeme ee isakamaingi akali dupa kateamisa pupala getepe dii mendapua lyao peekena lao nyakala pena lea-pyaa. 3 Peamopa dupame baa minatala pyao indyepala mee pilyina leami-pyaa. 4 Dopa peteaminopa akali ee tange dokome dee kendemane mende pena lea-pyaa. Dopa piamopa ee isakamaingi akali dupame kendemane doko aiyomba pyao lombapala baa-kisa mana koo elya pipae mendapua miniami-pyaa. 5 Dokopa baame dee kendemane mende pena lea-pyaa. Doko dupame kumi pyao kumasiami-pyaa. Dee baame kendemane longo pena lateamopa yangi dupa dokaitame pyao indyepala yangi kumi pyao kumasiami-pyaa. 6 Dopa* Mt 3:17 peteaminopa akali dokonya ikiningi mendai baanya mona setenge doko iki katea-pyaa. Dopa piamopa akali dokome, “Nambanya ikiningi doko andanda semaitamina,” lao masetala, dokome ete pyoo dupa kateamisa pena lea-pyaa. 7 Pena leamoaka doko, ee isakamaingi akali dupame nyakamalapo lao pituu, ‘Wane dakeme takangenya moya nyepengena, yapa pyao kumasema! Pyao kumasetala baanya ee moya nyepenge dake naima nyetamana,’ leami-pyaa. 8 Dopa* Ip 13:12 latala dupame baa minatala pyao kumasiami-pyaa. Pyao kumasetala soo kamalyatena pyale leami-pyaa.
9 “Dopana, akali getepe ee tange dokome aipa pitape? Baame ipupala ee isakamaingi dokaita pyao kumasetala, getepe ee doko akali waka mendapuame isoo katekena lata. 10 Dopana,* Ap 4:11; 1 Pi 2:7* Wee 118:22-23 nyakamame pii pepa pyapae singi dake itaki pyala nayamipi?
‘Anda pingi akali dupame anda pingina daa latala nepeamino doko pingina mupa jetea.
11 Kamongome dopa pipumu doko naimame kandamanopa auu etete pilyamona,’
lapae silyamona,” Jisasame lea-pyaa. 12 Dopa* Mk 11:18 lamaiyamopa dokaitame, “Pii kongali doko naima kandao lalumuna,” lao masetala, baa anjemana lao kaita kutiaminoaka doko, endakali kambu kateamino dupa paka kayapala baa yakinatala peami-pyaa.
Muni takisa dupa pyakamaipengepe kayapengepe lao Jisasa pisiamino doko
(Mt 22:15-22; Lu 20:20-26)
13 Jisasame* Mk 3:6; Lu 11:54 pii mende latamo dokonya baa mangenya minamanalena latala akali Patasi mendapuapi Kiŋi Etote tata mendapuapi baa kateamo dokonya pena leami-pyaa. 14 Akali dupame ipupala baa lamaiyoo, “Mana Lenge Akali, emba pii kiningi lenge akalina, embame endakali dupa paka nakayapala itange kandao mokosala naenge. Daa, embame kiningi pii lao Goteme endakali dupame pipimili lao masingili pyoo mana lamailino lao masilyamano. Dopana, naimanya mana setapae dupanya aipa lapae silyape? Kapomane Isingi Mupa dokonya takisa dupa naimame pyakamaipengepe, pande kayapengepe?” leami-pyaa. 15 Dopa lao baa minakasalanya piamino kandatala baame dokaita lamaiyoo, “Aipuma nyakamame namba minao makande pilyamipi? Muni konde mende kandatoo nyoo peyalapa,” lea-pyaa. 16 Dopa leamopa dokaitame muni konde mende maitiaminopa baame dokaita lamaiyoo, “Muni dakenya endakali lengelyaapi wasetae kalyamopi kenge pyatae kalyamopi doko apinyape?” lea-pyaa. Dopa leamopa dokaitame baa lamaiyoo, “Kapomane Isingi Mupa dokonya kalyamona,” leami-pyaa. 17 Dopa* Lo 13:7 leaminopa baame dokaita lamaiyoo, “Opale Kapomane Isingi Mupa dokonya dupa tange maiyakamaiyepape. Dee opale Gotenya dupa Gote tangeaka maiyakamaiyepape,” lea-pyaa. Jisasame dopa leamopa dokaitame baa kandao mona andeami-pyaa.
Endakali kumapae dupa dee sakatatamipi lao Jisasa pisiamino doko
(Mt 22:23-33; Lu 20:27-40)
18-19 Dokopa* Ap 23:8* Dit 25:5 akali Satyusi mendapuame Jisasa kateamo dokonya epeami-pyaa. Akali dupame endakali kumapala dee sakatala naengena lengema-pyaa. Akali dupame ipupala Jisasa pisoo, “Mana Lenge Akali, wamba Moseseme naimanya mana mende dapa lao pepa pyanya setekea-pyaa: ‘Akali mende wane manja nayao mee kumatamo kandao doko, baanya kaiminingi dokome enda walyakae doko pisetala wane manditamo dupa kaiminingi kumapae dokonya manjakamaitana,’ lapae silyamo. 20 Gii mendepa akali mendenya ikiningi kalange kateami-pyaa. Dutupanya mupa dokome enda nyepala wane manja nayao mee kumia-pyaa. 21 Dopa piamopa kaiminingi laponge dokome enda doko pisia-pyaa. Dopa petala baame wane mende manja nayao mee kumia-pyaa. Kaiminingi teponge dokome mendai dopaka pia-pyaa. 22 Dopaka pyoo kaiminingi kalange dutupa pitakame enda dokoaka nyepala wane mende manja nayawaka mee kumiami-pyaa. Dokaita kumao ete dokonya enda doko kumia-pyaa. 23 Dopana, endakali kumapae sakatapenge gii dokonya sakatatamino dokopa enda doko akali apinya etanenge joo pititape? Doko, akali kaiminingi kalange dutupa pitakame enda mendai dokoaka nyiami-pyaana,” akali Satyusi dupame dopa leami-pyaa.
24 Dopa leaminopa Jisasame dokaita lamaiyoo, “Nyakamame pii pepa pyapae singi doko masala nayao Gotenya pupu lapae doko masala nayawaka pingima tenge dokonya nyakamame etete kopeta lelyamino. 25 Endakali kumapae dupa dee sakatatamino gii dokopa akali enda nyala nayao enda akali napao kaitinya enjele dupa katengemali pyoo katatami. 26 Nyakamame* Eke 3:2,6 ikililyambu maunya ita teana lao Moseseme pii pepa piamo doko itaki pyala nayamipi? Endakali kumapae sakatatami dokonya Goteme Mosese lamaiyoo dapa lea-pyaa: ‘Namba Apotakamepi, Aisakepi, Jekopepi dupanya Gote dokona,’ lea-pyaa. 27 Nyakamame etete kopeta lelyamino. Gote baa endakali lete katenge dupanya Gotena, kumapae dupanya daana,” Jisasame lea-pyaa.
Mana setapae dupanya mupa doko
(Mt 22:34-40; Lu 10:25-28)
28 Mana* Lu 10:25-28 setapae masingi akali dupanya mende dosa kateamo dokome Satyusi dupame Jisasa pii yanda pimaiyamino doko sepa dee Jisasame dokaitanya pii auu pyoo yanu piamo doko kandata pia-pyaa. Dopa petala baame Jisasa pisoo, “Mana setapae dupa pitakanya anduku mupa joo silyape?” lea-pyaa. 29 Jisasame* Dit 6:4-5 yanu pyao pituu, “Mana setapae mupa doko dake: ‘Nyakama Isataele endakali dupame salapape! Naimanya Kamongo Gote baa Kamongo mendai iki doko kalyamo. 30 Embame embanya Kamongo Gote auu kayao katao embanya monapi, imambupi, masingipi, pupu lapaepi dutupa pitaka baa maitae katape.’ 31 Mana* Lep 19:18; Lo 13:9; Ga 5:14; Je 2:8 setapae laponge doko dake: ‘Embame emba tange auu kaengeli pyoo embanya endakali yango doko auu kayao katape.’ Dolapo ita minao mana setapae dupanya waka mende alyasale joo nasilyamona,” Jisasame lea-pyaa.
32 Dopa* Dit 4:35; Ais 45:21; Lu 20:39 leamopa mana setapae masingi akali dokome baa lamaiyoo, “Mana Lenge Akali, yaka leeno. Baa mendai iki kalyamona, waka mende nakalyamona, kiningi leeno. 33 Kamongo* 1 Sam 15:22; Wee 40:6-8; Ais 6:4; Osi 6:6; Emo 5:21; Mai 6:6-8; Mt 9:13 Gote auu kayao katao monapi, masingipi, pupu lapaepi dutupa baa maitae katenge dokopa dee tange auu kaengeli pyoo endakali yango doko auu kaenge dokopa dolapo etete alyasale. Dolapome opale mende Gote lao kundi maiyoo tao molyina lao pyao yangenge dokopa opale mende mee kundi maingi dokopa dolapo etete ita miningina,” lea-pyaa. 34 Akali* Lu 20:40 dokome masokondape petala yanu piamo kandatala Jisasame baa lamaiyoo, “Emba Goteme isina lao kalyanya petelenona,” lea-pyaa. Dopa lateamo dokopa endakali dupa pitakame baa pii mende dee pisalanya paka kayami-pyaa.
Kataisa doko apipi lao pisiamo doko
(Mt 22:41-46; Lu 20:41-44)
35 Jisasame losuu anda andake kame dokonya mana lamaiyoo katao endakali dupa pisoo, “Mana setapae masingi akali dupame Kataisa doko kandao aipa petala Dapiti Yumbangena lelyamipi? 36 Oli* Wee 110:1; Ap 2:34; Ip 1:13 Sipitisame lungu piamopa Dapiti tangeme dapa lea
‘Kamongo Gote dokome nambanya Kamongo doko lamaiyoo,
“Emba nambanya kingi tolae-kaita katape.
Katatenopa nambame embanya yandapipili dupa embanya moko pundipundi ongonya katena lato,” leana,’ lea-pyaa.
37 Dapiti tangeme baa kandao, ‘Kamongona,’ lea-pyaana, aipa petala baa Dapiti yumbange jilyape?” Jisasame lea-pyaa. Endakali kambu andake mende kateamino dupame Jisasanya pii leamo doko auu kayao siami-pyaa.
Mana setapae masingi akali dupa wandyuu kalyepape leamo doko
(Mt 23:1-36; Lu 11:37-54; 20:45-47)
38 Jisasame dokaita mana lamaiyoo dapa lea-pyaa. “Nyakama aopyoo latala mana setapae masingi akali dopale jetamane lao kandao wandyuu kalyepape. Dupame yonge pee londe dupa auu kayao pyoo payao kamapi dupanya nyakama lasa lapimi laka lao masingima. 39 Dupame losuu anda dupanya enomba nyoo pilyanya etete auu kaengema. Nee andake nelyami dupanya petenge toko enomba nyoo dupanya pilyanya auu kaengema. 40 Dupame enda walyakae dupanya anda yuupi dupa minamao nyepakamaitala, endakali dupame nyakama epepe lao masina latala loma londe pyoo singima. Goteme dupa-kisa kenda pipae etete andake mende setatana,” lea-pyaa.
Enda walyakae mendeme Gotenya lao epe mende pyasakamaiyamo doko
(Lu 21:1-4)
41 Dopa* 2 Kiŋ 12:9; Jo 8:20 latala Jisasa baa losuu anda andake dokonya muni pyasingi penge singi dokonya yangitena-kaita pao pitipala, endakali kambu dokome aipa pyoo muni pyasingi penge ongonya pyasilyamipi lao kandatae petea-pyaa. Endakali kamongo longo dupame muni longo lao pyasiami-pyaa. 42 Dopa piaminopa enda walyakae tipya mendeme ipupala muni etete yakane lapoma pyasia-pyaa. Dolapo pyasetala muni toya mendai iki joo. 43 Dokopa* 2 Ko 8:12 Jisasame baanya disaipele dupa epena latala lamaiyoo, “Nambame nyakama kiningi langilyona, enda walyakae tipya dokome muni pyasingi penge dokonya muni longo lao pyasoo endakali waka muni pyasalamino doko pitaka ita minao pyasalamo. 44 Endakali dokaita pitakame nyakamanya muni sipumu dupanya kakana nyoo pyasalamino. Dopaka doko, enda dokome baa daa jipumopa baa-kisa sipumu doko pitaka pyasalamo. Baa tange nao pitipenge doko pitaka pyasalamona,” Jisasame dopa lea-pyaa.

- MAKE
- <
- 12
- >

*12:1: Ais 5:1-2

*12:6: Mt 3:17

*12:8: Ip 13:12

*12:10: Ap 4:11; 1 Pi 2:7

*12:10: Wee 118:22-23

*12:12: Mk 11:18

*12:13: Mk 3:6; Lu 11:54

*12:17: Lo 13:7

*12:18-19: Ap 23:8

*12:18-19: Dit 25:5

*12:26: Eke 3:2,6

*12:28: Lu 10:25-28

*12:29: Dit 6:4-5

*12:31: Lep 19:18; Lo 13:9; Ga 5:14; Je 2:8

*12:32: Dit 4:35; Ais 45:21; Lu 20:39

*12:33: 1 Sam 15:22; Wee 40:6-8; Ais 6:4; Osi 6:6; Emo 5:21; Mai 6:6-8; Mt 9:13

*12:34: Lu 20:40

*12:36: Wee 110:1; Ap 2:34; Ip 1:13

*12:41: 2 Kiŋ 12:9; Jo 8:20

*12:43: 2 Ko 8:12

© 1988 BSPNG