- APOSELE
- <
- 12
- >

12
Etoteme Jemesa pyao kumasetala Pita anjiamo doko
1 Gii dosa mendasa Kiŋi Etote lenge dokome sosa dokonya endakali mendapua tee pyao minao koyasia-pyaa. 2 Baame* Mt 20:22-23 Jone kaiminingi Jemesa konjua mendeme kepao kumasia-pyaa. 3 Dopa* Eke 12:1-27; Ap 4:3 piamo doko Juta dupame auu kayamino kandatala baame Pita anjiaka-pyaa. Betesanya iisa napalyoo nenge gii dokopa dopa pia-pyaa. 4 Baame Pita anjoo nyepala anjingi anda dokonya pyandea-pyaa. Pyandatala pituu baame kambu kitomende dupanya yanda singi kitomende kitomende lawame Pita kandao katena lea-pyaa. Napinya Kayamo Gii doko ipao patatamopa, endakali dupanya enombanya Pita laminao epena latona lao masia-pyaa. 5 Dokopa* Je 5:16 yanda singi dupame Pita anjingi anda dokonya isoo kateami-pyaa. Isoo kateaminoaka doko, Goteme Pita nisina lao sosa dokome loma sokondape pyoo siami-pyaa.
Goteme Pita mokao nyiamo doko
6 Etoteme* Ap 5:18-24; 16:25-40 Pita taita dopa pyoo kosa laa epena latona lao masiamopa kuka gii dokonya Pita yanda singi lapomanya kaina dokonya ŋili kende lapomame anjetae palea-pyaa. Yanda singi mendatupame anjingi anda kambu dokonya katao isoo kateamiaka-pyaa. 7 Dokopa* 1 Kiŋ 19:5-7; Mt 1:20; Ap 5:19 pupae lao Kamongonya enjele mendeme Pita paleamo dokonya ipao kalyu pia-pyaa. Dopa piamopa Pita paleamo palo dokonya tii pia-pyaa. Enjele dokome Pitanya patali dokonya minao pyale tasoo, “Emba yapa sakata!” lea-pyaa. Dopa leamopa ŋili kende Pitanya kingi dolaponya anjetae kateamo dolapo mokala isa kopo lea-pyaa. 8 Dokopa enjele dokome Pita lamaiyoo, “Embanya matapu petala moko pee pii!” lea-pyaa. Dopa leamopa Pitame leamoli pia-pyaa. Dopa piamopa enjele dokome Pita lamaiyoo, “Embanya yonge pee ketae pingi londe doko petala namba pelyo angenya watao ipu,” lea-pyaa. 9 Pita baa paleamo anda palo doko yakinatala enjele doko watao pea-pyaa. Pao pituu enjele dokome piamo doko kiningina lao masala naenya, kombeame pelyona lao masia-pyaa. 10 Pitapa enjele dokopa peambino doko pao yanda singi enomba nyoo isoo kateamo doko nyoo nepatala lapo pyoo isoo kateamo doko nyoo nepeambiaka-pyaa. Dopa petala taono dokonya paanya penge lome kambu dokonya pyakameambinopa lome kambu aeneme pai latae doko tangeme mee lumbia-pyaa. Dopa piamopa enjele dokopa Pitapa ipao kamanda pyakalyetala kaitini kembo mende nyiambi-pyaa. Dokopa enjele dokome Pita yapa yakinatala pea-pyaa. 11 Pateamo dokopa Pitame masokondape pyoo masetala, “Kiningi lamona lao masilyo. Kamongome baanya enjele doko epena latala Etotenya kingilyaka dokonyapi Juta dupame Etoteme pitamo kanjanya malisiamino dupa pitakanyapi baame namba nyokonyalame lamona,” lao masia-pyaa. 12 Dopa* Ap 12:25; 15:37; Kl 4:10; 1 Pi 5:13 lao masetala baa Matianya anda dokonya pea-pyaa. Matia doko Jone Make lenge dokonya endangi-pyaa. Endakali longo dupa anda dokonya limbatala loma soo peteami-pyaa. 13 Pitame ipao kamaka lome kambu doko watawata piamopa kalai enda Lota lenge dokome lumbala epea-pyaa. 14 Enda dokome Pita lumu lao sepala baa etete mona auu kayapala kaita doko lumbala naenya, andaka alo pyao kolandatala, “Pita ipao lome kambunya kalyamona!” lea-pyaa. 15 Dopa* Ap 26:24 leamopa endakali peteamino dupame, “Emba kekeleno,” leami-pyaa. Dopa leaminopa enda dokome kyoto joo, “Etete kiningi baa kalyamona,” lea-pyaa. Dopa leamopa, “Doko baanya imambu doko kalyumuna!” leami-pyaa. 16 Pitame lome kambu dokonya watawata pyoaka katea-pyaa. Dopa piamopa kaitini lumbapeaminopa baa kateamo kandatala mona andeami-pyaa. 17 Dokopa* Ap 13:16; 15:13; 19:33; 21:17,40; 1 Ko 15:7 Pitame pii kaena lao kingi pee latala, Kamongome baa anjingi andaka mokao nyepala kamanda laminao peamoli pyoo dupa lamaitala lao pituu, “Nyakamame pii dutupa Jemesapi masoo miningi kaiminingi dupapi dupa lamaiyepape,” lea-pyaa. Dopa latala baa kamanda pupala yuu mendakaita pea-pyaa.
18 Yuu* Ap 5:22-24; 16:27; 27:42 yongateamopa yanda singi dupame Pita aipa pyape lao walu koo leami-pyaa. 19 Etoteme Pita doko kutao kayapala yanda singi Pita isoo kateamino dupa kosimi latala pyao kumasina lea-pyaa. Dopa latala Etoteme Jutia yuu doko yakinatala lanao pupala Sisatia yuu taono dokonya pao katea-pyaa.
Etote kumiamo doko
20 Etote* 1 Kiŋ 5:11; Ese 27:17 dokome Taya tangepi Saitone tangepi dupa kandao imbu andake mende kaya-pyaa. Dopa piamosa, dupame lao kambotala Etote kateamo dokonya epeami-pyaa. Ipao kiŋinya anda isoo kateamo akali Balasatasa lenge doko andiki andiki petala Etoteme imbu nakaena lao dupame akema pii epe mendapua leami-pyaa. Yuu dolaponya tange dupame Etotenya yuu dokonya-tae nee sambengema tenge ongonya minao Etoteme imbu nakaena lao dupame andiki pimaiyami-pyaa. 21 Gii setapae mendenya Etoteme kiŋinya yati pingi doko petala baanya petenge toko dokonya pituu endakali dupa kandao pii andake mende lamaiya-pyaa. 22 Dokopa endakali dupame puu lao lao pituu, “Akali mendeme nalelyamona, gote mendeme lelyamona,” leami-pyaa. 23 Etoteme* Dan 5:20 Gote lalyala nayamosa Kamongome baanya enjele mende yapa epena lalu piamo dokome baa pipyame nena leamosa nao kumasia-pyaa.
24 Dopa* Ais 55:11; Ap 6:7; 19:20 piamopa Gotenya pii doko andao tayama-tayama pia-pyaa. 25 Banapasa Solopa dolapo Jetusaleme yuu dokonya muni akipi maiya pena leamino doko maitala akali Jone Make lenge doko lanyoo pilyiambi-pyaa.

- APOSELE
- <
- 12
- >

*12:2: Mt 20:22-23

*12:3: Eke 12:1-27; Ap 4:3

*12:5: Je 5:16

*12:6: Ap 5:18-24; 16:25-40

*12:7: 1 Kiŋ 19:5-7; Mt 1:20; Ap 5:19

*12:12: Ap 12:25; 15:37; Kl 4:10; 1 Pi 5:13

*12:15: Ap 26:24

*12:17: Ap 13:16; 15:13; 19:33; 21:17,40; 1 Ko 15:7

*12:18: Ap 5:22-24; 16:27; 27:42

*12:20: 1 Kiŋ 5:11; Ese 27:17

*12:23: Dan 5:20

*12:24: Ais 55:11; Ap 6:7; 19:20

© 1988 BSPNG