- MATYU
- <
- 1
- >

WAI PII EPE
MATYUMI
PEPA PIAMO DOKO
Pii atupa wambao kandapenge
Goteme wamba Juta dupa-kisa Pyoo Nyingi Akali mende epena latona leamo doko Jisasa. Dopa leamo doko angi jiamo kandatala Matyumi Wai Pii Epe dokome Jisasanya lao lao panea-pyaa. Matyu dokome Jisasanya atome doko Jisasa baa mandeamino dokonya pituu tee pyatala lao pao kaimbu nyepeamopa Sataneme makande piapi, Jisasame kalai piapi, Jetusaleme pupala kumiapi, malunya dee sakateapi dupa pitakanya lea-pyaa. Dopa latala Jisasa baa Pyoo Nyingi Akalina lao Matyumi langyokondape petea-pyaa.
Wai Pii Epe Matyumi pepa piamo dokonya Jisasa baa mana lenge akali epe auu petae mende kateana lea-pyaa. Jisasa baa mana lenge akali etete epe dokome kapa pao Gotenya mana setapae dupanya tengepi Goteme endakali dupa pitaka isoo katengena lawapi lao panea-pyaa. Baame baanya masepae longo lao panao pituu pii yuungi datupa lea-pyaa.
Matyu 5-7 Jisasa yuu manda mendenya katao Goteme endakali isingi dupa aipale joo katapengepe, kalai aipa pipengepe, dupa aipa pyoo auu pyoo katapengepe, dupame tanga tangapi aipa pyoo katatamipi lao mana lea-pyaa.
Matyu 10 Jisasame baanya disaipele dupame pii lamaipenge mana dupa lamaiya-pyaa.
Matyu 13 Kaitinya Katenge dokome baanya endakali dupa isingi dokonya kongali lao lea-pyaa.
Matyu 18 Endakali dupame baanya disaipele joo katapenge tenge dokonya mana lea-pyaa.
Matyu 24-25 Yuu gii etatamopa Kaitinya Katenge dokome dupa pitaka isoo katatana lea-pyaa.
Wai Pii Epe doko Matyumiaka pepa piana lao kapilyetae silyamo. Dopaka doko, masingi akali mendapuame Wai Pii Epe dake apimi piape lao masala naelyamanona lengema.
Wai Pii Epe Matyumi pepa piamo dokonya pii lyaa dupa:
1:1–2:23 Matiame Jisasa mandeamo atome dupa
3:1–12 Joneme endakali dupanya kaimbu pyakamaiyamo doko
3:13–4:11 Jisasa kaimbu pyateamopa Sataneme makande piamo doko
4:12–18:35 Jisasame Galili katao kalai piamo dupa
19:1–20:34 Jisasame Galili yakinatala Jetusaleme peamo doko
21:1–27:66 Jisasame Jetusaleme katao kalai piamo dupa
28:1–20 Jisasa malunya sakateamopa kandeamino doko
1
Jisasa Kataisanya yumbange dupanya kenge dupa
(Lu 3:23-28)
1 Jisasa* 1 Ktl 17:11; Ais 11:1; Mt 9:27; Ga 3:16 baa Dapiti tatanya mandipae. Dapiti baa Apotakame tatanya mandipae. Pii dake Jisasa Kataisanya yumbange tata paliuu epeamino dupanya:
2 Apotakame* Ip 7:14 ikiningi Aisake. Aisake ikiningi Jekope. Jekope ikiningi dupa Jutapi dee baanya kaiminingi dupapi. 3 Juta* Jen 38:29-30* Lus 4:18-22; 1 Ktl 2:1-15 ikiningi dolapo Petesapa Satapa. Dolaponya endangi doko Tama. Petesa ikiningi Esotone. Esotone ikiningi Lamo. 4 Lamo ikiningi Aminatape. Aminatape ikiningi Nasone. Nasone ikiningi Salomane. 5 Salomane* Jas 2:1; Lus 4:13-17 ikiningi Boasa. Boasa endangi doko Leapa. Boasa ikiningi Opeta. Opeta endangi doko Lusa. Opeta ikiningi Jesi. 6 Jesi* 2 Sam 12:24 ikiningi doko Kiŋi Dapiti.
Dapiti ikiningi Solomone. Solomone endangi doko wamba akali Yutayame enda nyiamo doko. 7 Solomone* 1 Ktl 3:10-16 ikiningi Liapome. Liapome ikiningi Apaisa. Apaisa ikiningi Esa. 8 Esa ikiningi Jiosapata. Jiosapata ikiningi Jotama. Jotama ikiningi Usaya. 9 Usaya ikiningi Jotame. Jotame ikiningi Easa. Easa ikiningi Esekaya. 10 Esekaya ikiningi Manasa. Manasa ikiningi Emosa. Emosa ikiningi Josaya. 11 Josaya* 2 Kiŋ 24:14-15; 2 Ktl 36:10 ikiningi dupa Jekenayapi dee baanya kaiminingi dupapi. Gii dokopa Isataele endakali dupa Bapilone yuu dokonya lanyoo peami-pyaa.
12 Pateaminopa Jekenayame Siatiele mandea-pyaa. Siatiele ikiningi Setapapele. 13 Setapapele ikiningi Apiata. Apiata ikiningi Elayakimi. Elayakimi ikiningi Eso. 14 Eso ikiningi Setoko. Setoko ikiningi Ekimi. Ekimi ikiningi Elayata. 15 Elayata ikiningi Eliesa. Eliesa ikiningi Matana. Matana ikiningi Jekope. 16 Jekope ikiningi Josepe. Josepe doko enda Matia akalingi. Enda Matia doko Jisasa kandao Kataisana lengema dokonya endangi.
17 Dopana, wamba Apotakame kateamo gii dokonya pituu, Dapiti kateamo dokonya tuu lao yumbange tata paleamino dupa kingi ita mende-kisa dee kitomende. Dapiti kateamo gii dokonya pituu, Isataele endakali dupa Bapilone yuu dokonya lanyoo peamino gii dokonya tuu lao yumbange paleamino dupa kingi ita mende-kisa dee kitomendeaka. Bapilone yuu dokonya lanyoo peamino gii dokonya pituu, Kataisa doko mandeamo gii dokonya tuu lao yumbange tata kingi ita mende-kisa dee kitomendeaka paleami-pyaa.
Matiame Jisasa Kataisa mandeamo doko
(Lu 2:1-7)
18 Jisasa* Lu 1:26-38; 2:5,11 Kataisa mandeamo dokonya atome doko dapa: Jisasa endangi Matia doko akali Josepeme nyetana lao andaka joo peteambi-pyaa. Dopaka doko, Josepeme Matia endana lao lanyepala nayamopa, Oli Sipitisame Matia wane maiyamopa tongata petea-pyaa. 19 Matia akalingi Josepe doko akali epe tolatae dokonyana, baame Matia elya pisala nayato lao masia-pyaa. Dopa lao masetala baame enda doko elyakao pata-pata lao kayatoana lao masia-pyaa. 20 Dopa* Jen 16:7; Mt 2:13,19; 28:2; Lu 1:11; 2:9; Jo 5:4 lao masoo kateamopa, Kamongonya enjele mendeme baa kombeame lamaiyoo, “Josepe, Dapiti yumbange, embame enda Matia doko embanya enda jina lao lanyalanya paka nakayape. Baanya inginya wane pilyamo doko Oli Sipitisame maiya. 21 Baame* Wee 130:8; Lu 1:31,35; 2:11,21; Jo 1:29; Ap 3:16; 4:12; 13:23 wane ane mende manditana, embame baa kenge doko Jisasa lape. Doko baame baanya endakali dupanya koo dupa kunanya nepatakamaitala pyoo nyetana,” lea-pyaa.
22-23 Piamo* Ais 7:14 dutupa pitaka wamba Kamongome potopesa mende-kisa pii leamo datupa angi injisoo pia-pyaa: “Enda mapuakae akali mendepa tole napingi mendenya inginya wane ane mende pititamopa mandita. Mandipatamopa dupame baanya kenge doko Emanyuele latamina,” potopesa dokome dopa lea-pyaa. (Kenge Emanyuele dokonya tenge doko Gote naima-pipa tole kalyamano.)
24 Josepe paliuu sakatatala Kamongonya enjele dokome baa lamaiyamoli pyoo baame enda doko lanyia-pyaa. 25 Dopaka* Lu 2:7,21 doko, baame enda dokopa tole napyawaka katao wane ane doko mandeamo gii dokonya tuu lea-pyaa. Dopa petala baame wane doko kenge Jisasa lea-pyaa.

- MATYU
- <
- 1
- >

*1:1: 1 Ktl 17:11; Ais 11:1; Mt 9:27; Ga 3:16

*1:2: Ip 7:14

*1:3: Jen 38:29-30

*1:3: Lus 4:18-22; 1 Ktl 2:1-15

*1:5: Jas 2:1; Lus 4:13-17

*1:6: 2 Sam 12:24

*1:7: 1 Ktl 3:10-16

*1:11: 2 Kiŋ 24:14-15; 2 Ktl 36:10

*1:18: Lu 1:26-38; 2:5,11

*1:20: Jen 16:7; Mt 2:13,19; 28:2; Lu 1:11; 2:9; Jo 5:4

*1:21: Wee 130:8; Lu 1:31,35; 2:11,21; Jo 1:29; Ap 3:16; 4:12; 13:23

*1:22-23: Ais 7:14

*1:25: Lu 2:7,21

© 1988 BSPNG