- MATYU
- <
- 27
- >

27
Jisasa anjoo soo Pailate kateasa peamino doko
(Mk 15:1; Lu 23:1-2; Jo 18:28-32)
1 Dokopa pitisa mupa dupapi Jutamanya isingi akali dupapi dupa pitakame Jisasa pyao kumasepenge dokonya lao yongama wamba kambuiyami-pyaa. 2 Dopa petala dupame Jisasa kendeme anjetala anjoo soo pao kapomane andake Pailate maiyami-pyaa.
Jutasa kumiamo doko
(Ap 1:18-19)
3 Jisasa* Eke 21:32; Mt 26:14-15 enge nyiamo akali Jutasa dokome kandeamopa dupame baa pyao kumasemana leaminosa, baa mona kenda kayapala muni silipa kingi ita tepoma nyiamo dutupa pitisa mupapi Jutamanya isingi akalipi dupa kateamisa yukuoo minakamaiyoo pea-pyaa. 4 Dopa petala baame dokaita lamaiyoo, “Akali mana koopi naminingi mende nambame koo pyoo enge nyio dokonya baa kumata lamona,” lea-pyaa. Dopa leamoaka doko, dokaitame lao pituu, “Doko naimanya kalaipi? Daa, embanya kalaina,” leami-pyaa. 5 Dokopa* Ap 1:18 baame muni dutupa losuu anda andake dokonya kainanya pyale latala pea-pyaa. Pupala baame baa tange kende katatala yukuotae katea-pyaa.
6 Pitisa* Dit 23:18 mupa dupame muni dutupa yapao nyepala lao pituu, “Endakali pyao kumasalanya muni datupame enge nyepae dokonya, losuu anda andakenya muni singi dokonya setala nayapengena,” leami-pyaa. 7 Dokonya dupame pii wasoo latala, endakali waka kumatami dupa malu pipengena lao, akali titopene penge akipi yuumi wasingi dokonya yuu doko muni dutupame sambeami-pyaa. 8 Tenge dokonya endakali dupame yuu doko kandao kenge Taiyokopausa leami doko indupa mee lelyaminoaka. 9-10 Dopa* Jet 18:2-3; 32:6-15; Sak 11:12-13 piamino dokome pii mende wamba Goteme potopesa Jetamaya lungu piamopa baame dapa leamo doko etete angi jia-pyaa: “Isataele endakali dupame pii lao wasetala muni silipa kingi ita tepoma baapa kapana lateamino muni dutupa nyepala, Kamongo dokome namba langiamoli pyoo titopene akipi wasingi akali dokonya yuu doko sambeamina,” lea-pyaa.
Pailateme Jisasa pisiamo doko
(Mk 15:2-5; Lu 23:3-5; Jo 18:33-38)
11 Jisasa* Mt 27:29 baa kapomane andake dokonya enombasa kateamopa kapomane andake dokome baa pisoo, “Emba Jutamanya kiŋi dokope?” lea-pyaa. Dopa leamopa Jisasame yanu pyao, “Embame latelenona,” lea-pyaa. 12 Dokopa* Ais 53:7; Mt 26:63 pitisa mupapi Jutamanya isingi akalipi dupame baa-kisa tenge seteaminopa, baame yanu pyao mende nalea-pyaa. 13 Dopa piamopa Pailateme baa lamaiyoo, “Emba-kisa tenge longo setao pii lelyamino dupa embame nasilipi?” lea-pyaa. 14 Dopa* Ais 53:7; Mt 26:63; Mk 14:60; Lu 23:9; Jo 19:9; 1 Ti 6:13 leamopa Jisasame pii leamino dupanya mendaipi mende yanu pyao baa lamaiya naya-pyaa. Dopa piamopa kapomane andake doko etete mona andea-pyaa.
Jisasa pyao kumasina Pailateme leamo doko
(Mk 15:6-15; Lu 23:13-25; Jo 18:39–19:16)
15 Ee kana dii lao Napinya Kayamo Gii epe doko epelyali pyoo, kapomane andake dokome endakali anjetae palelyami dupanya mendai mende endakali dupame mokekena lelyamili pyoo mokata pyakamaingi-pyaa. 16 Dee akali Batapasa lenge mendeme pundu nyilyamosa kenge singi mende anjiami doko gii dokopa anjetae palea-pyaa. 17 Dokonya endakali dupa ipao kambu pyateaminopa Pailateme dokaita pisoo, “Nambame nyakamanya api mokakapili lao masilyamipi? Batapasa dokope, pande Kataisa lengema Jisasa dokope?” lea-pyaa. 18 Dopa* Jo 11:47-48; 12:19 leamo doko, dupame Jisasa tilya maitala baa maiyamino doko masetala dopa lea-pyaa.
19 Pailate* Lu 23:4 baa kosa lao petenge toko dokonya peteamopa, baanya etanengeme, “Embame akali tolatae doko mende napipi. Nambame kuka kombeame baa kandao neame kumalona,” lanya pea-pyaa.
20 Dopaka doko, pitisa mupapi isingi akalipi dupame endakali kambu piamino dupa lamaiyoo, “Batapasa mokatala Jisasa pyao kumasina Pailate lamaiyepa,” lao lungu piami-pyaa. 21 Dopa* Ap 3:13-14 piaminopa kapomane andake dokome dokaita pisoo, “Nambame akali lapoma dolaponya anduku nyakamanya mokakapili lao masilyamipi?” lea-pyaa. Dopa leamopa dokaitame yanu pyao, “Batapasana,” leami-pyaa. 22 Dokopa Pailateme lao pituu, “Dopa tamo doko, nambame Kataisa lengema Jisasa doko aipa pyuape?” lea-pyaa. Dopa leamopa dokaita pitakame lao pituu, “Ita pokonya pyao yuka!” leami-pyaa. 23 Dopa leaminoaka doko, baame dokaita lamaiyoo, “Baame koo aki mende piape?” lea-pyaa. Dopa leamopa dokaitame eteteaka puu lao lao, “Baa pyao yuka!” leami-pyaa. 24 Dokopa* Dit 21:6-9; Wee 26:6; Mt 27:4; Ap 18:6 Pailateme dokaitanya pii doko nyoo isa palyala nayatopa pyao pyaamini lamo lao kandatala, endaki mendalapo nyoo endakali dupanya enombasa baanya kingi kaimbu pyao pituu, “Akali dake taiyoko nyilyamino dokonya tenge doko namba-kisa nasilyamo. Doko nyakamanya kalaina,” lea-pyaa. 25 Dopa* Jas 2:19; Mt 23:35; Ap 5:28 leamopa endakali dupa pitakame yanu pyao, “Dokonya tenge doko naimapi naimanya wane dupa-kisa sinana!” leami-pyaa. 26 Dokopa Pailateme Batapasa doko mokatakamaitala, Jisasa konjame* konja Jutapi Loma tange dupapi dupame kende mendapua elyambu pyoo minatala puna dupanya kana kuli akipi mendapua anjilyamipi dee puna dupa pongo pongo pilyamipi petala pingima-pyaa.pyapala pyao yukuina lao yanda singi dupa maiya-pyaa.
Yanda singi dupame Jisasa minakasoo lamba leamino doko
(Mk 15:16-20; Jo 19:2-3)
27 Dokopa kapomane andake dokonya yanda singi dupame Jisasa laminao kapomane andake petenge anda dokonya kolandatala, yanda singi tata doko pitaka epena latala Jisasa kateasa kambu piami-pyaa. 28 Dopa* Lu 23:11 petala dupame baanya yonge pee pingi dupa lyokao nyepala kate pyapaele ketae pingi mendeme baa yapu neami-pyaa. 29 Dee* Mt 27:1 dupame ikililyambu mendapua nyoo langapu pipala Jisasanya aiyombanya petakamaitala, kyoo konja mende baanya kingi tolae-kaita minasakamaiyami-pyaa. Dopa petala dupame baa kandao minakasoo luma lakao lamba lao lao pituu, “Jutamanya Kiŋi, emba auu pyoo katape!” leami-pyaa. 30 Dee* Ais 50:6 dupame baa sopakalimi pyapa kyoo konja doko nyepala baanya aiyombanya pyapa piami-pyaa. 31 Dupame baa minakasoo etapala dokopa yonge pee wamba pyakamaiyamino doko lyokao nyepala, baanya dupa tange petakamaitala baa pyao yukualanya laminao peami-pyaa.
Jisasa ita pokonya pyao yukuiyamino doko
(Mk 15:21-32; Lu 23:26-43; Jo 19:17-27)
32 Paon* Ip 13:12 kamalyatena pyakamatala akali Saitini tange Saimone lenge mende kandanyetala yanda singi dupame Jisasanya ita poko doko sakamaina leami. 33 Dokopa dupame yuu Golokota lenge dokonya pao pyakameami. Kenge Golokota dokonya tenge doko Matenakulimanda lengema. 34 Yuu* Wee 69:21; Pot 31:6 Golokota dokonya pyakamatala yanda singi dupame matasini etete kaa pipae mendapuame pyasilya pyasena petala waene mende baa maiyaminopa nakande setala kaya.
35 Dokopa yanda singi dupame baa ita pokonya pyao yukuotala, kana yakane dupa pyasoo male pyoo† male pyoo Naimame opale mende ita minao nyalanya masisa pyao male pingili pyoo yanda singi amii dupame Jisasanya yonge pee nyalanya kana yakane dupa pyasoo ita minao nyiami-pyaa.ita miniamino akali dupame Jisasanya yonge pee dupa mokosoo nyiami. 36 Dopa petala dupame Jisasa isoo dosa peteami. 37 Jisasa-kisa tenge seteami pepa pyapae doko baanya aiyomba sia ketae dosa yukuiyami. Pepa dokonya, “Dake Jisasa, Jutamanya Kiŋi dokona,” latae katea. 38 Dokopa* Ais 53:9 pake nao makongao paenge akali lapoma Jisasa-pipa awapa pyao yukuiyami. Mende doko baanya kingi tolae-kaita, mende doko koya-kaita yukuiyami.
39-40 Jisasa* Wee 22:7; 109:25; Jet 18:16; J.Ee 2:15* Mt 26:61; Jo 2:19; Ap 6:14 pyao yukuotae kateamo dokonya-kaita endakali payamino dupame Jisasa kilya kandao aiyomba ema-ema pyoo dapa leami: “ ‘Losuu anda andake doko lakyepala yuu gii tepoma pitona,’ leeno akali dake! Emba Gotenya Ikiningi tamo kandao doko, emba tangeme pupu latala ita poko doko yakinatala isa ipu!” leami. 41-42 Mendai* Jo 11:50 dopaka pyoo, pitisa mupapi, mana setapae masingi akalipi, Jutamanya isingi akalipi dupame Jisasa kandao dapa lao lamba leamiaka: “Baame endakali waka dupa nisiamoaka doko, baa tange kapa pao nisala naelyamo. Kini, baa naima Isataele dupanya Kiŋi tamo kandao doko, naimame baa lao masoo minamana, epapu ita poko doko yakinatala isa epena. 43 Baame* Wee 22:8 Gote masokondape pingi daape. Dee baame baa Gotenya Ikiningina lenge. Dopana, Goteme baa auu kayatamo kandao doko, epapu baa pyoo nyinana,” leami. 44 Akali pake nao makongao paenge baa-pipa awapa pyao yukuotae kateamino dolapome apata mendai dopaka pyoo baa kandao pii koo leambi.
Jisasa kumiamo doko
(Mk 15:33-41; Lu 23:44-49; Jo 19:28-30)
45 Kotaka andawai pungupungu dokonya pituu, yuu doko pitaka kuiyatala kuiyatayaka katao pao alemandi kiloko tepo lea. 46 Kiloko* Wee 22:1 tepopi mendenya Jisasame etete puu lao lao, “Eli, Eli, lema sapakatani!” lea. Dopa leamo doko kapilyoo, “Nambanya Gote, nambanya Gote, embame namba aipuma yakinelepe?” lea. 47 Dopa leamo doko endakali dosa kateamino dupanya mendapuame sepala lao pituu, “Ilainja lao wii lelyamona,” leami. 48 Dopa* Wee 69:21; Lu 23:36 latala dupanya mendeme alo pyao pao koma jepae‡ koma jepae Koma jepae doko naimanya koma kakataesa palenge dopaleaka doko, koma dake endaki solowatanya koko singi tata mendepale mende-pyaa.mende waene kaa pipae mendenya poyatala itakali mendenya tuku petala Jisasa nena lao makapusakamaiya. 49 Dopaka doko, yangi dupame lao pituu, “Ilainjame baa pyoo nyala epelyape lao kandamana maliseta!” leami. 50 Dokopa Jisasame deaka etete puu lao ae latala kumia.
51-52 Dokopa* Eke 26:31-35; Mt 28:2; Ip 6:19-20; 9:8; 10:19-20 losuu anda andake dokonya lapalapa pyatu doko ketae ulusa pituu kanguoo yuunya tuu latala lapo pyoloo pia-pyaa. Dee yuu doko titiwali minao, kana yale dupa longapae buu minao, endakali malu dupanya kaitini dupa lumbao, Gotenya endakali isa palipiami dupanya longo mendapua sakatasoo pia-pyaa. 53 Dupame nyakamanya malu dupa yakinatala, maitakao Jisasa sakateamo dokopa yuu taono etete epe Jetusaleme dokonya peaminopa endakali longo dupame kandeami.
54 Yanda* Mt 3:17; 17:5 singi amii isingi dokopi baa-pipa awapa Jisasa isoo kateamino dupapimi titiwali miniapi piamo dupa pitakapi kandao etete pakame kumapala lao pituu, “Kiningi etete akali dake Gote Ikiningi lamona,” leami. 55 Enda* Lu 8:2-3; Jo 19:25 longo mendapua Galili pituu Jisasa nisoo awapa epeamino dupame kuki tependale pituu dokonya piamo dupa kandatae peteami. 56 Enda* Mt 13:55; 20:20; Lu 24:10 peteamino dupanya mendatupa Matia Makatala tange dokopi, Jemesa Josepepanya endangi Matia dokopi, Sepete ikiningi dolaponya endangi dokopi dutupa dokonya peteami.
Jisasa malu piamino doko
(Mk 15:42-47; Lu 23:50-55; Jo 19:38-42)
57 Yuu alemanjeteamopa akali Atimatia tange kamongo Josepe lenge mende epea. Baa Jisasanya disaipele joo katengeaka. 58 Akali* Dit 21:22-23 dokome Pailate peteasa pupala Jisasa dina lao tee lea-pyaa. Dopa leamopa yanda singi dupame kondao nyoo maina lea-pyaa. 59-60 Dokopa* Ap 13:29* Ais 53:9,12 Josepeme Jisasa nyoo lapalapa kyoto epe mendeme ambo pyapala malu pipenge kananda enenge mende baanya tumbinya setea dokonya setea-pyaa. Setapala kana andake mende kapilya mina-mina pyoo minao pao malu kambu doko piti petala baa pea-pyaa. 61 Dopa piamo dosa enda Matia Makatala tange dokopa dee Matia lenge waka mende dokopame kandamatae peteambi-pyaa.
Jisasa malu isoo kateamino doko
62-63 Sambasanya* Mt 12:40; 16:21; 17:23; 20:19; Mk 8:31; 9:31; 10:33-34; Lu 9:22; 18:31-33; Jo 2:19-21; 7:12; Ap 10:40 opale depa lenge kalai yuungi doko pateamopa taita dopa pyoo pitisa mupapi Patasipi dupame Pailate peteasa ipao kambu pyatala lao pituu, “Akali Andake, pii mende sambo lenge akali dokome mee katao pituu, ‘Koto teponya namba dee sakatatona,’ lea doko naimame masilyamano. 64 Dopa leana aopyoo latala baanya disaipele dupame pao baa nyoo yalo petala endakali dupa lamaiyoo, ‘Baa sakatapyana,’ latamina, malu doko isokondape pyoo isoo katao koto tepo dokonya tuu lena lape. Dopa pitamino kandao doko, wamba sambo leamo doko maitakao sambo dokome ita minatana,” leami-pyaa. 65 Dopa leaminopa Pailateme dokaita lamaiyoo, “Nyakamame yanda singi mendatupa nyoo pupala malu doko pyokondape pyoo petae katena lao pipenge jetali pyoo pyepape,” lea-pyaa. 66 Dokopa* Dan 6:17; Mt 27:60; 28:11-15 dupame pupala malu doko pingili petae katelyape lao kandapengena latala, kongali pyoo wakaiya kateami-pyaa. Dopa petala yanda singi dupame isokondape pyoo katena leami-pyaa.

- MATYU
- <
- 27
- >

*27:3: Eke 21:32; Mt 26:14-15

*27:5: Ap 1:18

*27:6: Dit 23:18

*27:9-10: Jet 18:2-3; 32:6-15; Sak 11:12-13

*27:11: Mt 27:29

*27:12: Ais 53:7; Mt 26:63

*27:14: Ais 53:7; Mt 26:63; Mk 14:60; Lu 23:9; Jo 19:9; 1 Ti 6:13

*27:18: Jo 11:47-48; 12:19

*27:19: Lu 23:4

*27:21: Ap 3:13-14

*27:24: Dit 21:6-9; Wee 26:6; Mt 27:4; Ap 18:6

*27:25: Jas 2:19; Mt 23:35; Ap 5:28

*27:26: konja Jutapi Loma tange dupapi dupame kende mendapua elyambu pyoo minatala puna dupanya kana kuli akipi mendapua anjilyamipi dee puna dupa pongo pongo pilyamipi petala pingima-pyaa.

*27:28: Lu 23:11

*27:29: Mt 27:1

*27:30: Ais 50:6

*27:32: Ip 13:12

*27:34: Wee 69:21; Pot 31:6

†27:35: male pyoo Naimame opale mende ita minao nyalanya masisa pyao male pingili pyoo yanda singi amii dupame Jisasanya yonge pee nyalanya kana yakane dupa pyasoo ita minao nyiami-pyaa.

*27:38: Ais 53:9

*27:39-40: Wee 22:7; 109:25; Jet 18:16; J.Ee 2:15

*27:39-40: Mt 26:61; Jo 2:19; Ap 6:14

*27:41-42: Jo 11:50

*27:43: Wee 22:8

*27:46: Wee 22:1

*27:48: Wee 69:21; Lu 23:36

‡27:48: koma jepae Koma jepae doko naimanya koma kakataesa palenge dopaleaka doko, koma dake endaki solowatanya koko singi tata mendepale mende-pyaa.

*27:51-52: Eke 26:31-35; Mt 28:2; Ip 6:19-20; 9:8; 10:19-20

*27:54: Mt 3:17; 17:5

*27:55: Lu 8:2-3; Jo 19:25

*27:56: Mt 13:55; 20:20; Lu 24:10

*27:58: Dit 21:22-23

*27:59-60: Ap 13:29

*27:59-60: Ais 53:9,12

*27:62-63: Mt 12:40; 16:21; 17:23; 20:19; Mk 8:31; 9:31; 10:33-34; Lu 9:22; 18:31-33; Jo 2:19-21; 7:12; Ap 10:40

*27:66: Dan 6:17; Mt 27:60; 28:11-15

© 1988 BSPNG