- MATYU
- <
- 13
- >

13
Akali mendeme ee wai lyandeana lao kongali pii doko
(Mk 4:1-9; Lu 8:4-8)
1 Dokondinaka Jisasame anda doko yakinatala pao endaki pete lemba dokonya petea. 2 Peteamo* Lu 5:1-3 dokonya endakali etete longo mendapua ipao kambu piaminosa, baa sipi mendenya pyakalyetala ongonya petea-pyaa. Dokopa endakali kambu doko pitaka endaki lemba dokonya kateami. 3 Kateaminopa Jisasame kongali lawaka pii longo dokaita lamaiya. Lamaiyoo pituu, “Kandeleno, akali mendeme ee wai lyandala pea-pyaa. 4 Pupala lyandeamopa yangi kaitininya pea-pyaa. Peamo dupa yaka dupame ipupala nao eteami-pyaa. 5 Yangi kana-kisa yuu epao napalengenya pea-pyaa. Yuu epao napalenge dokonyana wai dupa pupae langa lea-pyaa. 6 Langa leamoaka doko, niki teamo dokome pyao nea-pyaa. Dupa pingi pyalakao napiamosa sapuiya-pyaa. 7 Yangi lyiki tenge palengenya pea-pyaa. Lyiki dupa andapala ee wai dupa kuii pyambea-pyaa. 8 Dopaka* Jo 15:8,16 doko, yangi yuu epenya pupala dii mandea-pyaa. Yangimi andate mendai, yangimi kingi ita tokange, yangimi kingi ita tepoma lao mandea-pyaa. 9 Nyakama* Ais 42:19; Pa 2:7; 13:9 kalekaita singi dupame pii doko salapapena!” lea.
Jisasame kongaliaka lao pii lamaiyamo dokonya tenge doko
(Mk 4:10-12; Lu 8:9-10)
10 Maitakao disaipele dupame Jisasa kateasa ipupala baa pisoo, “Embame endakali dupa kongaliaka lao pii lamaiyoo kalyeno doko aipuma pilipi?” leami. 11 Baame nyakamanya pii yanu pyakamaiyoo, “Kaitinya Katenge dokome isingi dokonya yalo petae dupa nyakama laitaka petelyamo. Dopaka doko, dokaita laitaka napilyamo. 12 Opale* Mt 25:29; Mk 4:25; Lu 8:18; 19:26 singi endakali doko mendapua apata konda pyoo maitamopa, baa-kisa longo seta. Dopaka doko, opale nasingi endakali doko-kisa setamo dolapo nyokonyeta. 13 Nambame* Dit 29:4; Jo 9:39; Lo 11:8 endakali dupa kongali pii lao lamailyo dokonya tenge doko dapa: endakali dupame kandelyaminoaka doko, angi nakandelyamino. Silyaminoaka doko, angi nasilyamino. Dee dupame masala naelyaminoaka. 14 Goteme* Mk 8:18; Jo 12:38-41; Ap 28:26-27* Ais 6:9-10 potopesa Aisayanya nengekaita lungu petala pii mende dapa lea-pyomo doko endakali dupa-kisa angi jema-jema pilyamo:
‘Nyakamame pii sepala dee setamiaka doko, etete masala nayatami.
Nyakamame kandatala dee kandatamiaka doko, angi mende nakandatami.
15 Doko endakali dupame kaleme soo lengeme kandao,
moname masoo petala nambame auu pisatale lao
dee mona kapilyetala ipatamane lao nyakama tangeme mona pyakilyoo,
kale poyao lenge iminjoo katpelyaminona,’ Aisayame lea-pyaa.
16 Dopaka* Lu 10:23-24 doko, nyakamame lengeme kandao kaleme soo pilyamino dokonya nyakama mona yaepasetae kalyamino. 17 Nyakamame* Jo 8:56; Ap 22:15; Ep 3:5; Ip 11:13; 1 Pi 1:10-12 kandelyamino dupa wamba potopesapi endakali tolataepi longo dupame kandawanimi kumiaminoaka doko, nakandeami. Dee nyakamame silyamino dupa sowanimi kumiaminoaka doko, nasiamina lao nambame nyakama kiningi langilyona,” lea.
Akali mendeme ee wai lyandeana lao kongali leamo dokonya tenge doko
(Mk 4:13-20; Lu 8:11-15)
18 “Dopana,* Jo 12:47 akali mendeme ee wai lyandeana lao kongali pii dokonya tenge doko dapana salapape. 19 Kaitinya Katenge dokome isingi dokonya lao pii doko sepala masala naenge endakali dupa pitaka ee wai kaitininya peamo dopalema. Endakali dopale dupanya monanya ee wai lyandakamailyamo doko akali koo dokome ipupala yukuoo nepenge. 20 Dee pii doko sepala mona yaepao yapa nyingima endakali dupa, kana palenge yuunya wai peamo dopalema. 21 Dupame moname auu pyoo masala nayao gii kuki iki katengema. Dupame pii doko watao minilyaminosa, dupa minao kenda pisowapi watao pyawapi pingima. Dopa pilyaminopa yapa yakinengema. 22 Dee* Mt 6:19-34; 19:23; Lu 12:16-21; 1 Ti 6:9-10,17 endakali yangi dupa ee wai lyiki tenge palengenya peamo dopale dupame pii doko singima. Katato mange doko aipa pitope lao masetala nea kaengepi, munipi oapi dupa auu kaengepi dopale dupame pii doko pyalya minilyamopa dii manja naengema. 23 Dopaka* Jo 15:8,16; Ga 5:22 doko, pii doko soo masetala dii mandenge endakali dupa, wai yuu epenya peamo dopalema. Dupanya yangimi andate mendai, yangimi kingi ita tokange, yangimi kingi ita tepoma lao mandengemana,” Jisasame lea.
Tanu koopa makande pyoo kongali pii doko
24 Jisasame* Mk 4:26-29 dee kongali pii mende dokaita lamaiyoo lao pituu, “Kaitinya Katenge dokome isingi doko akali mendeme baanya eenya wiisa wai epe lyandeamo dopale. 25 Kuka gii mendepa endakali dupa pitaka palipiaminopa, akali dokonya yandapipi mendeme ipupala wiisa wai lyandatae kaina dupanya wiisa jepae tanu koo mende lyandatala pea-pyaa. 26 Maitakao wiisa dupa langa latala andao dii manjanya piamopa tanu koo dupa awapa kateamo kandeami-pyaa. 27 Dokopa akali ee tange dokonya kalai akali dupame baa peteasa ipupala pisoo, ‘Akali andake, embame embanya ee dokonya wiisa wai epe lyandala naepe? Tanu koo kalyamo dupa anjatae kalyape?’ leami-pyaa. 28 Dopa leaminopa baame dokaita lamaiyoo, ‘Doko akali yandapipi mendeme lyandao piana,’ lea-pyaa. Dopa leamopa kalai akali dupame baa lamaiyoo, ‘Naimame dupa yukuoo nepala pumili lao masilipi?’ leami-pyaa. 29-30 Dopa* Mt 3:12; Jo 15:6 leaminopa baame dokaita lamaiyoo, ‘Daana, tanu koo dupa yukuwatiti wiisa dupa awapa yukuotamina, lapota pyasoo andao katao wambu pitamo gii dokonya tuu lena kayalapa. Wambu pitamo gii dokopa nambame nee mandyuu mau pingi akali dupa lamaiyoo, “Wambao nyakamame tanu koo dupa itatenya soo yangapengena yukuoo yaki-yaki pyepape. Dopa petala wiisa dupa elyambu petala nambanya nee setenge anda dokonya setalapape,” latona,’ lea-pyaana,” Jisasame lea.
Masete diipa iisapanya makande pyoo kongali pii doko
(Mk 4:30-32; Lu 13:18-21)
31 Jisasame* Mt 17:20 dee kongali pii mende dokaita lamaiyoo lao pituu, “Kaitinya Katenge dokome isingi doko akali mendeme masete* masete Juta dupame nee tende pisingi masete lenge mende pokengema. Dokonya dii doko awa dii jepayaka doko, andelyamopa endakali nyoo kuki ana pyandenge.wai mende baanya eenya lyandeamo dopale. 32 Ee* Ese 17:23; Dan 4:10-17 wai dupa pitakanya masete wainginya dii doko etete yakane. Dopaka doko, lyandataesa langa latala andao ee wai pokatae waka dupa pitaka ita miningi. Andao ita jilyamopa wangya dupanya yaka dupame ipao anda pingimana,” lea.
33 Baame* Jen 18:6; Ga 5:9 dee kongali pii mende dokaita lamaiyoo, “Kaitinya Katenge dokome isingi doko enda mendeme iisa mendalapo nyoo palawa longo-pipa kapilya mina-mina pilyamopa, iisa dokome palawa doko pitakanya tayapala andasingi dopalena,” lea.
Jisasame kongaliaka lao pii lamaiyamo doko
(Mk 4:33-34)
34 Jisasame* Jo 10:6; 16:25 endakali kambu andake doko pii lamaiyamo dutupa pitakanya mende mee lamaiya nayao kongaliaka lao lamaiya. 35 Dopa* Wee 72:8 piamo dokome wamba potopesa mende-kisa lungu petala Goteme pii dapa leamo doko angi jia:
“Nambame dupa pii kongali lao lamaito.
Tee piamo dokonya pituu indupa tuu lao yalo
petae dupa nambame lao pyanga pyatona,” lea.
Tanu koopa makande pyoo kongali leamo dokonya tenge doko
36 Dokopa Jisasame endakali kambu andake doko pena latala baa andaka kolandea. Dopa piamopa baanya disaipele dupa baa peteasa ipupala lamaiyoo, “Eenya tanu koopa makande pyoo kongali laleno dokonya tenge doko naima langi,” leami. 37 Dopa leaminopa baame yanu pyao, “Ee wai epe lyandeamo akali doko, Endakalinya Ikiningi doko. 38 Ee* Jo 8:44; 1 Ko 3:9; 1 Jo 3:10 doko, isa yuu dake. Wai epe lyandeamo doko, Goteme isingi endakali dupa. Dee tanu koo dupa, akali koo dokome isingi endakali dupa. 39 Tanu* Pa 14:15-16 koo lyandeamo akali yandapipi doko, Satane. Wambu pitamo gii doko, yuu dake etatamo doko. Dee nee mandyuu mau pingi akali dupa, enjele dupa. 40 Dopana,* Mt 7:19; Jo 15:6 tanu koo dupa yukuoo elyambu petala itatenya soo yangengema, mana mendai dokoaka yuu dake etatamo gii dokopa seta. 41 Endakalinya* Mt 24:31; 25:31-46; Mk 13:27 Ikiningi dokome baanya enjele dupa epena latamopa dupame ipupala, koo pina lao mapisingi endakalipi tanga lao koo pingi endakalipi dupa baame isingi endakali dupa-pipa awapa katatamino dupa nyoo elyambu pitami. 42 Dopa* Mt 3:12; 8:12; 13:50; 22:13; 24:51; 25:30; Lu 13:28; Pa 21:8 petala koo dupa itate andake dokonya soo pyandataminopa dupame dokonya katao ee lao yamataka lao nenge gilyoo katatami. 43 Dokopa* Isi 5:31; Dan 12:3 endakali tolatae dupa niki tele pyoo dupanya Takangeme isingi dokonya katatamina, nyakama kalekaita singi dupame pii doko salapapena!” Jisasame lea.
Munipi opale epe mendapua-pipa makande pyoo kongali leamo doko
44 “Kaitinya* Pot 2:4; 4:7; Mt 19:21-29; Lu 14:33; Pl 3:7 Katenge dokome isingi doko munipi opale epe mendapua eenya yalo petae kateamo dopale. Akali mendeme doko kandasetala sanga pyambea-pyaa. Dopa petala baa mona yaepao pao baanya oapi dupa pitakame muni nyepala ee doko sambea-pyaana,” lea.
Mamaku eteteaka epe mendepa makande pyoo kongali pii doko
45 “Dee Kaitinya Katenge dokome isingi doko mamakumi pisinisa andake pingi akali mendeme mamaku epe dupa kutao kateamo dopale. 46 Akali dokome mamaku eteteaka epe yole andake pupenge mende kutao kandatala dokopa, baame pao baanya oapi dupa pitakame muni nyepala mamaku doko sambea-pyaana,” lea.
Wapaka nyingi mandi-pipa makande pyoo kongali pii doko
47 “Dee* Mt 22:9-10 Kaitinya Katenge dokome isingi doko akali dupame wapaka nyingi mandi gulangala jepae mende endaki petenya pyandatala wapaka tata tata dupa pitaka nyingi dopale. 48 Tumbatelyamopa wapaka nyingi akali dupame pyalya lao lembasa nyepala isa pituu yapengema. Yapapala epe dupa nyakamanya pengenya pyandatala koo dupa nepengema. 49-50 Dopana,* Mt 13:40-42* Mt 8:12; Lu 13:28 yuu dake etatamo gii dokopa mana mendai dokoaka seta. Enjele dupa ipupala endakali tolatae dupa-pipa koo pingi katatamino dupa yapao nyepala, itate andake dokonya soo pyandatami. Dopa pitaminopa dokonya katao ee lao yamataka lao nenge gilyoo katatamina,” Jisasame lea.
Oapi enenge wambataepi epe dupa
51 Jisasame* Mk 4:13 dokaita pisoo, “Nyakamame pii dutupa pitaka masilyamipi? lea. Dopa leamopa dokaitame baa lamaiyoo, “Masilyamanona,” leami. 52 Dokopa baame dokaita kandao, “Gotenya pii lapae masingi endakali Kaitinya Katenge dokome isingi dokonya mana nyepeamino dupa pitaka akali anda tange dopale. Baame baanya oapi singi palo dokonya oapi enenge wambataepi epe silyamo dupa nyoo kamanda pyalyingina,” lea-pyaa.
Nasatete tange dupame Jisasa kandao mona koo palyiamino doko
(Mk 6:1-6; Lu 4:16-30)
53 Jisasame* Mt 7:8; 11:1; 19:1; 26:1 pii kongali dutupa lamaiyoo etapala yuu doko yakinatala pea. 54 Baanya* Mt 2:23; Jo 1:46; 6:42; 7:15 yuu tenge dokonya pupala endakali dupa nyakamanya losuu anda dokonya mana lamaiya. Dopa piamopa dupame walu latala lao pituu, “Akali dakeme masepae datupa anjatae nyia laape? Baame kalai pupu lapae dupa aipa petala pilya kanjemape? 55 Akali* Mt 12:46; 27:56; Lu 3:23 dake kapendaa dokonya ikiningi daa kandamuape? Baanya endangi doko Matia daa kandamuape? Baanya kaiminingi dupa Jemesapi, Josepepi, Saimonepi, Jutasapi dutupa daa kandamuape? 56 Baanya pimalenge dupa pitaka naima-pipa ae napilyamape? Dopana, baame pilyamo datupa pitaka anja mana nyia laape?” leami. 57 Dopa* Eke 4:1; Jo 4:44 latala dupame baa kandao mona koo palyiami. Dopa piaminosa Jisasame dokaita lamaiyoo, “Yuu dupa pitakanya potopesa mende andanda semaingimaka doko, baanya yuu tengepi baanya palupi dupame iki baa kilya kandengemana,” lea. 58 Dupame* Mt 8:10 masoo minala nayaminosa baame kalai pupu lapae longo yuu dokonya napia.

- MATYU
- <
- 13
- >

*13:2: Lu 5:1-3

*13:8: Jo 15:8,16

*13:9: Ais 42:19; Pa 2:7; 13:9

*13:12: Mt 25:29; Mk 4:25; Lu 8:18; 19:26

*13:13: Dit 29:4; Jo 9:39; Lo 11:8

*13:14: Mk 8:18; Jo 12:38-41; Ap 28:26-27

*13:14: Ais 6:9-10

*13:16: Lu 10:23-24

*13:17: Jo 8:56; Ap 22:15; Ep 3:5; Ip 11:13; 1 Pi 1:10-12

*13:18: Jo 12:47

*13:22: Mt 6:19-34; 19:23; Lu 12:16-21; 1 Ti 6:9-10,17

*13:23: Jo 15:8,16; Ga 5:22

*13:24: Mk 4:26-29

*13:29-30: Mt 3:12; Jo 15:6

*13:31: Mt 17:20

*13:31: masete Juta dupame nee tende pisingi masete lenge mende pokengema. Dokonya dii doko awa dii jepayaka doko, andelyamopa endakali nyoo kuki ana pyandenge.

*13:32: Ese 17:23; Dan 4:10-17

*13:33: Jen 18:6; Ga 5:9

*13:34: Jo 10:6; 16:25

*13:35: Wee 72:8

*13:38: Jo 8:44; 1 Ko 3:9; 1 Jo 3:10

*13:39: Pa 14:15-16

*13:40: Mt 7:19; Jo 15:6

*13:41: Mt 24:31; 25:31-46; Mk 13:27

*13:42: Mt 3:12; 8:12; 13:50; 22:13; 24:51; 25:30; Lu 13:28; Pa 21:8

*13:43: Isi 5:31; Dan 12:3

*13:44: Pot 2:4; 4:7; Mt 19:21-29; Lu 14:33; Pl 3:7

*13:47: Mt 22:9-10

*13:49-50: Mt 13:40-42

*13:49-50: Mt 8:12; Lu 13:28

*13:51: Mk 4:13

*13:53: Mt 7:8; 11:1; 19:1; 26:1

*13:54: Mt 2:23; Jo 1:46; 6:42; 7:15

*13:55: Mt 12:46; 27:56; Lu 3:23

*13:57: Eke 4:1; Jo 4:44

*13:58: Mt 8:10

© 1988 BSPNG