- MAKE
- <
- 14
- >

14
Jisasa pyao kumasemana lao kambuiyamino doko
(Mt 26:1-5; Lu 22:1-2; Jo 11:45-53)
1 Napinya* Eke 12:1-27; Mt 26:17; Mk 11:18 Kayamo Gii dokopa Isataelemanya betesanya iisa napalyoo nenge gii dokopa dolapo ene ipanya koto lapoma siamopa pitisa mupa dupapi mana setapae masingi akali dupapimi aipa petala Jisasa waa katao anjoo nyepala pyao kumasemape lao kaita kutiami-pyaa. 2 Dopa piaminoaka doko, dee dupame lao pituu, “Aopyoo latala endakali dupame pyao pilya pyana pitamina, gii epe dokonya dopa napimanalena,” leami-pyaa.
Enda mendeme Jisasanya aiyomba kai pyakamaiyamo doko
(Mt 26:6-13; Jo 12:1-8)
3 Jisasa* Lu 7:36-50 baa yuu taono Betani ongonya akali kopetali Saimone lenge dokonya andaka nee nao petea-pyaa. Dokopa enda mendeme wele penge yakane mendenya wele kenge nalata lenge muni longome sambenge tunduma pipae etete angi mende tumbatae doko minao Jisasa peteasa epea-pyaa. Dopa petala baame penge doko tambatala wele doko Jisasanya aiyombanya kai lao kai pyakamaiya-pyaa. 4 Dopa piamopa anda ongonya peteami mendapuame enda doko imbu kayapala mende lamai lamai pyoo, “Baame aipuma dopa pyoo wele dake mee maa yangelya kanjemape? 5 Wele dake endakalimi kapa pao sambapiminopa muni kina andate tepoma-kisa dee mendatupa apata nyepala endakali tipya dupa maipenge jipyalina,” leami-pyaa. Dopa latala enda doko pyalanya leami-pyaa. 6 Dopaka doko, Jisasame dokaita lamaiyoo, “Enda dakeme pilyamo doko pina kayalapape. Aipuma kenda pisilyamipi? Baame namba-kisa kalai epe wakane mende pyekelyamo. 7 Endakali* Dit 15:11 tipya dupa koteaka lao nyakama-pipa awapa katengemana, nyakamame masetaminoli pyoo dokaita kapa pao nisetami. Dopaka doko, namba nyakama-pipa koteaka lao nakatatama. 8 Baa-kisa* Jo 19:40 sipumoli pyoo baame pyekelyamo. Baame namba malu pina lao wambao baame nambanya yonge doko wele kai lao kai pyekelyamo. 9 Nambame nyakama kiningi langilyona, Wai Pii Epe doko yuu dupa pitakanya lamaitaminoli pyoo, endakali dupame enda dake masina lao baame pilyamo dake lao tayatamiakana,” Jisasame lea-pyaa.
Jutasame Jisasa enge nyiamo doko
(Mt 26:14-16; Lu 22:3-6)
10 Disaipele kingi ita mende-kisa dee lapoma dutupanya mende Jutasa Isaketiote dokome Jisasa baa pitisa mupa dupa laitaka pyaanya dokaita kateamisa enge nyala pea-pyaa. 11 Dupame baanya pii doko sepala mona auu kayami-pyaa. Auu kayapala muni mendapua baa maitamana leami-pyaa. Dokopa baame Jisasa dupa laitaka pitoo latala kaitini mende kutao katea-pyaa.
Napinya Kayamo Nee neamino doko
(Mt 26:17-25; Lu 22:7-14,21-23; Jo 13:21-30)
12 Betesanya* Eke 12:6,14-20 iisa napalyoo nenge gii mupa Napinya Kayamo dokonya mena sipisipi yakane dupa pingima. Dopa pingima gii doko epeamopa disaipele dupame Jisasa lamaiyoo, “Napinya Kayamo Nee doko emba natale naimame andusa pao depa lakamili lao masilipi?” leami-pyaa. 13 Dopa* 1 Sam 10:2-5 leaminopa baame baanya disaipele dupanya lapoma pena lao pituu, “Nyilyambo yuu taono Jetusaleme dokonya pupa. Patambinopa akali mendeme penge mendenya endaki kambuoo soo ipao nyilyambo kandanyalapomona, baa patamo ongonya watao pupape. 14 Pao baa anda kolandatamo dokonya nyalambo apata kolandalapape. Kolandatala anda tange doko lamaiyoo, ‘Mana Lenge Akali dokome, “Nambanya disaipele dupa-pipa Napinya Kayamo Nee doko natoo nambanya nee napenge anda palo doko anja kalyape?” lelyamo,’ lamaiyepape. 15 Dokopa baame anda namba pyoo petae ketae mendenya tokopi opale depa latae singi palo andake mende nyilyambo laitaka pyaapomona, naima Napinya Kayamo Nee natamano doko dokonya depa laapapena,” lea-pyaa. 16 Dopa leamopa disaipele dolapo yuu taono Jetusaleme dokonya pao pyakalyetala Jisasame leamoli pyoo kandatala Napinya Kayamo Nee doko depa leambi-pyaa.
17 Maitakao yuu kualanya piamopa Jisasa baa disaipele kingi ita-kisa dee lapoma dupa-pipa epeami-pyaa. 18 Ipupala* Wee 41:9 nee nao pituu Jisasame dokaita lamaiyoo, “Kiningi nambame nyakama langilyona, nyakamanya mendeme namba enge nyepala yandapipi dupa laitaka pyaamino. Namba-pipa awapa nee nelyambano dokome dopa pyaapomona,” lea-pyaa. 19 Dopa leamopa dokaitame mona kenda kayapala mendai mendai lawame baa lamaiyoo, “Namba kandao leepe?” laa laa peami-pyaa. 20 Baame dokaita lamaiyoo, “Nyakama kingi ita mende-kisa dee lapoma dutupanya mende nambapa disanya nee poyao nyilyambano akali dokome dopa pyaapomo. 21 Kini, Endakalinya Ikiningi dokonya lao Gotenya pii pepa pyapae singi dokonya lapae silyamoli pyoo baa kumalapomo. Dopaka doko, Endakalinya Ikiningi doko enge nyilyamo akali doko koyata iki lamo! Akali doko endangimi manja nayali kandao, baa yaka jipyalina,” lea-pyaa.
Jisasame baanya nee doko disaipele dupa maiyamo doko
(Mt 26:26-30; Lu 22:15-20; 1 Ko 11:23-25)
22 Dupa-pipa* Mk 6:41; 8:6; Lu 24:30; 1 Ko 10:16 nee nao pituu Jisasame betesa mende nyepala Gote lao yaka pilino latala konjia-pyaa. Konjepala dokaita maiyoo pituu, “Dake nambanya yonge dokona nyalapa,” lea-pyaa. 23 Dopa petala baame kapo penge mende nyepala yaka pilino latala dokaita maiya-pyaa. Maiyamopa dokaita pitakame dokonya neami-pyaa. 24 Baame* Eke 24:8; Jet 31:31-34; Sak 9:11; 1 Ko 10:16; Ip 9:20 dokaita lamaiyoo, “Dake nambanya taiyoko dokona endakali dupa pitaka nisoo kai lekelyona, dokome Goteme pii lao seteamo doko angi injisilyamo. 25 Nambame* Mt 8:11; Lu 22:18 nyakama kiningi langilyona, getepa ipange dake dee nala nayawaka katao tenda Gotenya isingi panda dokonya getepe ipange enenge doko nato gii dokonya tuu latona,” lea-pyaa. 26 Dopa* Jo 18:1-2 lateamopa dokaitame wee mende latao pituu kamanda pyakalyetala Olipimanda dokonya peami-pyaa.
Jisasame Pita kandao embame namba nakandengena laapeno leamo doko
(Mt 26:31-35; Lu 22:31-34; Jo 13:36-38)
27 Dokopa* Sak 13:7; Mk 14:50; Jo 16:32 Jisasame dokaita lamaiyoo, “Nyakama pitakame namba yakinatala lombapae salamino. Doko, Gotenya pii pepa pyapae singi dokonya, ‘Sipisipi setao katenge doko nambame pyatopa, sipisipi dupa polao wakale puu puu pyoo paka patamina,’ lapae silyamo. 28 Dopaka* Mt 28:16; Mk 16:7 doko, Goteme namba dee sakatasetatamopa nyakama nyoo maita pyatala Galili yuu dokonya wambatona,” lea-pyaa. 29 Dokopa Pitame Jisasa lamaiyoo, “Yangi dupa pitakame emba yakinatala lombapae setamino kandao, nambame dopa napyapo daana,” lea-pyaa. 30 Dopa* Mk 14:66-72; Jo 18:17-18,25-27 leamopa Jisasame baa lamaiyoo, “Nambame emba kiningi langilyona, indupa kuka gii dakenya yaka pauli pii lapo pyoo ene laanya pitamopa, paa tepomasa embame namba nakandengena laapenona,” lea-pyaa. 31 Dokopa* Jo 11:16 Pitame etete kyoto joo baa lamaiyoo, “Namba embapa awapa kumatambano doko kapakana, nambame emba nakandengena laa nayalapo etete daana,” lea-pyaa. Dopa leamopa disaipele dupa pitakame dopaka leami-pyaa.
Jisasame Gesemani pao loma siamo doko
(Mt 26:36-46; Lu 22:39-46)
32 Dokopa* Jo 18:1; Ip 5:7-8 dokaita yuu Gesemani peami-pyaa. Pupala Jisasame baanya disaipele dupa lamaiyoo, “Nambame loma sotoo nyakama asa pilyepa,” lea-pyaa. 33-34 Dopa* Mk 5:37* Jo 12:27 latala baame Pitapi, Jemesapi, Jonepi dutupa laminao pea-pyaa. Pupala baa mona etete kenda kayapala dokaita lamaiyoo, “Nambanya mona doko etete kenda petala kumapenge julumuna, nyakama asa kandao katamana kalyepape,” lea-pyaa. 35 Dopa latala baa kuki umbisale pao yuunya tombauli sepala loma soo pituu, “Emba kapa pea kandeno doko, indupa gii dakepa namba-kisa pitamo doko napina lape,” lea-pyaa. 36 Baame* Mk 10:38; Jo 6:38; 18:11; Lo 8:15; Ga 4:6 loma soo pituu, “Apane, Apane, embame kapa pao dupa pitaka pingi. Embame namba-kisa kenda pipae silyamo dake nyoo nepakape. Dopaka doko, nambame masilyoli napinya, embame masetenoli pipina,” Jisasame lea-pyaa.
37 Dopa lao loma setala ipao kandeamopa disaipele dutupa luu palyasiamisa baame Pita lamaiyoo, “Saimone, emba luu palelepe? Embame gii kuki mende kapa pao kandao isoo nakatalepe? 38 Makande* Mt 6:13; Lu 11:4; Lo 7:5 pingi dupanya nyakama pao koyatamane lao kandao isoo loma soo kalyepape. Moname pyuani kaelyamoaka doko, yongeme papa tambuingina,” lea-pyaa. 39 Dopa latala baa deaka pao loma sia-pyaa. Wambao loma soo leamo pii dutupaka lao loma sia-pyaa. 40 Dopa* Mk 9:6 latala dee ipao disaipele dupa kandeamopa lemongoti kayapala luu paliuu kateami-pyaa. Dopa petala aipa lamape lao masala nayami-pyaa. 41-42 Baame dee paa tepo pyoo ipupala dokaita lamaiyoo, “Nyakama mee luaka paliuu koto nyilyamipi? Doko kapa lamo! Kandeleno! Gii doko ipatelyamo. Akali mendeme Endakalinya Ikiningi doko koo pingi endakali dupa laitaka pyaapomona, mona nyakama sakatalapa! Namba enge nyipumu akali doko ipatelyamona, kanjepa!” lea-pyaa.
Jutasame Jisasa dokaita laitaka piamo doko
(Mt 26:47-56; Lu 22:47-53; Jo 18:3-12)
43 Jisasame dopa lao kateamopa baanya disaipele kingi ita-kisa dee lapoma dutupanya mende Jutasa lenge doko epea-pyaa. Baa-pipa awapa endakali kambu mendeme konjuapi kolyepepi dupa minao akali pitisa mupapi, mana setapae masingi akalipi, Jutamanya isingi akalipi dupame pena leaminopa epeami-pyaa. 44 Jisasa enge nyiamo akali dokome endakali kambu doko wambao lamaiyoo, “Nambame akali mende nunu pio kandeno doko, baana, nyakamame baa minatala anjetala kandao isoo laminao pupape,” lea-pyaa. 45 Dopa lamaitala ipao baa Jisasa kateamo ongonya tolao pupala, “Mana Lenge Akali,” lea-pyaa. Dopa latala baa nunu pia-pyaa. 46 Dopa piamopa dokaitame Jisasa minatala anjiami-pyaa. 47 Dopa piaminopa akali mende baapa maki katea mendeme baanya konjua doko kolanyetala pitisa mupa dokonya kendemane mendenya kale doko taka lanya nepea-pyaa. 48 Dokopa Jisasame dokaita lamaiyoo, “Nyakamame akali pake nao makongao paenge mende anjala epele lao konjuapi kolyepepi dupa minao namba anjala epelyamipi? 49 Koteaka* Lu 19:47; 21:37; Jo 18:21 lao namba losuu anda andake dokonya nyakamanya kaina ongonya katao nyakama mana langio dokopa nyakamame namba anjala nayami. Dopaka doko, pii pepa pyapae singi doko angi jilyamona,” lea-pyaa. 50 Dokopa disaipele dupa pitakame baa yakinatala paka pyoo peami-pyaa. 51 Dopa piaminopa akali mendeme Jisasa watao pea-pyaa. Baa lapalapa mende iki petae pea-pyaa. Dopa piamopa dupame baa minatala anjalanya piami-pyaa. 52 Dopa piaminopa baame lapalapa doko kakonya yakinatala papata paka pea-pyaa.
Jisasa kosimi leamino doko
(Mt 26:57-68; Lu 22:54-55,63-71; Jo 18:13-14,19-24)
53 Dokopa dupame Jisasa laminao pitisa mupa doko kateasa peami-pyaa. Dopa piaminopa pitisa mupapi, Jutamanya isingi akalipi, mana setapae masingi akalipi dupa ipao kambu piami-pyaa. 54 Dokopa Pitame Jisasa watao tependale joo pea-pyaa. Pupala pitisa mupa dokonya anda kamapisa kolamatala lome kambu isoo katenge dupa-pipa ita mende teamo dokonya endo soo petea-pyaa. 55 Akali pitisa mupapi kanjole dupa pitakapimi Jisasa pyao kumasemana latala baa-kisa tenge mende setame lao kutiami-pyaa. Dopa piaminoaka doko, tenge mende kandao nanyiami-pyaa. 56 Endakali longo mendapuame baa-kisa sambo pii setao kosimi leaminoaka doko, nyakamanya pii doko wakale jetala kapa napea-pyaa. 57 Endakali mendapuame sakatatala baa-kisa sambo pii setao dapa leami-pyaa: 58 “Akali* Mk 13:2; 15:29; Jo 2:19-21; Ap 6:14; 2 Ko 5:1 dakeme lao pituu, ‘Nambame losuu anda andake kingimi petae dake lakyepala yuu gii tepomanya waka mende pito doko endakalimi napipenge mende pitona,’ leamopa naimame siamana,” leami-pyaa. 59 Dopa leaminoaka doko, nyakamanya pii doko wakale jetala kapa napeaka-pyaa. 60 Dokopa pitisa mupa dokome dokaitanya kaina dokonya toya katapala Jisasa tipa pyoo, “Pii emba kandao lelyamino dake embame yanu napilino doko, aipa pyoo lelyamipi?” lea-pyaa. 61 Dopa* Mk 15:5; Lu 23:9 leamoaka doko, Jisasame yanu pyao pii mende laa naenya ema napia-pyaa. Dokopa pitisa mupa dokome baa dee pisoo, “Emba Gote tama pingima dokonya Ikiningi Kataisa dokope?” lea-pyaa. 62 Jisasame* Wee 110:1; Dan 7:13; Mk 9:1; 13:26 lao pituu, “Doko namba. Endakalinya Ikiningi doko Gote etete pupu lapae dokonya kingi tolae dokonya katao kaitinya kopa tambetambe dokonya ipatamopa nyakamame kandatamina,” lea-pyaa.
63 Dopa* Nam 14:6; Ap 14:14 leamopa pitisa mupa dokome baa tangenya yonge pee dupa minao lapyepala lao pituu, “Aipuma naimame endakali mendapuanya pii deaka nyetamape? 64 Baame* Lep 24:16; Jo 19:7 Gote kilya kandao pii lelyamo doko nyakamame sepelyamino. Sepala nyakamame aipa pima lao masilyamipi?” lea-pyaa. Dopa leamopa dokaita pitakame, “Baa-kisa koo silyamona, baa pyao kumasepenge julumuna,” leami-pyaa. 65 Dopa latala akali mendapuame baa sopokalimi piami-pyaa. Baanya lengelyaapi yaki petala kii momangame piami-pyaa. Dopa petala, “Emba pilyamo doko dokome pilyamo lao naima langipi,” leami-pyaa. Yanda singi kateamino dupame baa kingi kapeme toka lao nyiamiaka-pyaa.
Pitame namba Jisasa nakandengena leamo doko
(Mt 26:69-75; Lu 22:56-62; Jo 18:15-18,25-27)
66 Pita baa anda kamapisa peteamopa pitisa mupa dokonya kalai pyakamaiyoo petenge enda dupanya mende epea-pyaa. 67 Ipupala* Mt 2:23 Pita endo soo peteamo doko kandokondape pyoo kandatala baa lamaiyoo, “Emba apata Nasatete tange Jisasa dokopa awapa katengembana,” lea-pyaa. 68 Dopaka doko, Pitame tanga lao lao pituu, “Embame leeno doko namba nakandenge. Namba masala naelyona,” lea-pyaa. Dopa latala baa lome kambusa pea-pyaa. [Dopa piamopa yaka pauli pii mende lea-pyaa.] 69 Dopa piamopa kalai enda dokome baa dee kandatala akali kateamino dupa lamaiyoo, “Baa akali dutupanya mendena,” lea-pyaa. 70 Dopa leamopa Pitame deaka tanga lea-pyaa. Dokopa kuki maitakawale akali kateamino dupame Pita deaka lamaiyoo, “Kini, emba akali dutupanya mende lamo. Emba apata Galili tange lamona,” leami-pyaa. 71 Dokopa Pitame lao pituu, “Nyakamame akali lelyamino doko namba nakandenge mauwana sambo lato kandao doko, Goteme namba pinana,” lea-pyaa. 72 Dopa* Mk 14:30 piamopa yaka pauli mendeme dee lapo pyoo pii lea-pyaa. Dokopa Pitame baa Jisasame pii lamaiyamo dake masia-pyaa: “Yaka pii lapo pyoo ene laanya pitamopa, paa tepomasa embame namba nakandengena laapeno,” leamo doko masetala baa auwa pao ee lea-pyaa.

- MAKE
- <
- 14
- >

*14:1: Eke 12:1-27; Mt 26:17; Mk 11:18

*14:3: Lu 7:36-50

*14:7: Dit 15:11

*14:8: Jo 19:40

*14:12: Eke 12:6,14-20

*14:13: 1 Sam 10:2-5

*14:18: Wee 41:9

*14:22: Mk 6:41; 8:6; Lu 24:30; 1 Ko 10:16

*14:24: Eke 24:8; Jet 31:31-34; Sak 9:11; 1 Ko 10:16; Ip 9:20

*14:25: Mt 8:11; Lu 22:18

*14:26: Jo 18:1-2

*14:27: Sak 13:7; Mk 14:50; Jo 16:32

*14:28: Mt 28:16; Mk 16:7

*14:30: Mk 14:66-72; Jo 18:17-18,25-27

*14:31: Jo 11:16

*14:32: Jo 18:1; Ip 5:7-8

*14:33-34: Mk 5:37

*14:33-34: Jo 12:27

*14:36: Mk 10:38; Jo 6:38; 18:11; Lo 8:15; Ga 4:6

*14:38: Mt 6:13; Lu 11:4; Lo 7:5

*14:40: Mk 9:6

*14:49: Lu 19:47; 21:37; Jo 18:21

*14:58: Mk 13:2; 15:29; Jo 2:19-21; Ap 6:14; 2 Ko 5:1

*14:61: Mk 15:5; Lu 23:9

*14:62: Wee 110:1; Dan 7:13; Mk 9:1; 13:26

*14:63: Nam 14:6; Ap 14:14

*14:64: Lep 24:16; Jo 19:7

*14:67: Mt 2:23

*14:72: Mk 14:30

© 1988 BSPNG