- MATYU
- <
- 20
- >

20
Getepe eenya kalai pingi akali dupa
1 “Kaitinya* Mt 21:28,33 Katenge dokome isingi doko akali mendeme yongama wamba sakatatala akali mendapuame baanya getepe ee dokonya kalai pyekena lao lanyala peamo dopale. 2 Pupala ee tange dokome akali mendatupa-pipa pii lao wasoo mona mendai palyetala, muni kina mendai mendai lao yuu gii mendainya singili pyoo nyalapalena latala, akali dutupame baanya getepe ee dokonya kalai pyaa pena lea-pyaa. 3 Maitakao baame yongama kiloko mange mendai wakyoapi mendenya dee kamapisa pupala kandeamopa, akali mendapua mee dupanya kateami-pyaa. 4 Kateaminopa baame dupa lamaiyoo, ‘Nyakama apata getepe ee dokonya kalai pyaa pupa. Nambame nyakama yole yaka dyaapona,’ lea-pyaa. 5 Dopa lateamopa akali dupa kalai pyaa peami-pyaa. Pateaminopa kotaka andawai pungupungupi, alemandi kiloko tepopi dupanya deaka patapu dopaka pia-pyaa.
6 “Dopa petala alemandi kiloko yuungi laanya piamopa baa deaka pupala akali mendapua mee kateamino kandatala dupa lamaiyoo, ‘Aipuma nyakama indupa gii dake pitaka mee dakenya katalamipi?’ lea-pyaa. 7 Dopa leamopa dupame yanu pyao, ‘Akali mendeme naima kalai nandyomona,’ leami-pyaa. Dokopa baame dupa lamaiyoo, ‘Nyakama apata nambanya getepe ee dokonya kalai pyaa pupa,’ lea-pyaa.
8 “Yuu* Lep 19:13; Dit 24:14-15 kualanya piamopa akali ee tange dokome ee isingi akali doko lamaiyoo, ‘Embame kalai akali dupa epena latala yole maipi. Maiyanya pituu embame kalai akali etete maitakao ipamino dupa wambao maima-maima pyoo maiyoo pao, tee pyao ipamino dokonya tuu lape,’ lea-pyaa. 9 Dokopa akali mendatupa kiloko yuungi laanya piamopa ipao kalai piamino dupa muni kina mendai mendai lao nyiami-pyaa. 10 Dee akali wambao yongama sakatao kalai piamino dupame ipupala nyakama muni mendalapo apata nyalamano lao masiaminoaka doko, dupa apata kina mendai mendai lawaka nyiami-pyaa. 11-12 Nyepala dokopa dupame akali ee tange doko kandao imbu kayapala mumu lao lao pituu, ‘Akali etete maitakao ipamino datupame kiloko gii mendai iki kalai pimino doko, naima niki popome kumao indupa gii doko pitaka lekeleke tao kalai pyemano. Dopaka doko, embame dupa naima-pipa kapa kapa lao yole pilinona,’ leami-pyaa.
13 “Dopa* Mt 22:12; 26:50 leaminopa baame yanu pyao akali dupanya mende kandao dapa lea-pyaa: ‘Kaimia, nambame emba koo pingyala naelyona, emba muni kina mendai nyatalena lao nalimba mona mendai palyala nayalambape? 14 Embanya yole doko nyoo puu. Nambame emba yole dyoo dopaka pyoo akali maita pyao ipao kalai pyomo doko maitoo lao masetala maiyo. 15 Nambanya* Dit 15:9; Mt 6:23; Mk 7:22; Lo 9:19-20 muni dokome mendita mende pitoo lao masoto doko kapa pao napitope? Dee nambame auu pyoo dokonya emba mona koo palyilipi?’ akali ee tange dokome dopa lea-pyaa. 16 Dopaka* Mt 19:30; Mk 10:31; Lu 13:30 pyoo endakali enomba nyoo katenge dupa maita-kaita katatami. Maita-kaita katenge dupa enomba nyoo katatamina,” Jisasame lea.
Jisasame baa kumatapa dee sakatatapa dolaponya tepo pyoo leamo doko
(Mk 10:32-34; Lu 18:31-33)
17-18 Jisasa* Mt 16:21; 17:12,22-23; 26:2 Jetusaleme pao pituu, baanya disaipele kingi ita mende-kisa dee lapoma dutupa iki lanyepala kaitinisa dapa lamaiya: “Kandeleno! Naima indupa Jetusaleme pelyamano. Akali mendeme Endakalinya Ikiningi doko enge nyepala pitisa mupapi mana setapae masingi akalipi dupa laitaka pitamopa dupame baa kosa lao pyao kumasemana latami. 19 Dopa* Ap 10:40 latala dupame baa endakali tata waka dupanya kingilyaka maitaminopa, dokaitame baa kandao lamba lao konjame pyapala ita pokonya pyao yukuotami. Dopa pitaminopa koto teponya Goteme baa dee sakatasetana,” Jisasame lea.
Jemesa Jonepanya endangimi Jisasa-kisa tee leamo doko
(Mk 10:35-45)
20 Gii* Mt 8:2; 9:18; 15:25; 18:26; Jo 9:38 dokopa akali Sepete ikiningi mendalapo endangi dokome laminao Jisasa kateasa ipao luma lakapala baa-kisa mendita mende tee lea-pyaa. 21 Dokopa* Mt 19:28; Lu 22:30 Jisasame baa pisoo, “Embame aki mende auu kaelepe?” lea-pyaa. Dopa leamopa enda dokome baa lamaiyoo, “Emba kiŋi jeteno gii dokopa nambanya wane dalaponya mende embanya kingi tolae-kaita katata mende koya-kaita katata lao laa,” lea-pyaa. 22 Dopa* Mt 26:39; Jo 18:11 leamopa Jisasame lao pituu, “Nyakamame lelyamino doko masokondape napilyamino. Wane nyalambome kapo penge namba nato dokonya kapa pao natambipi?” lea-pyaa. Dokopa dolapome baa lamaiyoo, “Nalimba kapana nambana,” leambi-pyaa. 23 Dopa* Ap 12:2; Pa 1:9 leambinopa Jisasame dolapo lamaiyoo, “Kiningi etete nyalambome nambanya kapo penge dokonya natambiaka doko, nambanya kingi tolae-kaita petena lengepi koya-kaita katena lengepi doko nambanya kalai daa. Nambanya Takangeme katatamina lao yapao nyiamo endakali dupa katatamina,” lea-pyaa.
24 Dopa pilyamino lapae doko disaipele kingi ita dutupame sepala nyalambo kaiminingipa dolapo imbu kayami. 25 Dopa* Lu 22:25-26 piaminopa Jisasame dokaita pitaka epena latala lamaiyoo, “Endakali tata dupanya yuu isingi akali kenge singi kalyamino dupame endakali dupanya alyasale joo katengema doko nyakamame masilyamino. Dee dupanya akali andake dupame nyakamanya pii watao minekena lao kyoto jingima doko nyakamame masilyaminoaka. 26 Dopaka* Mt 23:11; Mk 9:35; Lu 9:48 doko, nyakamame dopa napinya, nyakamanya mende akali andake joo katapuli lao masetamo kandao doko, nyakamanya kalai akali joo katapenge. 27 Dee nyakamanya mende enomba nyoo katapuli lao masetamo kandao doko, nyakamanya kendemane joo katapenge. 28 Dopaka* Mt 26:28; Lu 22:27; Jo 13:15-16; Lo 5:6-21; Pl 2:7; 1 Ti 2:5-6; Ta 2:14; 1 Pi 1:18 pyoo Endakalinya Ikiningi dokome baanya kalai pyekena lao naepea. Baame endakali dupa nisoo kii tamao nyalanya baa tangeme kumala epeana,” Jisasame lea.
Jisasame akali lenge monda mendalapo lenge tasiamo doko
(Mk 10:46-52; Lu 18:35-43)
29 Dupame* Mt 9:27-31 yuu taono Jeteko doko yakinatala peaminopa endakali kambu andake mendeme Jisasa watao peami. 30 Dokopa* Mt 15:22 akali lenge monda lapoma kaitinisa peteambi-pyaa. Akali dolapome Jisasa epelyamo leamino sepala dolapome puu lao ae lao, “Dapiti Yumbange! Kamongo! Embame nalimba kondo kayape!” leambi. 31 Dopa leambinopa endakali dupame dolapo pii kaena lao pyalanya leami. Dopa leaminoaka doko, akali dolapome dee eteteaka puu lao ae lao, “Dapiti Yumbange! Kamongo! Embame nalimba kondo kayape!” leambi. 32 Dokopa Jisasa ipao katapala akali dolapo epena latala lamaiyoo, “Nambame nyalambonya aipa pyakapili lao masilyambipi?” lea. 33 Dopa leamopa akali dolapome baa lamaiyoo, “Kamongo, embame nalimbanya lenge tasakapili lao masilyambanona,” leambi. 34 Dopa* Mt 8:3 leambinopa Jisasame dolapo kondome kumapala baanya kingimi dolaponya lengenya watandeamo awapaka lenge talu petala baa watao peambi.

- MATYU
- <
- 20
- >

*20:1: Mt 21:28,33

*20:8: Lep 19:13; Dit 24:14-15

*20:13: Mt 22:12; 26:50

*20:15: Dit 15:9; Mt 6:23; Mk 7:22; Lo 9:19-20

*20:16: Mt 19:30; Mk 10:31; Lu 13:30

*20:17-18: Mt 16:21; 17:12,22-23; 26:2

*20:19: Ap 10:40

*20:20: Mt 8:2; 9:18; 15:25; 18:26; Jo 9:38

*20:21: Mt 19:28; Lu 22:30

*20:22: Mt 26:39; Jo 18:11

*20:23: Ap 12:2; Pa 1:9

*20:25: Lu 22:25-26

*20:26: Mt 23:11; Mk 9:35; Lu 9:48

*20:28: Mt 26:28; Lu 22:27; Jo 13:15-16; Lo 5:6-21; Pl 2:7; 1 Ti 2:5-6; Ta 2:14; 1 Pi 1:18

*20:29: Mt 9:27-31

*20:30: Mt 15:22

*20:34: Mt 8:3

© 1988 BSPNG