- 2 KOTINA
- <
- 2
- >

2
1 Dopana,* 1 Ko 4:21; 2 Ko 12:21 nambame nambanya mona dokome dapa lao masio: nyakamanya mona doko dee kenda pisakala nayatoo latala namba nyakama kateamisa naipato lao masio. 2 Doko, nambame nyakamanya mona minao kenda pisakapuli kandao doko, nambanya mona doko minao auu pisakalanya api katapyalipi? Nambame nyakama minao mona kenda pisipu dupa iki katapimili daape! 3 Tenge dokonya minao nambame wamba nyakamanya pepa pyao peekeo. Nambame nyakama katatamisa ipato dokopa nambanya mona yaepasakapenge endakali dupame namba minao mona kenda pisala nayalapale lao masio. Nambame nyakama pitaka kandapaena, namba mona yaepelyo dokonya nyakama mona yaepengemaka. 4 Nambame* Ap 20:31 nyakamanya pepa pyao peekeo dokopa namba mona andao mona etete koyamopa eaka lao pyao peekeo. Nambame nyakama minao mona kenda pisoo daa. Nambame nyakama etete auu kaeleno lao nyakamame kanjepale lao pyao peekeo.
Endakali koo piamo dokonya koo doko kunanya nepakamaiyepape leamo doko
5 Endakali* 1 Ko 5:1 mendeme mona minao kenda pisetamo kandao doko, baame namba minao mona kenda pisala naenya nyakama pitaka minao kuki mona kenda pisia. Dokonya nambame etete yae pyao nalatoo latala, nambame “Nyakama minao kuki mona kenda pisiana,” lelyo. 6 Nyakamanya endakali longo dupame baa-kisa kenda pingi setapeamino doko kapana, dee epao setala nayalapape. 7 Dopana,* Kl 3:13; 2 Te 3:14-15 indupa nyakamame baanya koo doko kunanya nepatakamaitala mona epe palisakamaiyepape. Aopyoo latala, baa etete mona kendame kumatana dopa pyepape. 8 Dopana, nyakamame baa auu kaelyamino lao kandena pii mende lao yaki pipimi laka lao etete masilyo. 9 Nambame* 2 Ko 7:15; 10:6 wamba pepa pyao peekeo doko, nyakama kyoto joo kalyamipi nakalyamipi, dupa pitakanya nambanya pii doko watao minilyamipi naminilyamipi lao kanjanya pyao peekeo. 10 Nyakamame endakali mendenya koo doko kunanya nepakamailyamino endakali dokonya nambame apata kunanya nepakamaingiaka. Endakali mendenya koo doko nambame kunanya nepakamaipenge jiamo kandao doko, nambame nyakama lao masetala Kataisanya enomba dokonya kunanya nepakamaiyo. 11 Dopa* Lu 22:31; Ep 4:27 pio doko, Sataneme naima ita naminina lao pio. Doko naimame baanya pitoo lao masingi doko kandenge daape.
Polome mona kenda kayapi Gote lao tama piapi dokonya leamo doko
12 Wamba* Ap 14:27; 16:8; 1 Ko 16:9* Ap 20:1 nambame Toasa yuu dokonya Kataisanya lao Wai Pii Epe doko lamaiyanya peopa, yuu dokonya nambame Kamongonya kalai pyakamaitale lao kaitini lumbapae sia. 13 Dopaka* 2 Ko 7:6; Ga 2:1; Ta 1:4 doko, nambame nambanya kalai mendai pingi kaiminingi Taitesa kutao kayo. Dopa pio dokome nambanya mona doko auu pyoo napaleanya, nambame endakali dupa katena lao lasa latala namba ipao Masetonia yuu dakenya pyakayo.
14 Dopaka* Kl 2:15 doko, Gote tama pimana! Doko, baame naima pupu lasilyamopa naima Kataisapa pakatae katao koteaka lao yanda pyoo ita miningi. Dee naima-kisa Kataisa lao masepenge epe doko tunduma pyoo yuu dupa pitakanya baame taena lenge. 15 Endakali* 1 Ko 1:18 pyoo nyepae kalyamino dupapi yuu koo dokonya patae kalyamino dupapi dupanya kaina dokonya naima Kataisame tunduma epe pingi mende Gote lao pyao yangenge dopale joo kalyamano. 16 Pyoo* Lu 2:34; 2 Ko 3:5-6 nyepae kalyamino endakali dupa-kisa tunduma epe petala dokome dupa lete etete katasingi. Yuu koo dokonya patae kalyamino endakali dupa-kisa etete aii pyatala aii dokome dupa etete pyao kumasingi. Dopana, apimi kalai doko kapa pao pipengepe? 17 Endakali* 2 Ko 1:12; 1 Pi 4:11 waka dupame payalya payana pyoo Gotenya pii doko pisinisa kalai joo lamaiyoo paelyamino dopale naima daa. Naima Goteme wai lea dokonya naimame baanya enomba dokonya katao Kataisanya akali joo mona tolatae mendai paliuu pii lamaingi.

- 2 KOTINA
- <
- 2
- >

*2:1: 1 Ko 4:21; 2 Ko 12:21

*2:4: Ap 20:31

*2:5: 1 Ko 5:1

*2:7: Kl 3:13; 2 Te 3:14-15

*2:9: 2 Ko 7:15; 10:6

*2:11: Lu 22:31; Ep 4:27

*2:12: Ap 14:27; 16:8; 1 Ko 16:9

*2:12: Ap 20:1

*2:13: 2 Ko 7:6; Ga 2:1; Ta 1:4

*2:14: Kl 2:15

*2:15: 1 Ko 1:18

*2:16: Lu 2:34; 2 Ko 3:5-6

*2:17: 2 Ko 1:12; 1 Pi 4:11

© 1988 BSPNG