- APOSELE
- <
- 17
- >

17
Tesalonaika yuu dokonya pyao pilya pyana piamino doko
1 Polo* Ap 13:5; Pl 4:16; 1 Te 2:1-2 Sailasapame Amapipolisapa Apoloniapa yuu dolaponya-kaita pao taono Tesalonaika dokonya pyakameambi-pyaa. Yuu dokonya Jutamanya losuu anda mende katenge-pyaa. 2 Polome pingiliaka pyoo Juta dupa-pipa awapa anda dokonya kolandatala Sambasa tepoma Gotenya pii pepa pyapae siamo dokonya endakali dupa-pipa pii laloo pyoo katea-pyaa. 3 Kataisa* Lu 24:25-27,46-47; Ap 2:23; 3:18; 9:22; 18:5 dokome tanda nao kumatana lapae siamo dokopa malunya sakatatana lapae siamo dokopa dolaponya tenge dupa baame dupa laitaka pyoo lao panao katea-pyaa. Baame dupa lamaiyoo, “Nambame nyakama langyoo, Jisasa dokoaka baa Kataisana,” lea-pyaa. 4 Dokopa* Ap 13:50 endakali mendatupame masoo minatala Polo Sailasapa tole piami-pyaa. Gote lao tama pyoo katenge Gitiki endakali longo paka dupapi dee yuu dokonya tange akali andake dupanya enda longo mendapuapi dupame Polo Sailasapa tole piami-pyaa.
5 Dopa* Ap 13:45; Lo 16:21; 1 Te 2:14 piaminopa Juta dupame tilya nyepala endakali limbingi kamapi dokonya akali makongapae mendapua nyoo limbiami-pyaa. Limbatala dee endakali longo mendapua nyoo limbateaminopa dupa pitakame taono dokonya pyao pilya pyana pyoo nimi namu lao limbingi doko minao koyasiami-pyaa. Dupame dopa pyoo akali Jesonenya andaka alo pyao ipao Polo Sailasapa nyoo endakali dupa maiyanya kutiami-pyaa. 6 Dupame* Ap 16:20; 24:5 akali dolapo kutao kayapala Jesonepi masoo miningi kaiminingi mendapua-pipa pyalya lao nyoo taono isingi akali dupa kateamisa peami-pyaa. Nyoo pupala ae lao, “Yuu dupa pitaka minao koyasiamino akali dupa dae ipatelyamino. 7 Jesoneme* Lu 23:2; Jo 19:12-15 akali dupa lanyoo baanya andaka pupya. Akali dakaita pitakame Kapomane Isingi Mupa dokonya mana setapae dupa tuu pyoo nepengema. Dupame kiŋi waka Jisasa lenge mende kalyamoaka lengemana,” leami-pyaa. 8 Dopa leaminopa taono isingi akali dupapi endakali longo kambu piamino dupapimi pii doko sepala mona koo palyiami-pyaa. 9 Dopa petala taono isingi akali dupame Jesonepi masoo miningi kaiminingi dupapimi muni peena lao nyepala dee dopaka pitamino kandao doko, muni dutupa etete nyetamana latala pena kayami-pyaa.
Polo Sailasapa yuu taono Betia kateambino doko
10 Dopa* Ap 13:5 peteaminopa masoo miningi kaiminingi dupame Polo Sailasapa Betia yuu dokonya kuakama yapa pena leami-pyaa. Akali dolapo Betia yuu dokonya pyakamatala Jutamanya losuu anda dokonya kolandeambi-pyaa. 11 Juta* Jo 5:39 endakali Betia kateamino dupame Juta endakali Tesalonaika kateamino dupa ita minao mona palenge akali kateami-pyaa. Dupame Wai Pii Epe doko etete putitimi kumao siami-pyaa. Pii doko Gotenya pii pepa pyapae singi dokonya kiningi dopaka lao pyapae silyape lao koteaka lao kandokondape pyoo kateami-pyaa. 12 Dopa pyoo katao dupanya longo dupame masoo miniami-pyaa. Gitiki tange kenge singi enda mendapuapi akali longo mendapuapimi masoo miniamiaka-pyaa. 13 Maitakao* Ap 13:50; 14:2,19 Juta endakali Tesalonaika kateamino dupame Polome Betia yuu dokonya Gotenya pii doko lamaitilyamoakana lapae sepala dupa yuu dokonya epeamiaka-pyaa. Ipupala endakali dupa minao kyakasoo mona koo palisakamaiyami-pyaa. 14 Dopa* 1 Te 3:2 piaminopa masoo miningi kaiminingi dupame Polo solowata pete singi yuu dokonya yapa pena leami-pyaa. Dokopa Sailasa Timotipa Betia mee kateambi-pyaa. 15 Polo* Ap 18:5 mapala peamino akali dupame Atenesa yuu taono dokonya mapeami-pyaa. Polome akali dokaita lamaiyoo, “Sailasa Timotipa namba kalyo angenya yapa epena lamaiyepape,” lateamopa pilyiami-pyaa.
Polo yuu Atenesa kateamo doko
16 Polome Sailasa Timotipa Atenesa yuu dokonya malisoo katao kandeamopa taono dokonya sambo gote wasepe dupame tumbatae kateamo kandatala mona koo palea-pyaa. 17 Dopa* Ap 13:5; 18:19 pyoo katao Polo Jutamanya losuu anda dokonya pupala Juta dupapi endakali tata waka Gote lao tama pingi dupa-pipapi pii laloo pia-pyaa. Dee baame koteaka lao makesa singi kamapi dokonya pupala endakali ipao kambu piamino dupa-pipa pii laloo piaka-pyaa. 18 Epikutianamanya* epikutiana, setoiki Gitiki endakali dupanya masingi tata lapoma Epikutianapa Setoikipa lao kenge lapoma lengema-pyaa. Epikutiana dupame endakali dupa mona etete yaepao katapengena lao masingima-pyaa. Setoiki dupame endakali dupa mona yaepala nayao kenda nakayao mee katapengena lao masingima-pyaa. mana nyepae dupapi Setoikimanya mana nyepae dupapi dupanya masingi akali mendapuame ipao Polo-pipa pii yanda pyoloo piami-pyaa. Mendapuame lao pituu, “Kaina pii lao paenge akali dakeme aki masoo maku lelyape?” leami-pyaa. Yangimi lao pituu, “Akali dakeme gote yuu waka tange mendapuanya pii lao katata aipape?” leami-pyaa. Polome Jisasanya lao baa malunya sakateana lao lamaiyoo kateamo dokonya dopa leami-pyaa. 19 Dupame* 1 Ko 1:22 Polo laminao Ateopakasa† ateopakasa kanjole Taono Atenesa dokonya kanjole dupa Ateopakasa yuu manda dokonya ipao limbilyaminopa kanjole dupa kandao Ateopakasa kanjole lengema-pyaa. kanjole dupa kateamino dokonya peami-pyaa. Pupala lao pituu, “Embame mana enenge lamaingi pyomo doko sipuma laka lao masilyamano. 20 Naimame* 2 Ti 3:7 embanya pii doko sipumanopa mendepale jipumosa pii dokonya tenge dupa sipuma laka lao masilyamano,” leami-pyaa. 21 Atenesa tange dupapi tata waka Atenesa ipao tisa nao katenge dupapimi pii enengepi mana enengepi dopale dupaka soani kayao katengema-pyaa.
22 Polome Ateopakasa kanjole dupanya kaina dokonya toya katapala lao pituu, “Atenesa tange akali nyakama, nambame kandapupa nyakamanya gote dupa lao etete minokondape pyoo miningima lamo. 23 Nambame payao pituu nyakamame tama pingima lamo dupa kanjo. Dee olata toko mendenya Naimame Nakandenge Gote doko lao pepa pyapae sipumu kanjoaka. Nyakamame nakandao mee tama pingima lamo dokonya lao nambame indupa langitoo. 24 Yuupi* Ap 14:15* 1 Kiŋ 8:27; Ais 42:5; Ap 7:48 kaitipi dupanya silyamo dupa pitaka wapuiyamo Gote doko yuupi kaitipi dupanya Kamongo kalyamo. Dopana, baa endakali kingimi losuu anda petae dupanya nakatenge. 25 Baa* Wee 50:12 opale mende daa jala naenge. Dee endakali mendeme baa kingi maipenge nanjingiaka. Baame iki endakali dupa pitaka lete katengepi, imambu singipi, oapi dupa pitaka maingi. 26 Baame* Jen 1:26-27; 2:7-24; Dit 32:8 endakali tata dupa pitaka yumbange mendainya pyakalyina latala yuu dupa pitakanya katena lea-pyaa. Wamba baame endakali dupanya gii dupa setakamaiyoo yuu dupa konjoo maitala dopa pia-pyaa. 27 Dupame* Dit 4:29; Wee 104; 145:18; Ais 55:6; Lo 1:19 mina kanda kanda pyoo Gote baa kutao kandapimi laka lao dopa pia-pyaa. Baa naimanya mendaipi mendepa tependa joo nakatenge.
28 “Naima* 2 Pi 1:4 baa mambele lete katao kaita payao kalyamano. Wamba nyakamanya wee pepa pingi akali mendapuame dopaka lao lao pituu, ‘Naima apata baanya mandipayakana,’ leami-pyaa. 29 Naima* Ais 40:18-20; 44:10-17; Ap 19:26; Lo 1:22-23 Gotenya mandipae kalyamano dokonya Gote baa opale endakalimi masetala kingimi etete auu pyoo golopi, silipapi, kanapimi wasingi dopalena lao masala nayapenge. 30 Wamba* Ap 14:16; Lo 3:25-26 endakali dupame masala nayao koo piamino dokopa Goteme kanja naele pyoo kateamoaka doko, indupa baame yuu dupa pitakanya endakali dupa pitaka lamaiyoo, ‘Nyakama mona kapilyalapape,’ lelyamo. 31 Doko,* Wee 9:8; 96:13; Ap 10:42 baame gii seteamo dokonya akali mende yapao nyiamo doko-kisa baame pii lao tolao mana tolatae doko minao endakali dupa pitaka yapata. Baame dopa pitana lao akali doko malunya sakatasiamo dokome endakali dupa pitaka auu pyoo laitaka peteana,” Polome lea-pyaa.
32 Endakali* Ap 24:25 kumapae malunya sakatenge pii Polome leamo doko sepala endakali yangimi gii kayao kaa kaa leami-pyaa. Endakali yangimi, “Gii mendepa pii dokonya dee setamana,” leami-pyaa. 33 Dopa leaminopa Polome endakali dupa yakinatala pea-pyaa. 34 Dopa piamopa yangimi baa tole pyatala masoo miniami-pyaa. Ateopakasa kanjole akali kenge Dayonisiasa lenge dokopi enda kenge Damatisa lenge dokopi dee endakali waka mendatupa-pipame masoo miniami-pyaa.

- APOSELE
- <
- 17
- >

*17:1: Ap 13:5; Pl 4:16; 1 Te 2:1-2

*17:3: Lu 24:25-27,46-47; Ap 2:23; 3:18; 9:22; 18:5

*17:4: Ap 13:50

*17:5: Ap 13:45; Lo 16:21; 1 Te 2:14

*17:6: Ap 16:20; 24:5

*17:7: Lu 23:2; Jo 19:12-15

*17:10: Ap 13:5

*17:11: Jo 5:39

*17:13: Ap 13:50; 14:2,19

*17:14: 1 Te 3:2

*17:15: Ap 18:5

*17:17: Ap 13:5; 18:19

*17:18: epikutiana, setoiki Gitiki endakali dupanya masingi tata lapoma Epikutianapa Setoikipa lao kenge lapoma lengema-pyaa. Epikutiana dupame endakali dupa mona etete yaepao katapengena lao masingima-pyaa. Setoiki dupame endakali dupa mona yaepala nayao kenda nakayao mee katapengena lao masingima-pyaa.

*17:19: 1 Ko 1:22

†17:19: ateopakasa kanjole Taono Atenesa dokonya kanjole dupa Ateopakasa yuu manda dokonya ipao limbilyaminopa kanjole dupa kandao Ateopakasa kanjole lengema-pyaa.

*17:20: 2 Ti 3:7

*17:24: Ap 14:15

*17:24: 1 Kiŋ 8:27; Ais 42:5; Ap 7:48

*17:25: Wee 50:12

*17:26: Jen 1:26-27; 2:7-24; Dit 32:8

*17:27: Dit 4:29; Wee 104; 145:18; Ais 55:6; Lo 1:19

*17:28: 2 Pi 1:4

*17:29: Ais 40:18-20; 44:10-17; Ap 19:26; Lo 1:22-23

*17:30: Ap 14:16; Lo 3:25-26

*17:31: Wee 9:8; 96:13; Ap 10:42

*17:32: Ap 24:25

© 1988 BSPNG