- APOSELE
- <
- 27
- >

27
Polo sipinya pituu Loma paanya peamo doko
1 Pesatasa* Ap 25:12 dokome naima Itali yuu ongonya pataminopa lao pii lao wasetala Polopi anjetae endakali waka mendapuapi dupa akali Juliasa lenge doko maiya. Akali dokome amii tata Okosatasa lenge dokonya yanda singi andate mendai isoo katenge-pyaa. 2 Naima* Ap 19:29 Atamitiama tangemanya sipi mendenya pyakalyiama. Sipi doko Esia yuu dokonya sipi pao singi yuu lemba dupanya paanya pia. Akali Atitakasa lenge Masetonia yuu taono Tesalonaika tange mende apata sipinya pituu peama. 3 Pituu* Ap 24:23 pao taita dopa pyoo Saitone yuu ongonya pyakameama. Dokopa akali Juliasa dokome Polo-kisa mana epe minao Polonya kaita miningi dupa kateamisa baa nisina lao pena yakinea. 4 Saitone yuu doko yakinatala peamanopa paanya peamano dokaita-kaita poo leamosa endaki kainanya yuu singi Saipotasa lenge dokonya yangitena-kaita peama. 5 Dopa pyoo Silisiapa Pambiliapa yuu dolaponya solowata pete tengesa siamo dupanya-kaita pituu pao Lisia yuu taono Maita lenge dokonya peama. 6 Dokopa amii isingi dokome Alekesandia tangemanya sipi mende Itali paanya piamo kandatala naima nyoo dokonya pisia. 7 Dopa peteamopa sipi dokonya pituu moo moo lao peamanopa koto longo pea. Etete lekeleke tao Naitasa yuu dokonya tengesa joo peama. Poo leamo dokome naima dee pupenge nanjiamosa endaki kainanya yuu singi Kitita lenge dokonya yangitena-kaita pituu pao yuu taono Salomoni lenge dokonya tengesa joo peama. 8 Naima lekeleke tao Kitita yuu dokonya endaki kilikili pao, Sipi Ipao Singi Panda Epe lenge mendenya pao siama. Panda Epe lenge doko taono Lasia lenge dokonya makisa singi-pyaa.
9-10 Gii* Ap 27:22 longo pupala dee Jutamanya nee nanenge gii doko ipao puaka peteamopa endaki dokonya sipi dee auu pyoo pupenge etete nanjia. Dopa piamosa Polome dupa lamaiyoo, “Anematupa, indupa naima sipinya pituu patamanoaka kandao doko, pinju longo dupa kaitinisa alu pyoo sipi doko koyao naima apata kumawaka pitamana lao masilyona,” lea. 11 Dopa leamoaka doko, amii isingi dokome sipi lyaa miningi akali dokopa sipi tange dokopa dolaponya pii iki sepala Polome leamo doko nasia. 12 Koo kana doko ipatamopa yuu dokonya sipi ipao singi panda doko kapa napata lamona lao masetala sipi dokonya endakali petamino dupanya longo mendapuame monalena latala pii wasoo leami. Kapa pao pupenge jetamoaka kandao doko, koo kana palitamo dutupanya Pinikisa taono dokonya pao katatamana lao masiami. Pinikisa taono dokonya sipi ipao singi panda mende singi-pyaa. Yuu doko Kitita yuu dokonya niki lenge landa pingi yuu dotena-kaita joo singi-pyaa.
Poo yale lao endaki buli piamo doko
13 Maitakao* Jon 1:4-16; Mt 8:23-27 poo epe mende leamo dokopa dupame nyakamanya pii leaminoli pyoo kapa patamana lao masetala sipi pao pyalya miningi aene kenda pipae doko ketae nyokonyetala Kitita yuu dokonya-kaita endaki kilikili peama. 14 Peamanopa maitakawale poo andake mende Kitita-kaita pupu lao lao epea. Poo dopale dupa niki pyakaenge dokaita-kaita joo katao lao epengena lengema-pyaa. 15 Poo yale leamo dokome sipi doko nyoo kapilyalanya piamosa poo leamo dokonya enombatena-kaita paanya piama. Dopa piamanopa kapa napeanya minao kapilyetala poome naima peteta mee soo pena kayama. 16 Yuu yakane endaki kainanya singi Kota lenge dokonya yangitena-kaita peama. Pao pituu, sipi dokonya sipi yakane maitakaita kendeme anjetae katao paenge doko etete lekeleke tao pyalya lao nyiama. 17 Nyiamanopa sipinya kalai pingi akali dupame sipi yakane doko nyoo sipi andake dokonya ketae setapala yaki piami. Dopa petala sipi andake doko kyoto injina lao yaki pingi kende mendapuame sipi andake doko yaki piami. Dee dupame Lipia yuu dokonya tengesa joo endaki kee pingi panda dokonya sipi doko pao pyalya minatame lao paka kayapala sele andake doko tata lao isa nyiami. Dopa piaminopa poome naima mee soo pea. 18 Poo* Jon 1:5 andake leamo dokome endaki etete buli piamosa taita dopa pyoo pinju yangi endakinya soo pyandeami. 19 Duma dopa pyoo sipinya kalai pingi akali dupame sipi dokonya kalai pingi opale apalepi siamo dupa nyoo endakinya pyandeami. 20 Koto longosa niki buipi dupa nakandeama. Poo andake dokome naima minao mangalya mangana pyoo kateamopa tendapi naima menda-kaita pao auu pitamana lao masala nayama. Daa, alu pimana iki lamo lao masiama.
21 Sipinya* Ap 27:10,31,33 peteamino endakali dupame yuu gii longo nee naneaminopa maitakao Polome nyakamanya kaina dokonya toya katapala lao pituu, “Anematupa, wamba nyakamame nambanya pii leo doko sepala Kitita yuu doko yakinala nayamili kandao doko, nyakama tanda nanao oapi dupa alu napipyali. 22 Dopaka* Ap 27:34 doko, indupa nambame nyakama langyoo, mona kyoto jalapape. Nyakamanya akali mendaipi mende alu napitana, sipi iki koyatana lelyo. 23 Namba* Jon 1:9; Ap 10:3 Gotenya akali mendena, nambame baa lao tama pyoo katenge. Indupa kuka baanya enjele mendeme ipupala namba dapa langyomo: 24 ‘Polo,* Ap 18:9; 23:11 embame paka nakayape. Emba Kapomane Isingi Mupa dokonya enomba dokonya pao katapenge. Goteme kondo kayapala endakali emba-pipa awapa pelyamino dokaita pitaka emba ditilyamona,’ enjele dokome dopa langyomo. 25 Dopana, nyakama paka nakayalapape. Goteme langyomoli pyoo angi pyaapomona lao nambame masilyo. 26 Naima* Ap 28:1 endaki kaina yuu singi mendenya pao pyalya minatana,” Polome dopa lea.
27 Koto gii kingi ita mende-kisa dee kitomende dokonya naima solowata pete Etia lenge dokonya soo pea. Soo peamopa kuka andatombe dokonya sipinya kalai pingi akali dupame yuu mendenya ipumano lao masiami. 28 Dopa lao masetala endaki doko aipa pyoo landa jilyape lao kanjanya kende mendenya kenda pipae mende anjetae katenge doko pyandatala makande piaminopa mita kingi ita kitomende landa jia. Dokopa kuki pupala dee pyandao makande piaminopa mita kingi ita tepoma landa jia. 29 Dokopa dupame sipi doko kanapi mendenya pao pyalya minatame lao pakame kumapala sipi pyalya miningi aene kenda pipae kitomende dutupame pyalya minina lao sipinya maitakaitatena isa pyandatala yuu yapa yongena lao loma soo peteami. 30 Dopa piaminopa sipi dokonya kalai pingi akali dupame paka mona lao masiami. Dopa lao masetala sipi pao pyalya miningi aene kenda pipae mendapua sipi enombatena pyandala pele latala sipi yakane doko pyandeami. 31 Soo* Ap 27:22 pyandeaminopa Polome amii isingi dokopi amii dupapi lamaiyoo, “Sipinya kalai pingi akali datupa sipi dakenya napitimili kandao, nyakama kapa pao auu napimilina,” lea. 32 Dokopa amii dupame sipi yakane doko nyoo anjetae kateamo kende dupa kepanya pyandeami.
33 Yuu* Ap 27:21 ene yongalanya piamopa Polome nee napimili latala dokaita lamaiyoo, “Nyakamame yuu gii kingi ita mende-kisa dee kitomende nee nanenya mee pitimi. 34 Dopana,* Mt 10:30; Ap 27:24 nambame nyakama nee nyoo nalapa lelyo. Dopa pitamino dokome nyakama niseta. Nyakama kindupapi mende napyalaminona,” lea. 35 Dopa* Mt 15:36; 1 Ti 4:4-5 latala Polo baame betesa mende nyepala dokaita pitakanya enomba ongonya Gote lao yaka pilino lea. Dopa latala baame betesa doko konjoo tee pyao nea. 36 Dopa piamopa dokaita pitakame mona yaepatala nee neamiaka. 37 Sipi ongonya peteamano endakali dupa pitaka pyasoo andate lapomanya dee kingi ita kalange-kisa wakao tokange petama. 38 Nee tiaka kayao napala, sipinya kalai pingi dupame wiisa mandipae siamo dupa sipi doko tayo lena lao endakinya soo pyandeami.
Sipi koyamo doko
39 Yuu yongateamopa sipinya kalai pingi dupame yuu mende siamo kandeami. Yuu doko dupame wamba nakandengema-pyaa. Dopaka doko, yuu dokonya endaki pao denge lakenge kee singi panda mende siamo kandatala, dupame ongonya kapa pao pupenge jetamo kandao ongonya pyalya minina sipi minao monana leami. 40 Dopa latala sipinya kalai pingi dupame sipi pao pyalya miningi aene kenda pipae nyoo anjiamino kende dupa kepapala aene dupa endaki koko mee sina lao yakineami. Yakineaminopa yangimi sipi lyaa miningi dolapo nyoo yaki piamino kende dupa tata leami. Mendapuame sele yakane poo nyoo mandena latala kisa pena lao kende pyalya lao nyingi dokonya nyiami. Dopa pyoo sipi doko minao netesa paanya piami. 41 Dopaka doko, sipi doko endaki koko kee manda mendenya enombatena pao tuu latala dokonya soo tuu piamopa endaki buli piamo dokome sipi maitakaita dokaita pyao kaluiya. 42 Dopa* Ap 12:19; 16:27 piamopa amii dupame katapusa dupanya mende aopyoo latala supimi lao paka patana pyao kumasemana leami. 43 Dopa leaminopa amii isingi dokome Polo nisetoo lao masetala “Pyao kumasala nayalapape,” lea. Dee baame lao pituu, “Supimi lenge endakali dupame wambao endakinya pyakatala mee supimi lao netesa pupape. 44 Supimi* Ap 27:22-25 nalenge katatamino dupame palaŋapi sipinya kalupae silyamo dupapi dupanya nyepala pituu netesa pupape,” lea. Dopa pyoo naima pitaka auu pyoo netesa peama.

- APOSELE
- <
- 27
- >

*27:1: Ap 25:12

*27:2: Ap 19:29

*27:3: Ap 24:23

*27:9-10: Ap 27:22

*27:13: Jon 1:4-16; Mt 8:23-27

*27:18: Jon 1:5

*27:21: Ap 27:10,31,33

*27:22: Ap 27:34

*27:23: Jon 1:9; Ap 10:3

*27:24: Ap 18:9; 23:11

*27:26: Ap 28:1

*27:31: Ap 27:22

*27:33: Ap 27:21

*27:34: Mt 10:30; Ap 27:24

*27:35: Mt 15:36; 1 Ti 4:4-5

*27:42: Ap 12:19; 16:27

*27:44: Ap 27:22-25

© 1988 BSPNG