- MATYU
- <
- 17
- >

17
Jisasa waka jiamo doko
(Mk 9:2-13; Lu 9:28-36)
1 Koto* Mt 26:37; Mk 5:37; 13:3; 2 Pi 1:17-18 tokange pateamopa Jisasame Pitapi, Jemesapi, Jemesa kaiminingi Jonepi dutupa laminao yuu manda ketae mendenya pupala nyakama iki kateami-pyaa. 2 Kateaminopa* Mt 28:3 dutupanya enombasa Jisasa baa waka jia-pyaa. Baanya lengelyaapi doko tii pyoo niki tele pia-pyaa. Dee baanya yonge pee dupa kyoo lao pakenana timbokopaele jia-pyaa. 3 Dokopa akali Mosesepa Ilainjapa Jisasa-pipa awapa pii lao kateambinopa dutupame kandeami-pyaa. 4 Kandatala Pitame Jisasa lamaiyoo, “Kamongo, naima angenya katamanopa auu pilyamona, embame kapana lao maseteno kandao doko, nambame angenya aiyaa anda tepo pitoo. Mende embanya, mende Mosesenya, mende Ilainjanyana,” lea-pyaa. 5 Pitame* Eke 19:16; Ais 42:1; Mt 3:17; 12:18; 28:3; Mk 1:11; Lu 3:22; Jo 12:28 pii doko lao mee kateamopa kopa etete kyoo lapae mendeme ipupala dokaita sanga pia-pyaa. Dopa piamopa kopa tambetambe dokonya pii mende lea dokome, “Doo kalyamo doko nambanya Ikiningi etete mona setenge doko kalyamo. Nambame baa kandao etete mona epe palyingina, nyakamame baanya pii doko sakamaiyepape!” lea-pyaa. 6 Dokopa disaipele dutupame pii doko soo etete pakame kumapala tombauli siami-pyaa. 7 Dopa piaminopa Jisasame ipao dutupa watandatala lao pituu, “Nyakama paka nakaenya, sakatalapa!” lea-pyaa. 8 Dopa leamopa dupame kandalyetala endakali waka mende nakandao Jisasa baa iki kateamo kandeami-pyaa.
9 Dokaitame* Mt 8:4; 16:20; Mk 3:12; 5:43; 7:36 yuu manda dokonya katao lanao ipao pituu Jisasame kyoto joo dutupa lamaiyoo, “Nyakamame kanjimino doko mende lamaiya nayalapape. Lamaiya nayawaka katao Endakalinya Ikiningi doko malunya sakatasetamo gii dokonya tuu laapapena,” lea-pyaa.
10 Dokopa* Mal 4:5; Mt 11:14; 16:14; Lu 1:17 disaipele dupame Jisasa pisoo, “Mana setapae masingi akali dupame aipuma, ‘Ilainja wambao ipupengena,’ lengemape?” leami. 11 Jisasame dutupanya pii yanu pyakamaiyoo, “Kini, Ilainjame dupa pitaka dee katengeli pina lao tolasalanya ipupenge. 12 Dopaka* Mt 14:10; 16:21; 17:22-23; 20:17-18; 26:2; Lu 17:25 doko, Ilainja ipateana lao nambame nyakama langilyo. Ipateamopa endakali dupame baa lamo lao nakandenya, baa-kisa pyuani kayamino dupa pitaka piami. Dupame mana mendai dopaka pyoo Endakalinya Ikiningi doko tanda maitamina,” lea. 13 Dokopa* Mt 11:14; Lu 1:17 disaipele dupame baame Jone Kaimbu Pingi doko kandao lalumuna lao masiami.
Jisasame enjele koo paleta wane mende mee injisiamo doko
(Mk 9:14-29; Lu 9:37-42)
14-15 Endakali kambu pyao kateamino dokonya dutupa ipateaminopa akali mendeme Jisasa kateasa ipao baa lao luma lakapala lamaiyoo, “Akali Andake, embame nambanya wane doko kondo kyayakape! Baa mandipaeme nyilyamosa paa longo itatenya tapa endakinya mangata pyoo etete koyao tanda nao katenge. 16 Nambame baa laminao embanya disaipele dupa katamisa epoaka doko, dupame kapa pao mee injisala nayalaminona,” lea. 17 Dopa* Dit 32:5,20; Jo 14:9; Ap 2:40 leamopa Jisasame lao pituu, “Kanau! Masoo minala naenge uanga pyoo paengema endakali nyakama! Oo koto koto ongo namba nyakama-pipaka tole katatama laape? Nyakamame nambaka nenge nyoo katatami laape? Wane doko laminao namba kalyosa ipupa!” lea. 18 Jisasame wane doko-kisa enjele koo paleamo dokome wane doko yakinena lao pyalanya leamopa yakinatala pea. Peamo gii dokopaka wane doko mee jia.
19 Maitakao* Mt 10:1 Jisasa iki peteamopa disaipele dupame ipupala baa pisoo, “Aipuma naimame enjele koo doko kapa pao watao napyalamape?” leami. 20 Dopa* Mt 21:21; Mk 9:23; 11:22-23; Lu 17:6; 1 Ko 13:2 leaminopa Jisasame dokaita lamaiyoo, “Nyakama kuki iki masoo minilyamino dokonya kapa nanjalamo. Nambame nyakama kiningi langilyo, nyakamame awa wainginya dii palenge dopale joo masoo minapimili kandao doko, opale mendaipi mende pyaanya kokala nayamili. Nyakamame yuu manda dake lamaiyoo, ‘Emba asa nasina omosa sala puu!’ lapiminopa kapa pao pupyali. 21 [Dopaka* Mk 9:29 doko, loma sowapi nee nanenya kayawapi pingi dokonya-kaita iki enjele koo dopale dupa watao pingi. Kaitini waka mendenya-kaita daana,” lea.]
Jisasame baa kumatapa dee sakatatapa dolaponya lapo pyoo leamo doko
(Mk 9:30-32; Lu 9:43-45)
22 Galili* Mt 16:21; 17:12; 20:17-19; 26:2 yuu dokonya Jisasapi baanya disaipele dupapi pao kambu pyatala baame dupa lamaiyoo, “Akali mendeme Endakalinya Ikiningi doko endakali dupa laitaka pyaanya enge nyalanya pilyamo. 23 Laitaka* Ap 10:40 pitamopa dupame baa pyao kumasetataminopa koto teponya Goteme baa dee sakatasetana,” lea. Dopa leamopa disaipele dupame mona etete kendame kumiami.
Losuu anda andake dokonya takisa pingi doko
24 Dupa* Eke 30:13-15; 38:26 pao yuu taono Kapaneame dokonya pyakameaminopa losuu anda andake dokonya takisa nyingi akali dupame Pita kateasa ipupala baa pisoo, “Nyakamanya mana lenge akali dokome losuu anda andake dokonya takisa pingipi napingipi?” leami. 25 Dopa* Mt 22:17-21; Lo 13:7 leaminopa Pitame lao pituu, “Kini pingi daape,” latala andaka kolandea. Kolandeamopa Jisasame wambao Pita lamaiyoo, “Saimone, embame aipa lao masilipi? Yuu dakenya kiŋi dupame takisa tata tata dupa api-kisa nyingimape? Dupame yuu tenge tange dupa-kisa nyingimape, pande katamana lao epenge endakali dupa-kisa nyingimape?” lea. 26 Pitame yanu pyao, “Katamana lao epenge endakali waka dupa-kisa nyingimana,” lea. Dopa leamopa Jisasame baa lamaiyoo, “Dopa tamo doko, yuu tenge tange dupame takisa napyapenge. 27 Dopaka* Mt 5:29; 18:6-9; Jo 6:61; 1 Ko 8:13 doko, naimame akali dokaita kenda pisala nayamana. Dopana, emba endaki pete dokonya wapaka nyingi uku doko pyandala puu. Pyandatala wapaka wambao nyeteno doko nyoo nengekaita angapu lakyetala muni mende palyapomona nyepe. Muni doko nyepala losuu anda andake dokonya nalimba lapotanya takisa pyao dupa maipina,” Jisasame dopa lea.

- MATYU
- <
- 17
- >

*17:1: Mt 26:37; Mk 5:37; 13:3; 2 Pi 1:17-18

*17:2: Mt 28:3

*17:5: Eke 19:16; Ais 42:1; Mt 3:17; 12:18; 28:3; Mk 1:11; Lu 3:22; Jo 12:28

*17:9: Mt 8:4; 16:20; Mk 3:12; 5:43; 7:36

*17:10: Mal 4:5; Mt 11:14; 16:14; Lu 1:17

*17:12: Mt 14:10; 16:21; 17:22-23; 20:17-18; 26:2; Lu 17:25

*17:13: Mt 11:14; Lu 1:17

*17:17: Dit 32:5,20; Jo 14:9; Ap 2:40

*17:19: Mt 10:1

*17:20: Mt 21:21; Mk 9:23; 11:22-23; Lu 17:6; 1 Ko 13:2

*17:21: Mk 9:29

*17:22: Mt 16:21; 17:12; 20:17-19; 26:2

*17:23: Ap 10:40

*17:24: Eke 30:13-15; 38:26

*17:25: Mt 22:17-21; Lo 13:7

*17:27: Mt 5:29; 18:6-9; Jo 6:61; 1 Ko 8:13

© 1988 BSPNG