- MATYU
- <
- 15
- >

15
Yumbangeme mana seteamino dupa
(Mk 7:1-13)
1-2 Gii* Lu 11:38; Lo 14:14; Ga 1:14; Kl 2:8 dokopa akali Patasipi mana setapae masingi akalipi mendapuame Jetusaleme katao Jisasa kateasa ipupala dapa lao pisiami: “Embanya disaipele dupame mana wambatae naimanya yumbangeme seteamino dupa aipuma yalengemape? Dupame nee nalanya dokopa kingi kaimbu* kingi kaimbu Juta dupame kingi kaimbu pilyami doko kaimala pipae dupa walya pyao nepelyamanona lao masoo pingima-pyaa.pingili pyoo napingima lamo!” leami.
3 Dopa leaminopa Jisasame dupanya pii yanu pyakamaiyoo, “Doko aipuma nyakamame nyakama tangenya mana wambatae dupa watao minatala, Gotenya mana setapae dake yalengemape? 4 Wamba* Eke 20:12; 21:17; Lep 20:9; Dit 5:16 Goteme lao pituu, ‘Embanya endangi takangepa dolapo andanda semaiyoo katape!’ dee, ‘Endakali mendeme baanya endangi tamopi takange tamopi mende kandao pii koo latamo doko, baa kumina lao pyao kumasepengena,’ lea. 5-6 Dopaka* Pot 20:25 doko, endakali mendeme baanya endangi takangepi mende kandao, ‘Wamba nambame emba nisoo oapi dioliaka doko indupa nambame Gote maitapuna,’ latamopa nyakamame baanya endangi takangepi andanda semaiyoo nakatapenge jilyamona lengema. Dopa pyoo nyakamanya mana wambatae dupa watao minalanya Gotenya pii doko mee injisingima. 7 Wamba* Mt 6:2; 23:13-14 potopesa Aisayame nyakama minakasingima akali nyakama makande pyokondape pyoo dapa lea-pyaa:
8 ‘Endakali* Ais 29:13 tata dakeme kambumi namba lalyingimaka doko,
nyakamanya moname namba-pipa kopala naengema.
9 Dupame endakalinya mana setapae dupanya mana lao pituu,
“Dake Gotenya mana setapaena,” lengema.
Dopa latala dupame namba mee ambe tama pingimana,’ lea-pyaana,” lea.
Endakali koyasingi mana doko
(Mk 7:14-23)
10 Jisasame endakali kambu piamino dupa epena latala lamaiyoo, “Nyakamame sepala masokondape pyepape! 11 Nengekaita* Mt 12:34; Ap 10:14-15; Ep 4:29; 1 Ti 4:3-4; Ta 1:15 penge dokome endakali koyasala naenge. Dopaka doko, nengekaitanya epenge dokome endakali koyasingina,” lea. 12 Gii dokopa disaipele dupame ipupala baa lamaiyoo, “Patasi dupame embanya pii doko sepala imbu kaelyamino doko embame kandelepe?” leami. 13 Baame* Ais 60:21; Jo 15:2 dokaitanya pii yanu pyao, “Nambanya Takange kaitinya katenge dokome waingi pokala nayamo dupa pitaka pingi-pipa yukuota. 14 Dopana* Mt 23:16,19,24; Lu 6:39; Jo 9:40; Ap 5:39 nyakamame dupa katena kayalapape. Lenge monda dupame lenge monda yango dupa kaitini laitaka pingima. Akali lenge monda mendeme lenge monda yango mende kaitini laitaka pipyali kandao doko, dolapo lapota yuli mendenya mangambilina,” Jisasame lea.
15 Dopa leamopa Pitame baa lamaiyoo, “Embame kongali leleno dokonya tenge doko naima langi,” lea. 16 Dopa* Mk 4:13 leamopa Jisasame lao pituu, “Nyakamame apata masala naengemakape? 17 Kini, nengekaita penge dupa pitaka inginya pupilyamopa, tao nepenge doko nyakamame masala naelyamipi? 18 Dopaka* Mt 12:34; Ta 1:15; Je 3:6 doko, monanya palenge dupa nengekaitanya epenge dupame endakali koyasingi. 19-20 Monanya* Jen 3:6; Lo 14:14; 1 Ko 5:9-10; Ga 5:19-21 paliuu pyakalyingi dupa datupa: masingi koopi, endakali pyao kumasingipi, kepo kolengepi, endakalipi nyele-nyele paengepi, pake nengepi, sambo pii lengepi, lamba lengepi dopale dupame endakali koyasingi. Dopaka doko, endakali mendeme kingi kaimbu napinya mee nee nyoo nelyamo dokome baa koyasala naengena,” Jisasame lea.
Enda mendeme masoo miniamo doko
(Mk 7:24-30)
21 Jisasame* Mt 9:27 yuu doko yakinatala yuu taono Tayapa Saitonepanya yuu siamo dupanya pea. 22 Peamopa Kenane enda mende yuu dokaita petenge doko ipupala puu lao lao pituu, “Akali Andake, emba Dapiti Yumbange, embame namba kondo kayape! Enjele koo mendeme nambanya wanenge doko etete koyasilyamona,” lea. 23 Dopa* Lu 11:8 leamopa Jisasame pii mende yanu pyao baa lamaiya naya. Dokopa baanya disaipele dupame ipupala baa lamaiyoo, “Enda dakeme wii lata-lata pyoo naima watao epelyamona, embame baa pena laa!” leami. 24 Dopa* Mt 10:6,23; Lo 15:8 leaminopa Jisasame dupanya pii yanu pyao, “Goteme namba Isataele tata dupanya mendapua mena sipisipi alu petae joo kalyamino dupanya iki puu leana,” lea. 25 Dopa* Mt 8:2; 18:26; 20:20; Jo 9:38 leamoaka doko, enda dokome ipao baa kateamo dosa luma lakapala lao pituu, “Akali Andake, embame namba nisa!” lea. 26 Dokopa Jisasame baanya pii doko yanu pyao, “Naimame wanenya nee dupa nyepala pyale lao yana dupa maitamanopa auu napitana,” lea. 27 Dokopa enda dokome lao pituu, “Akali Andake, embame kiningi leenoaka doko, yana dupame endakali yana tange dupanya nee katai pyapae isa kopo lelyamo dupa nyoo nengemana,” lea. 28 Dopa* Mt 8:10,13; 9:22,28; Mk 10:52; Lu 7:50; 17:19 leamopa Jisasame enda doko lamaiyoo, “Enda, embame kyoto joo masoo minao petenge lamona, embame pyakapyali lao masilinoli pyekenana,” lea. Dopa leamo gii dokopaka baanya wanenge doko mee jia-pyaa.
Jisasame endakali yaina pyapae longo mee injisiamo doko
29 Jisasame* Mk 7:31-37 yuu doko yakinatala endaki Galili pete tengesa dosale epea. Ipupala manda mendenya lalyoo pupala petea. 30 Peteamo dokonya endakali kambu longo dupa ipao pituu, endakali moko koopi, lenge mondapi, kuli uanga petaepi, mumaapi dee waka yainame pyapae longo mendapuapi apata laminao ipupala, baanya moko kateamo dosa setami. Seteaminopa baame dupa mee injisia. 31 Dopa piamo doko endakali kambu piamino dupame kandeaminopa, mumaa dupame pii lao, kuli uanga petae dupa tolao, moko koo dupa kaita payao, lenge monda dupa lenge tao piaminosa, dupame mona andapala Isataelemanya Gote doko lao lalyiami.
Jisasame akali taosene kitomende nee maiyamo doko
(Mk 8:1-10)
32 Dokopa* Mt 9:36* Mt 14:13-21 Jisasame baanya disaipele dupa epena latala lamaiyoo, “Endakali dakaita yuu gii tepoma namba-pipa katapumano doko, indupa dupa nee natami nasilyamo dokonya dupa kondome kumilyo. Nambame dakaita mee pena latopa aopyoo latala kaitinisa lopome lawambe latala lombapae setamina, mee pena nalatowana,” lea. 33 Dokopa disaipele dupame baa lamaiyoo, “Endakali napalenge yuu dakenya naimame endakali kambu dakeme tiaka nao nena lao maiyanya betesa longo dupa anjatae nyakamaimape?” leami. 34 Dopa leaminopa baame dokaita pisoo, “Nyakamanya betesa akipate silyape?” lea. Dopa leamopa dokaitame baa lamaiyoo, “Betesa kalange-pipa wapaka yakane mendalapopi silyamona,” leami. 35 Dokopa Jisasame endakali dupa isa petena lea. 36 Dopa latala baame betesa kalange dutupapi wapaka dupapi nyepala, Gote lao yaka pilino latala konjia. Konjepala baanya disaipele dupa maiyamopa, dupame endakali dupa mokosoo maiyami. 37 Maiyaminopa dokaita pitakame nao tiaka kayateaminopa, kakana siamo dupa disaipele dupame baseketa mandi kalangenya mandyuu tumbasiami. 38 Endakali* Mt 16:10 nee neamino dupa pitaka enda wanepi dupa itaki napyao akali iki taosene kitomendeme neami. 39 Napeaminopa Jisasame endakali dupa pena latala, baa sipi mendenya pituu yuu taono Makatana-tena pea.

- MATYU
- <
- 15
- >

*15:1-2: Lu 11:38; Lo 14:14; Ga 1:14; Kl 2:8

*15:1-2: kingi kaimbu Juta dupame kingi kaimbu pilyami doko kaimala pipae dupa walya pyao nepelyamanona lao masoo pingima-pyaa.

*15:4: Eke 20:12; 21:17; Lep 20:9; Dit 5:16

*15:5-6: Pot 20:25

*15:7: Mt 6:2; 23:13-14

*15:8: Ais 29:13

*15:11: Mt 12:34; Ap 10:14-15; Ep 4:29; 1 Ti 4:3-4; Ta 1:15

*15:13: Ais 60:21; Jo 15:2

*15:14: Mt 23:16,19,24; Lu 6:39; Jo 9:40; Ap 5:39

*15:16: Mk 4:13

*15:18: Mt 12:34; Ta 1:15; Je 3:6

*15:19-20: Jen 3:6; Lo 14:14; 1 Ko 5:9-10; Ga 5:19-21

*15:21: Mt 9:27

*15:23: Lu 11:8

*15:24: Mt 10:6,23; Lo 15:8

*15:25: Mt 8:2; 18:26; 20:20; Jo 9:38

*15:28: Mt 8:10,13; 9:22,28; Mk 10:52; Lu 7:50; 17:19

*15:29: Mk 7:31-37

*15:32: Mt 9:36

*15:32: Mt 14:13-21

*15:38: Mt 16:10

© 1988 BSPNG