- MATYU
- <
- 22
- >

22
Enda kelyao nee andake yaweana lao kongali pii doko
(Lu 14:16-24)
1-2 Jisasame* Pot 9:1-6* Pa 19:9Z dee kongali pii mendapua dokaita lamaiyoo lao pituu, “Kaitinya Katenge dokome isingi doko kiŋi mendenya ikiningi doko enda keleamopa baame nee andake mende yawakamaiyamo dopale. 3 Kiŋi* Mt 21:34 dokome endakali wamba epena lateamo dupa nee andake dokonya nala epena lao baanya kendemane mendapuame lanyala pena lea-pyaa. Dopaka doko, dokaitame nala ipumana lao masala nayami-pyaa. 4 Dopa* Mt 21:36 piaminosa baame kendemane mendatupa pena lao pituu, ‘Nambame endakali wamba epena lateo dutupa kandao dapa lamaiyepape: “Baame baanya nee andake doko depa latelyamo. Baanya mena pulumakao maipa dupapi dee pulumakao andapae dupapi pyapalamo. Dupa pitaka depa latae sepelyamona, nyakama dokonya nala ipupa,” lao lamaiyepape!’ lea-pyaa. 5 Dokopa dokaitame lamaiyaminoaka doko, tuu petala nyakamanya masiamili piami-pyaa. Dupanya mende baanya eenya pea-pyaa. Mende baanya pisinisa dupanya pea-pyaa. 6 Dee* Mt 21:35 yangimi kiŋi dokonya kendemane dupa minatala mana koo minao pyao kumasiami-pyaa. 7 Dopa piamino doko soo kiŋi dokome imbu kayapala baanya yanda singi amii dupa pena lateamopa, dupame pupala kendemane pyao kumasiamino endakali dutupa pyao kumasetala dutupanya yuu taono doko pyao yangeami-pyaa.
8 “Dokopa kiŋi dokome baanya kendemane dupa lamaiyoo, ‘Nambanya nee andake doko depa latae sepelyamoaka doko, nala epena leo endakali dupa kooma lamo. 9 Dopana* Mt 8:11; Pa 19:7 nyakamame kaitini kembo dupanya pupala endakali kutao kandatamino dupa pitaka nee andake dakenya nala epena lamaiyepape!’ lea-pyaa. 10 Dopa* Mt 13:38,47 lateamopa kendemane dokaitame kaitini dupanya pupala, endakali koopi epepi kandeamili pyoo laminao ipao kambu pyateaminopa, enda kelyao nee napenge anda doko etete tumbiami-pyaa.
11 “Peteamino dokonya kiŋi dokome endakali dokaita kanjanya kolandatala kandeamopa, akali mende yonge pee enda kelenge giinya pingi doko napyoo mee peteamo kandea-pyaa. 12 Kandatala* Mt 20:13; 26:50; Pa 19:8 baame baa lamaiyoo, ‘Kaimia, embanya yonge pee enda kelenge giinya pingi doko napyene lamo doko aipa petala emba dakenya kolandalepe?’ lao pisia-pyaa. Dopa lao pisiamopa akali dokome pii mende lapenge nanjia-pyaa. 13 Dopa* Mt 8:12; 13:42,50; 24:51; 25:30; Lu 13:28 piamopa kiŋi dokome kendemane dupa lamaiyoo, ‘Nyakamame baanya kingi mokopi dupa yaki petala yuu etete iminjetae dokonya baa soo pyale laapa! Dokonya katao baa ee lao yamataka lao nenge gilyoo katatana,’ kiŋi dokome dopa lea-pyaa. 14 Epena latae endakali longo katengemaka doko, yapao nyepae kuki iki katengemana,” Jisasame lea.
Muni takisa dupa pyakamaipengepe kayapengepe lao Jisasa pisiamino doko
(Mk 12:13-17; Lu 20:20-26)
15 Dokopa* Jet 18:18; Mk 3:6; 8:15; Lu 11:54 akali Patasi dupame pupala kambu pyao pituu Jisasame pii mende latamo dokonya-kaita baa-kisa tenge setamana lao masetala pii wasiami-pyaa. 16 Dopa* Lo 13:1-7 petala nyakamanya disaipele mendapuapi dee Kiŋi Etote tata mendapuapi dupa Jisasa kateasa pena leaminopa dupame pupala baa kandao lao pituu, “Mana Lenge Akali, emba pii kiningi lenge akalina, embame kiningi pii lao Goteme endakali dupame pipimili lao masingili pyoo mana lamailino lao masilyamano. Embame endakali dupa paka nakayapala itange kandao mokosala nanenge. 17 Dopana, naimanya mana setapae dupanya aipa lapae silyape? Kapomane Isingi Mupa dokonya takisa dupa naimame pyakamaipengepe, pande kayapenge? Embame aipa lao masilipi? Naima langi,” leami.
18 Dopaka doko, Jisasame dupanya mana koo doko kandatala lao pituu, “Nyakama endakali minakasingi akali! Aipuma nyakamame namba minao makande pilyamipi? 19-20 Nyakamame takisa pyapenge muni ongonya mende namba laitaka pyepa!” lea. Dokopa dokaitame muni mende maitiaminopa baame dokaita pisoo, “Muni dakenya endakali lengelyaapi wasetae kalyamopi kenge pyatae kalyamopi doko apinyape?” lea. 21 Dopa leamopa dokaitame lao pituu, “Doko Kapomane Isingi Mupa dokonya kalyamona,” leami. Dopa leaminopa baame dokaita lamaiyoo, “Dopa tamo doko, opale Kapomane Isingi Mupa dokonya dupa tange maiyakamaiyepape. Dee opale Gotenya dupa Gote tangeaka maiyakamaiyepape,” lea. 22 Dokaitame pii dutupa sepala mona andao baa yakinatala peami.
Endakali kumapae dupa dee sakatatamipi lao Jisasa pisiamino doko
(Mk 12:18-27; Lu 20:27-40)
23-24 Koto* Ap 4:1-2; 23:8* Jen 38:8; Dit 25:5 gii dokopaka akali Satyusi mendapua Jisasa kateasa epeami. Dupame endakali kumapala dee sakatala naengena lengema. Akali dupame ipupala Jisasa pisoo, “Mana Lenge Akali, wamba Moseseme dapa lea-pyaa: ‘Akali mende wane manja nayao mee kumatamo kandao doko, baanya kaiminingi mendeme enda walyakae doko pisetala wane manditamo dupa kaiminingi kumapae dokonya manjakamaitana,’ lapae silyamo. 25 Gii mendepa akali mendenya ikiningi kalange naima-pipa kateamano dokonya mupa dokome enda nyepala wane manja nayao baa mee kumia. Kumateamopa kaiminingi lapo dokome enda walyakae doko baa pisia. 26-27 Dokome dopaka piamopa kaiminingi tepo dokome enda dokoaka pisia. Dopaka pyoo kaiminingi kalange dutupa pitakame enda dokoaka nyepala pitaka kumateaminopa maitakao enda doko kumia. 28 Dopana, endakali kumapae dupa dee sakatatamino gii dokopa enda mendai dokoaka kaiminingi kalange dutupa pitakame wamba nyiamino doko apinya joo pitita laape?” leami.
29 Dokopa Jisasame dokaitanya pii yanu pyakamaiyoo, “Nyakamame Gotenya pii pepa pyapae singi doko masala nayao baanya pupu lapae doko masala nayawaka pingima. Tenge dokonya nyakamame etete kopeta lelyamino. 30 Endakali kumapae dupa dee sakatatamino gii dokopa endakalipa nyala nayao kaitinya enjele dupa katengemali pyoo katatami. 31-32 Endakali* Eke 3:6; Mt 8:11 kumapae dupa dee sakatatamina lao Goteme nyakamanya pii pepa pyao setekeamo doko itaki napiamipi? Baame dapa lea-pyaa: ‘Namba Apotakamepi, Aisakepi, Jekopepi, dutupanya Gote dokona,’ lapae silyamo. Baa endakali lete katenge dupanya Gotena, kumapae dupanya daana,” Jisasame lea. 33 Dopa* Mt 7:28; Ap 13:12 leamopa endakali kambu piamino dupame baanya mana leamo dutupa sepala walu leami.
Mana setapae dupanya mupa doko
(Mk 12:28-31; Lu 10:25-28)
34 Jisasame* Lu 10:25-28 pii dutupa leamo dokome Satyusi dupanya nengekaita lyokapya lapae doko Patasi dupame sepala, baa kateasa ipao kapeami. 35-36 Kapatala* Lu 7:30; 11:45; 14:3* Jo 13:34-35; 1 Jo 4:21 dokaitanya mana setapae masingi akali mendeme Jisasa minao makande pyaanya pisoo pituu, “Mana Lenge Akali, mana setapae dupanya anduku mupa joo silyape?” lea. 37 Dopa* Dit 6:5; 1 Jo 2:7 leamopa Jisasame baa lamaiyoo, “ ‘Embame embanya Kamongo Gote auu kayao katao, embanya monapi, imambupi, masingipi dutupa pitaka baa iki maitae katape.’ 38 Mana setapae doko etete andake mupa. 39 Dee* Lep 19:18; Mt 19:19; Lo 13:9; Ga 5:14; Je 2:8 mendai dopaleaka lapo doko dake: ‘Embame emba tange auu kaengeli pyoo embanya endakali yango doko auu kayao katape.’ 40 Mana* Mt 7:12 setapae lapoma dolapome Moseseme pii pepa piamo dupa pitakapi potopesame pii pepa piamino dupapi dupa tumunya minalyoo silyamona,” Jisasame lea.
Kataisa doko apipi lao pisiamo doko
(Mk 12:35-37; Lu 20:41-44)
41-42 Patasi* Jo 7:42 dupa kapatae kateaminopa Jisasame dokaita pisoo, “Nyakamame Kataisa doko kandao apina lao masilyamipi? Baa apinya yumbangepe?” lea. Dokopa dupame baanya pii yanu pyakamaiyoo, “Baa Dapitinya yumbangena,” leami. 43 Dopa leaminopa baame dupa lamaiyoo, “Dopa tamo kandao doko, Dapitimi aki mende masetala baanya yumbange doko kandao ‘Kamongona’ lea-pyaape? Doko, Oli Sipitisa dokome Dapitinya mona sakatasiamopa baame dapa lea-pyaana lapae silyamo:
44 ‘Kamongo* Wee 110:1; Mt 26:64; Ip 1:13; 10:13 Gote dokome nambanya Kamongo doko lamaiyoo,
“Emba nambanya kingi tolae-kaita katape.
Katatenopa nambame embanya yandapipili dupa embanya moko pundipundi ongonya katena latona,” lea-pyaana,’ lea.
45 Dopana wamba Dapitimi Kataisa doko kandao ‘Kamongona’ latamo kandao doko, aipa petala baa Dapiti yumbange jilyape?” lea. 46 Dopa* Mk 12:34; Lu 20:40 lateamopa akali mendaipi mendeme Jisasanya pii doko kapa pao yanu pyapenge etete nanjia. Koto gii dokonya pituu tee pyao akali mendeme pii mende dee baa pisalanya paka kayami.

- MATYU
- <
- 22
- >

*22:1-2: Pot 9:1-6

*22:1-2: Pa 19:9Z

*22:3: Mt 21:34

*22:4: Mt 21:36

*22:6: Mt 21:35

*22:9: Mt 8:11; Pa 19:7

*22:10: Mt 13:38,47

*22:12: Mt 20:13; 26:50; Pa 19:8

*22:13: Mt 8:12; 13:42,50; 24:51; 25:30; Lu 13:28

*22:15: Jet 18:18; Mk 3:6; 8:15; Lu 11:54

*22:16: Lo 13:1-7

*22:23-24: Ap 4:1-2; 23:8

*22:23-24: Jen 38:8; Dit 25:5

*22:31-32: Eke 3:6; Mt 8:11

*22:33: Mt 7:28; Ap 13:12

*22:34: Lu 10:25-28

*22:35-36: Lu 7:30; 11:45; 14:3

*22:35-36: Jo 13:34-35; 1 Jo 4:21

*22:37: Dit 6:5; 1 Jo 2:7

*22:39: Lep 19:18; Mt 19:19; Lo 13:9; Ga 5:14; Je 2:8

*22:40: Mt 7:12

*22:41-42: Jo 7:42

*22:44: Wee 110:1; Mt 26:64; Ip 1:13; 10:13

*22:46: Mk 12:34; Lu 20:40

© 1988 BSPNG