- MAKE
- <
- 11
- >

11
Kiŋi dupame pengemali pyoo Jisasa Jetusaleme peamo doko
(Mt 21:1-11; Lu 19:28-40; Jo 12:12-19)
1 Dupa Jetusaleme tengesale pao pituu, Olipimanda yuu dokonya taono Betepasipa Betanipa singi dolaponya peami-pyaa. Dopa petala Jisasame baanya disaipele dupanya lapoma wambao pena lea-pyaa. 2 Pena latala baame dolapo lamaiyoo, “Yuu taono yakane nyilyambonya enomba-kaita omo silyamo ongonya pupala mena dongi yakane wamba endakali mende napetea mende anjetae katatamopa pupae kanjambinona, doko liangao minao ipupape. 3 Endakali mendeme nyilyambo langyoo, ‘Aipuma dopa pilyambipi?’ lea kandeno doko, ‘Kamongo dokome kalai mende dongi dakeme pipenge jilyamona, petala dee yapa pealapomona,’ laapape,” lea-pyaa.
4 Dolapome* Mk 14:16 pupala dongi yakane doko kaitini lemba dokonya anda kambu mendenya anjetae kateamo kandatala liangeambi-pyaa. 5 Dosa akali kateami mendapuame dolapo pisoo, “Mena dongi yakane doko aipa pyaanya liangekelyambipi?” leami-pyaa. 6 Dolapome Jisasame leamoli pyoo dokaita lamaiyambi-pyaa. Dokopa dokaitame yakana latala nyoo pena kayami-pyaa. 7 Akali dolapome mena dongi doko Jisasa kateamo dokonya minao ipupala nyalambonya yonge pee ketae pingi dupa dongi maita dokonya lyokanya setapeambinopa Jisasa baa dokonya ketae petea-pyaa. 8 Endakali longo dupame nyakamanya yonge pee ketae pingi dupa kaitini dokonya kuiyoo seteami-pyaa. Yangi dupame itai dupanya yoko dupa yandao kaitini dokonya kuiyoo seteami-pyaa. 9 Dee* Wee 118:25-26; Mt 21:15; 23:39 endakali dupa wambata maita pyata pyoo pao pituu puu lao dapa lao wee leami-pyaa.
“Embame pyoo nyoo katape!
Akali epelyamo dake auu pisetaena,
Kamongo Goteme epena lapumopa epelyamo!
10 Wamba* 2 Sam 7:16 Dapitimi naimanya yumbange dupa isoo kateamoli pyoo,
indupa Kataisame naima isoo kalyanya epelyamo doko Goteme auu pisetae!
Etete Ketae Kaitinya Katenge,
embame pyoo nyoo katapena,” leami-pyaa.
11 Dopa* Mt 21:17; Lu 21:37 leaminopa Jisasame pao Jetusaleme ongonya pyakamatala losuu anda andake kame dokonya kolandatala dokonya siamo dupa pitaka kandayoko lao kateamopa niki lenge landa pyalanya pia-pyaa. Dokopa baanya akali kingi ita mende-kisa dee lapoma dutupa-pipa Betani yuu dokonya peami-pyaa.
Jisasame piki ita mende kandao leamo doko
(Mt 21:18-19)
12 Taita* Lu 13:6-9 dopa pyoo Betani yuu ongonya katao epeaminopa Jisasa baa lopo kaya-pyaa. 13 Dopa petala piki ita mende yoko pyoo tependale kateamo kandatala dii lilyape lao kanja pea-pyaa. Pao kandeamopa dii nalyoo yoko iki pyoo katea-pyaa. Doko, gii dokopa piki dii nalyingi. 14 Jisasame* Mk 11:20 piki ita doko lamaiyoo, “Tenda tendapi endakali mendaipi mendeme embanya dii doko dee nala nayapengena,” lea-pyaa. Dopa leamo doko baanya disaipele dupame siami-pyaa.
Jisasa losuu anda andake dokonya peamo doko
(Mt 21:12-17; Lu 19:45-48; Jo 2:13-22)
15 Dokaita Jetusaleme pupala Jisasa baa losuu anda andake kame dokonya pea-pyaa. Dopa petala baame topo setao peteamino endakali dupapi sambao kateamino endakali dupapi dupa watao pyapala, muni aloo pingi akali dupanya tepolo tokopi yaka maeleome topo nyingi akali dupanya petenge tokopi dupa lokalyinya nepea-pyaa. 16 Baame losuu anda andake kame dokonya endakali mendeme pinju akipi soo napena lao daa lea-pyaa. 17 Dopa* Ais 56:7; Jet 7:11 latala baame dokaita mana lamaiyoo, “Pii pepa pyapae singi dokonya, ‘Nambanya anda doko endakali tata dupa pitakanya loma singi anda latamina,’ lapae nasilyape? Dopaka doko, nyakamame anda dake pake nao makongao paenge endakali dupa yalo pingi kananda injisetelyaminona,” lea-pyaa. 18 Dopa* Mk 14:1 leamo doko pitisa mupapi mana setapae masingi akali dupapimi sepala, “Jisasa aipa pyoo pyao kumasemape,” leami-pyaa. Endakali kambu kateamino dupa pitakame baame mana leamo doko sepala mona andeaminosa baa paka kayami-pyaa. 19 Yuu* Lu 21:37 alemanjiamopa Jisasapi baanya disaipele dupapimi yuu taono doko yakinatala peami-pyaa.
Piki ita sapuiamo dokonya tenge doko
(Mt 21:20-22)
20 Taita* Mk 11:14 dopa pyoo yongama wamba kaita dokonya pao pituu kandeaminopa piki ita doko tengenya pituu sapuoo pao mangenya tuu latae katea-pyaa. 21 Pitame doko kandao masetala Jisasa lamaiyoo, “Mana Lenge Akali, kuaka embame piki ita doko-kisa pii kenda pipae lanya setapino doko sapupya lamo kanda,” lea-pyaa. 22 Dopa leamopa baame dokaita lamaiyoo, “Nyakamame Gote lao masoo minalapape. 23 Nambame* Mt 17:20-21; Lu 17:6; 1 Ko 13:2 nyakama kiningi langilyona, endakali mendeme yuu manda dake kandao, sakatatala solowata pete andake ongonya mangala pena latala, mona lapo palyala naenya, kini dopa pyaapomona lao masoo minao katatamo kandao doko, kini angi jakamaita. 24 Tenge* Mt 7:7-11; Jo 11:22; 14:13-14; 16:23 dokonya minao nambame nyakama langilyona, nyakamame opale nyemana lao loma soo tee latamino dupa pitaka nyetamana lao masoo minao kalyepape. Dopa pitaminopa kini angi jakata. 25 Nyakamame* Mt 5:23-24; 18:35* Mt 6:14-15 toya katao loma soo pituu, nyakamanya Takange kaitinya katenge dokome nyakamanya koo dupa kunanya nepekena lao endakali mendeme nyakama-kisa koo pitamo dokonya yanu dupa kayalapape. 26 [Nyakamame endakali mendenya koo pingi yanu dupa kayala nayatamino kandao doko, nyakamanya Takange kaitinya katenge dokome nyakamanya koo dupa kunanya nepakala nayatakana,”] Jisasame lea-pyaa.
Kalai datupa apimi emba diape lao pisiamino doko
(Mt 21:23-27; Lu 20:1-8)
27-28 Dokaita* Jo 2:18 Jetusaleme dokonya deaka ipupala Jisasa baa losuu anda andake kame dokonya paya-pyaa. Dopa piamopa pitisa mupapi, mana setapae masingi akalipi, isingi akalipi dupame baa kateasa ipupala lao pituu, “Embame apinya pii minao kalai datupa pilipi? Apimi kalai datupa emba-kisa seteape?” leami-pyaa. 29 Dokopa Jisasame dokaita lamaiyoo, “Nambame nyakama pii mende pisilyoakana, nyakamame yanu pyakatamino kandao doko, nambame kalai datupa dokonya pii minao pilyona lao nyakama langitoaka. 30 Joneme kaimbu pyakamaiyamo doko apimi pina leape? Goteme pina leape, pande endakalimi pina leamipi? Namba yanu pyao langyepana,” lea-pyaa. 31 Dopa leamopa dokaitame pii doko sepala nyakamalapo lao pituu, “Naimame, ‘Goteme pina leana,’ latamano kandao doko, ‘Aipuma nyakamame Jonenya pii doko masoo minala nayamipi?’ lata. 32 Dopaka doko, ‘Endakalimi pina leamina,’ lamape?” leami-pyaa. Doko, endakali dupa pitakame Jone doko potopesa kiningina lao masoo kateaminosa dokaitame endakali kambu dupa paka kayami-pyaa. 33 Dopa petala dupame Jisasanya pii yanu pyakamaiyoo, “Naimame masala naelyamanona,” leami-pyaa. Dokopa Jisasame dokaita lamaiyoo, “Doko tamo doko, nambame kalai pilyo datupa dokonya pii minao pilyo lao nyakama langya nayatoakana,” lea-pyaa.

- MAKE
- <
- 11
- >

*11:4: Mk 14:16

*11:9: Wee 118:25-26; Mt 21:15; 23:39

*11:10: 2 Sam 7:16

*11:11: Mt 21:17; Lu 21:37

*11:12: Lu 13:6-9

*11:14: Mk 11:20

*11:17: Ais 56:7; Jet 7:11

*11:18: Mk 14:1

*11:19: Lu 21:37

*11:20: Mk 11:14

*11:23: Mt 17:20-21; Lu 17:6; 1 Ko 13:2

*11:24: Mt 7:7-11; Jo 11:22; 14:13-14; 16:23

*11:25: Mt 5:23-24; 18:35

*11:25: Mt 6:14-15

*11:27-28: Jo 2:18

© 1988 BSPNG