- MATYU
- <
- 25
- >

25
Enda mapukae kingi ita mende makande pyoo kongali pii doko
1 “Endakalinya* Lu 12:35-38; Pa 19:7 Ikiningi doko dee ipatamopa Kaitinya Katenge dokome isetamo doko, enda mapuakae kingi ita mende peteamino dupame akali enda kelyapala ipatamo doko kandanyemana latala, nyakamanya lama dupa kaiyoo minao peamino dopale jeta. 2 Enda* Mt 7:24-27 dupanya yuungi masala naenge. Dee yuungi masepae. 3 Enda masala naenge dutupame nyakamanya lama minao pao pituu olipi ipange kamuoo namandeami-pyaa. 4 Dopaka doko, enda masepae dutupame nyakamanya lama dupa minao penge dupanya olipi ipange kamuoo mandyuu peami-pyaa. 5 Pupala akali doko enda kelyapala yapa naepeamosa, enda dokaita pitaka lemongati kayapala paleami-pyaa.
6 “Dokopa kuka andatombe dokonya wii mende epeamo dokome, ‘Akali enda kelyalamo doko olo epelyamona, nyakamame kandanyalapale pupa!’ lea-pyaa. 7 Dopa leamopa enda mapuakae dutupa pitaka sakatatala nyakamanya lama dupa depa leami-pyaa. 8 Dokopa enda masala naenge dutupame enda masepae dutupa lamaiyoo, ‘Naimanya lama datupa konjalanya pilyamona nyakamanya olipi ipange dupanya mendatupa naima dyepa,’ leami-pyaa. 9 Dopa leaminoaka doko, enda masepae dutupame dolotupanya pii yanu pyakamaiyoo lao pituu, ‘Olipi ipange atupame naimapi nyakamapi pitaka kapa napyapome lamona, sisoa andaka pupala nyakamanya waka sambatamino doko kapana,’ leami-pyaa. 10 Dopa* Pa 19:9 leaminopa dokaitame sisoa andaka sambala pateaminopa enda keleamo akali doko epea-pyaa. Epeamopa enda depa latae peteamino dutupa baa-pipa enda watapae dokonya nee nalanya andaka kolandateaminopa kaitini pai lea-pyaa.
11 “Maitakao* Mt 7:21-23; Lu 13:25-27 enda mapuakae mendatupa dutupame ipupala lao pituu, ‘Akali Andake! Akali Andake! Naima ipumana kaitini lumba!’ leami-pyaa. 12 Dopa leaminoaka doko, baame dokaitanya pii yanu pyao, ‘Nambame nayakama etete masala naelyona,’ lea-pyaa. 13 Dopa* Mt 24:42; Mk 13:33-35; Lu 12:40 lea-pyaana, nyakamame yuu giipi kilokopi andukunya ipatape lao masala naelyaminona, lenge tao kalyepape,” Jisasame lea.
Kalai akali tempoma-pipa makande pyoo kongali pii doko
(Lu 19:11-27)
14 “Kaitinya* Mk 13:34 Katenge dokome isetamo doko, akali mende baa yuu tependa mendakaita katama paanya pituu baame baanya kendemane dupa epena latala baanya oapi dupa pitaka isekena lao maiyamo dopale jeta. 15 Baame* Lo 12:6 baanya kendemane dupa kandakondape petala, dupanya kalai pipenge jiamoli pyoo dupa mendai mendai lao muni mokosoo maiya-pyaa. Mende muni kina taosene yuungi maitala, mende taosene lapoma maitala, dee mende taosene mendai maiya-pyaa. Dopa petala baa paanya piamo dokonya pea-pyaa. 16 Pateamo dokopa muni taosene yuungi nyiamo akali dokome pupae lao pao muni dutupame pisinisa kalai petala dee taosene yuungiaka konda pyoo nyia-pyaa. 17 Mendai dopaka pyoo muni taosene lapoma nyiamo akali dokome pisinisa kalai petala taosene lapomaka konda pyoo nyia-pyaa. 18 Dopaka doko, muni taosene mendai nyiamo akali dokome pao yuli tombapala baanya kamongo dokonya muni dutupa yuli pia-pyaa.
19 “Yuu* Mt 18:23; 2 Ko 5:10 longo pateamopa, maitakao kendemane dokaitanya kamongo doko dee pilyoo ipupala, muni maiyamo dokonya dutupa-pipa pii lao wasalanya pia-pyaa. 20 Dopa piamopa muni taosene yuungi nyiamo akali dokome taosene yuungi dee konda pyoo minao ipupala lao pituu, ‘Akali Andake, embame namba muni taosene yuungi diino doko, nambame taosene yuungiaka potopesa nyiona, kanda,’ lea-pyaa. 21 Dopa* Mt 19:28; 24:45-47; Lu 16:10 leamopa baanya kamongo dokome baa lamaiyoo, ‘Kalai yaka pyekee lamo! Emba kendemane epe dokome auu pii lamo. Embame kalai kuki dutupa nambame leoli pyoo auu pyoo isii lamo dokonya nambame emba longo dupa isoo kata latoo. Embapa nambapa mona yaepao katambana ipu,’ lea-pyaa.
22 “Dokopa akali muni taosene lapoma nyiamo dokome apata ipupala lao pituu, ‘Akali Andake, embame namba muni taosene lapoma diino doko, nambame taosene lapomaka potopesa nyiona, kanda,’ lea-pyaa. 23 Dopa* Jo 15:11; 17:24 leamopa baanya kamongo dokome baa lamaiyoo, ‘Kalai yaka pyekee lamo! Emba kendemane epe dokome auu pii lamo. Embame kalai kuki dutupa nambame leoli pyoo auu pyoo isii lamo dokonya nambame emba longo dupa isoo kata latoo. Embapa nambapa mona yaepao katambana ipu,’ lea-pyaa.
24 “Dokopa muni taosene mendai nyiamo akali dokome apata ipupala lao pituu, ‘Akali Andake, emba akali tomba neleno nambame kandenge. Embame eenya waingi pokala naeleno dupanya yukuoo nao, dee waingi lyandala naeleno dupanya mandyuu nao pingi kandapi. 25 Dopa pingi dokonya nambame paka kayapala embanya muni dutupa pao yuli piona, embanya muni datupa ae silyamo, kanda,’ lea-pyaa.
26-27 “Dopa leamopa baanya kamongo dokome baa lamaiyoo, ‘Emba akali koo maka kayapae lamo! Nambame eenya waingi pokala naelyo dupanya yukuoo nao, waingi lyandala naelyo dupanya mandyuu nelyopi dupa embame kandenge lumu doko, nambanya muni dupa potopesa mandenge beŋe mendenya pyasekeeli kandao doko, namba dee pilyoo ipupala nambanya muni dutupa-pipa potopesa mendatupa apata nyipuli. 28 Dopana, nyakamame muni taosene mendai doko yukuoo nyepala taosene kingi ita mendai minilyamo akali doko maiyepa. 29 Doko* Mt 13:12; Mk 4:25; Lu 8:18 aipuma? Opale singi endakali dupa pitaka nambame mendatupa apata konda pyoo maitopa dupa-kisa longo seta. Dopaka doko, opale nasingi endakali doko-kisa setamo dolapo nyokonyoto. 30 Dopana,* Mt 8:12; 13:42,50; 22:13; Lu 13:28 nyakamame kendemane koo dake yuu etete iminjetae koo dokonya soo pyale laapa! Dokonya katao baa ee lao yamataka lao nenge gilyoo katatana,’ kamongo dokome dopa lea-pyaana,” Jisasame lea.
Endakalinya Ikiningi dokome endakali pitaka mokosetamo doko
31 “Tenda* Mt 16:27; 19:28; 2 Ko 5:10; Pa 20:11-13 Endakalinya Ikiningi doko baanya tii pipae dokonya tambetambe enjele dupa pitaka-pipa awapa ipupala, baa etete kamongao kiŋi petenge toko dokonya pitita. 32 Pititamo* Ese 34:17; Lo 14:10 dokonya endakali paliuu pelyamo dupa pitaka baanya enombasa nyoo limbatami. Dopa pitaminopa mena sipisipi setao katenge akali mendeme sipisipipi memepi wakale mokosingili pyoo baame endakali dupa mokoseta. 33 Mokosoo pituu baame mena sipisipi jepae dupa baanya kingi tolae-kaita katena latala meme jepae dupa kingi koya-kaita katena lata.
34 “Dokopa* Ais 58:6-8; Mt 5:3; Lu 12:32; Lo 8:17; Ep 1:4; Pa 13:8; 17:8 kiŋi dokome kingi tolae-kaita katatamino dupa lamaiyoo lao pituu, ‘Nyakama nambanya Takangeme auu piseteana ipupa! Yuupi kaitipi tee piamo dokopa baame isingi panda doko nyakamanyana lao depa lanya setekeamo dokona nyala ipupa. 35 Wamba* Jop 31:17; Ais 58:7; Ese 18:7; Ip 13:2-3; Je 1:27; 2:15-16 namba lopo kayopa nyakamame nee diami. Endaki nanu kayopa kamuoo diami. Opone joo epeopa lanyiami. 36 Yambale napyoo kateopa diami. Yaina siopa kanja epeami. Anjetae paleopa kanja epeamiakana,’ kiŋi dokome dopa lata. 37 Dopa latamopa endakali tolatae dupame yanu pyao: ‘Akali Andake, naimame andukupa emba lopo kayenopa kandatala nee diamape? Andukupa endaki nanu kayenopa kamuoo diamape? 38 Andukupa opone joo epeenopa kandatala lanyiamape? Andukupa yambale napyoo kateenopa diamape? 39 Andukupa naimame emba yaina siinopapi anjetae paleenopapi kandatala kanja epeamape?’ latami. 40 Dopa* Pot 19:17; Mt 10:42; 18:5; Mk 9:41; Lu 10:16; Ap 9:5; Ip 6:10; Je 2:14-17 lataminopa kiŋi dokome dokaita lamaiyoo dapa lata: ‘Nambame nyakama kiningi langilyona, nambanya kaiminingi datupanya koo mende nisiamino dokome, namba nisiamiakana,’ lata.
41 “Dopa* Mt 7:23; Mk 9:48; Lu 16:23; Pa 20:10 latala baame kingi koya-kaita katatamino dupa lamaiyoo lao pituu, ‘Nyakama watao pyataena namba yakinatala pupa! Goteme Satanepi Satanenya enjele koopi dupanya lao itate konjala naenge setakamaiyamo dokonya nyakama pupa! 42 Wamba* Jop 22:7 namba lopo kayopa nyakamame nee nandiami. Endaki nanu kayopa kamuoo nandiami. 43 Opone joo epeopa lanyala nayami. Yambale napyoo kateopa nandiami. Yaina siopapi anjetae paleopapi kanja naepeamina,’ lata. 44 Dopa latamopa dokaitame apata yanu pyao, ‘Akali Andake, andukupa naimame emba lopo kayenopapi, endaki nanu kayenopapi, opone joo epeenopapi, yambale napyoo kateenopapi, yaina siinopapi, anjetae paleenopapi kandatala nisala nayamape?’ latami. 45 Dopa* Mt 10:41 lataminopa kiŋi dokome dokaita lamaiyoo, ‘Nambame nyakama kiningi langilyona, nyakamame endakali datupanya koo mende nisala nayamino dokome, namba nisala nayamiakana,’ lata. 46 Dopa* Dan 12:2; Jo 5:29 latala Goteme endakali dokaita yanu nyetamopa tanda nao etete katatami. Dopaka doko, endakali tolatae dupa lete etete katatamina,” Jisasame dopa lea.

- MATYU
- <
- 25
- >

*25:1: Lu 12:35-38; Pa 19:7

*25:2: Mt 7:24-27

*25:10: Pa 19:9

*25:11: Mt 7:21-23; Lu 13:25-27

*25:13: Mt 24:42; Mk 13:33-35; Lu 12:40

*25:14: Mk 13:34

*25:15: Lo 12:6

*25:19: Mt 18:23; 2 Ko 5:10

*25:21: Mt 19:28; 24:45-47; Lu 16:10

*25:23: Jo 15:11; 17:24

*25:29: Mt 13:12; Mk 4:25; Lu 8:18

*25:30: Mt 8:12; 13:42,50; 22:13; Lu 13:28

*25:31: Mt 16:27; 19:28; 2 Ko 5:10; Pa 20:11-13

*25:32: Ese 34:17; Lo 14:10

*25:34: Ais 58:6-8; Mt 5:3; Lu 12:32; Lo 8:17; Ep 1:4; Pa 13:8; 17:8

*25:35: Jop 31:17; Ais 58:7; Ese 18:7; Ip 13:2-3; Je 1:27; 2:15-16

*25:40: Pot 19:17; Mt 10:42; 18:5; Mk 9:41; Lu 10:16; Ap 9:5; Ip 6:10; Je 2:14-17

*25:41: Mt 7:23; Mk 9:48; Lu 16:23; Pa 20:10

*25:42: Jop 22:7

*25:45: Mt 10:41

*25:46: Dan 12:2; Jo 5:29

© 1988 BSPNG