- MAKE
- <
- 8
- >

8
Jisasame akali taosene kitomende nee maiyamo doko
(Mt 15:32-39)
1 Gii* Mt 14:13-21; Mk 6:32-44; Lu 9:11-17; Jo 6:5-13 dokopa endakali kambu andake mende deaka ipao kateaminopa dupanya nee natami nasia-pyaa. Dokopa Jisasame baanya disaipele dupa epena latala dapa lamaiya-pyaa: 2 “Endakali dakaita namba-pipa yuu gii tepoma katapumano doko, indupa dupa nee natami nasilyamo dokonya dupa kondome kumilyo. 3 Dupa nee nanao nambame mee nyakamanya andaka pena latopa yangi dupa tependa tangena lawambe latala kaitinisa lombapae setamina,” lea-pyaa. 4 Disaipele dupame baa lamaiyoo, “Endakali napalenge yuu dakenya naimame nee anjatae kapa pao nyepala endakali dakaita tiaka nao nena lao maitamape?” leami-pyaa. 5 Baame dokaita pisoo, “Nyakamanya betesa akipate silyape?” lea-pyaa. Dupame, “Kalange silyamona,” leami-pyaa. 6 Dopa leaminopa baame endakali kambu doko isa petena lea-pyaa. Dopa latala betesa kalange dutupa nyepala Gote lao yaka pilino latala konjia-pyaa. Konjepala baanya disaipele dupame mokosoo maina lao maiya-pyaa. Maiyamopa baanya disaipele dupame endakali kambu peteamino dupanya mokosoo maiyami-pyaa. 7 Dupanya wapaka yakane kuki mendatupa apata siaka-pyaa. Baame dutupa Gote lao yaka pilino latala dutupa apata mokosoo maina lea-pyaa. 8 Endakali dokaitame nao tiaka kayateaminopa konjepae kakana siamo dupa baseketa mandi kalangenya mandyuu tumbasiami-pyaa. 9 Endakali dupa taosene kitomende jowapi mende-pyaa. Dupa nee napeaminopa baame pena lea-pyaa. 10 Dopa latala baanya disaipele dupa-pipa sipi mendenya pyakalyetala yuu taono Dalamanutatena peami-pyaa.
Kongali mende pina leamino doko
(Mt 16:1-4)
11 Dokopa* Mt 12:38; Lu 11:16 Patasi dupame ipupala Jisasa pii yanda pimaiyami-pyaa. Dupame baa minao makande pyoo baame kaitinya-tae kongali mende pina leami-pyaa. 12 Dopa* Mt 12:39; Lu 11:29 leaminopa Jisasame etete mona ŋee latala, “Aipuma endakali indupa palelyamino dupame kongali mende pii lelyamipi? Nambame nyakama kiningi langilyona, endakali indupa palelyamino dupa kongali mende laitaka napitowana,” lea-pyaa. 13 Dopa latala baame dokaita yakinatala sipi dokonya dee pyakalyetala endaki pete dokonya yangitena pea-pyaa.
Patasi dupapi Etote mauwapinya iisa jepae mana dupa
(Mt 16:5-12)
14 Dokopa disaipele dupame betesa namandyuu kame setala peami-pyaa. Sipi peteamino dokonya betesa mende nasiamopa mendai iki sia-pyaa. 15 Jisasame* Mk 6:14; 12:13; Lu 12:1 dokaita kyoto joo lamaiyoo, “Kandeleno! Patasi dupapi dee Etote mauwapinya iisa dupame nyakama koyasetamina wandyuu kalyepape!” lea-pyaa. 16 Dopa leamopa dupame betesa nasiamo tenge dokonya nyakamalapo leami-pyaa.
17 Dopa* Mk 4:13; 6:52 leamino doko Jisasame kandatala dokaita lamaiyoo, “Nyakamame aipuma betesa nasilyamo lao mende lamai lamai pilyamipi? Nyakama mona napalengepe? Nyakamame masala naelyamipi? Nyakama mona pyakilyetae kalyape? 18 Nyakama* Ais 6:9-10; Jet 5:21; Ese 12:2; Mt 13:10-15; Mk 4:12; Ap 28:26 lenge tenge dokome nakandelyamipi? Nyakama kale katenge dokome nasilyamipi? Nyakamame kame setelyamipi? 19 Nambame betesa yuungi nyepala akali taosene yuungimi nena lao konjakamaiyo ongonya konjepae kakana siamo dupa nyakamame baseketa mandi akipatenya mandyuu tumbasiamipi?” Jisasame lea-pyaa. Dupame baa lamaiyoo, “Kingi ita mende-kisa dee lapomanyana,” leami-pyaa. 20 Jisasame* Mk 8:6-9 dokaita lamaiyoo, “Nambame betesa kalange nyepala endakali taosene kitomendeme nena lao konjakamaiyo dokonya konjepae kakana siamo dupa nyakamame baseketa mandi akipatenya mandyuu tumbasiamipi?” lea-pyaa. Dopa leamopa dokaitame, “Mandi kalangenyana,” leami-pyaa. 21 Dopa leaminopa baame dokaita lamaiyoo, “Nyakama masetala naelyamiakape?” lea-pyaa.
Jisasame akali lenge monda mende lenge tasiamo doko
22 Dokopa* Mk 5:30; 6:45* Mk 10:46-52; Jo 9:1-7 dupa Betesaita yuu dokonya epeami-pyaa. Epeaminopa endakali dupame akali lenge monda mende baa kateamo ongonya laminao ipupala baame watandena leami-pyaa. 23 Jisasame* Mk 5:23; 7:33; Jo 9:6; 1 Ti 4:14 akali lenge monda doko kii nyepala yuu taono yakane doko yakinatala kii minao mendasale pea-pyaa. Pupala baame akali dokonya lenge dolaponya sopokali tasinya pisetala, baanya kingi dolapome baa minia-pyaa. Dopa petala, “Embame opale mende kandelepe?” lao baa pisia-pyaa. 24 Dopa leamopa baa lenge talyetala, “Nambame endakali dupa kandelyo. Dupa ita mendapua kaita paele pipiminopa kandelyona,” lea-pyaa. 25 Dokopa* Mt 8:3 Jisasame akali dokonya lenge dolapo deaka kingimi minia-pyaa. Dopa piamopa akali dokome kandokondape pyoo kandea-pyaa. Baanya lenge dee auu pyoo tapala baame dupa pitaka auu pyoo kandea-pyaa. 26 Dopa* Mk 1:34; 7:36 piamopa Jisasame akali doko andaka pena latala lao pituu, “Emba yuu taono yakane dokonya napupi,” lea-pyaa.
Pitame Jisasa kandao emba Kataisana leamo doko
(Mt 16:13-20; Lu 9:18-21)
27 Jisasapi* Jo 6:66-69 baanya disaipele dupapi Sisatia Pilipae yuu dokonya yuu taono yakane dupanya peami-pyaa. Pao pituu Jisasame baanya disaipele dupa pisoo, “Endakali dupame namba kandao apina lengemape?” lea-pyaa. 28 Dopa* Mk 6:14-15; Lu 9:7-8 leamopa dupame yanu pyao, “Yangimi emba kandao Jone Kaimbu Pingi dokona lengema. Yangimi Ilainjana lengema. Yangimi potopesa dupanya mendena lengemana,” leami-pyaa. 29 Dopa* Jo 6:68-69 leaminopa Jisasame dokaita pisoo, “Dopaka doko, nyakamame namba kandao apina lengemape?” lea-pyaa. Dopa leamopa Pitame yanu pyao, “Emba Kataisa dokona,” lea-pyaa. 30 Dopa* Mk 1:34; 9:9 leamopa Jisasame dokaita kyoto joo lamaiyoo, “Nyakamame namba dokona lao endakali mendaipi mende lamaiya nayalapapena,” lea-pyaa.
Jisasame baa kumatapa dee sakatatapa dolaponya leamo doko
(Mt 16:21-28; Lu 9:22-27)
31 Jisasame* Mk 9:9-10,31-32; 10:32-34 baanya disaipele dupa panao lamaiyoo, “Endakalinya Ikiningi dokome tanda longo lao napenge. Isingi akalipi, pitisa mupapi, mana setapae masingi akalipi dupame baa daa latala pyao kumasetami. Dopa petataminopa koto teponya baa dee sakatatana,” lea-pyaa. 32 Jisasame pii dutupa panao lea-pyaa. Dopa leamopa Pitame baa laminao umbisale pupala pyalanya lea-pyaa. 33 Dopa* Mt 4:10 leamoaka doko, baame kapilyetala baanya disaipele dupa kandatala Pita pyalanya lao, “Satane, emba nao puu! Embame Gotenya masingi doko masala naenya endakalinya masingi doko masilinona,” lea-pyaa.
34 Dopa* Mt 10:38-39; 16:24-28; Lu 9:23-27; 14:26-27 latala baame endakali kambu dokopi baanya disaipele dupapi epena lea-pyaa. Epena latala dokaita lamaiyoo, “Endakali mendeme namba watao payatoo lao masetamo kandao doko, baame baa tange kame setala baanya ita poko doko nyoo soo namba watao paena. 35 Endakali* Lu 17:33; Jo 12:25 mendeme baa tange isoo auu pyoo katapu laka lao masetamo kandao doko, baa alu pita. Dopaka doko, endakali mendeme nambapa Wai Pii Epe dokopa lao masetala baa tange kame setamo kandao doko, baa auu pyoo katata. 36 Doko, endakali mendeme yuunya oapi dupa pitaka nyoo setao katapala baa koyatamo kandao doko, oapi dupa pitakame aipa petala baa nisetape? 37 Dee aki mendeme baa tange kapa pao kii tamao nyepengepe? 38 Endakali* Mt 10:33; Lu 12:8-9 kepo kolenge koo pingi palelyamino dupanya mendeme nambapi nambanya piipi dupanya elya kayatamo kandao doko, Endakalinya Ikiningi doko Takangenya tii pipae dokonya tambetambe enjele etete epe dupa-pipa tole ipatamo dokopa baame apata endakali doko kandao elya kayatana,” Jisasame lea-pyaa.

- MAKE
- <
- 8
- >

*8:1: Mt 14:13-21; Mk 6:32-44; Lu 9:11-17; Jo 6:5-13

*8:11: Mt 12:38; Lu 11:16

*8:12: Mt 12:39; Lu 11:29

*8:15: Mk 6:14; 12:13; Lu 12:1

*8:17: Mk 4:13; 6:52

*8:18: Ais 6:9-10; Jet 5:21; Ese 12:2; Mt 13:10-15; Mk 4:12; Ap 28:26

*8:20: Mk 8:6-9

*8:22: Mk 5:30; 6:45

*8:22: Mk 10:46-52; Jo 9:1-7

*8:23: Mk 5:23; 7:33; Jo 9:6; 1 Ti 4:14

*8:25: Mt 8:3

*8:26: Mk 1:34; 7:36

*8:27: Jo 6:66-69

*8:28: Mk 6:14-15; Lu 9:7-8

*8:29: Jo 6:68-69

*8:30: Mk 1:34; 9:9

*8:31: Mk 9:9-10,31-32; 10:32-34

*8:33: Mt 4:10

*8:34: Mt 10:38-39; 16:24-28; Lu 9:23-27; 14:26-27

*8:35: Lu 17:33; Jo 12:25

*8:38: Mt 10:33; Lu 12:8-9

© 1988 BSPNG